**Anexă**

**NORME METODOLOGICE**

**de aplicare unitară a dispoziţiilor în materie de stare civilă**

**Capitolul I**

**Dispoziţii generale**

**Art. 1** - Prezentele Norme metodologice reglementează modul de aplicare unitară a prevederilor Legii nr.119*/*1996 cu privire la actele de stare civilă, republicată, cu modificările și completările ulterioare, precum și a altor acte normative ce conțin dispoziții în materie de stare civilă.

**Art. 2 -** În înţelesul prezentelor Norme metodologice, termenii, expresiile și acronimele folosite au următoarele semnificaţii:

1. A.N.C. - Autoritatea Naţională pentru Cetăţenie;
2. C.N.P. - Cod numeric personal;
3. D.G.A.S.P.C. - Direcţia Generală de Asistenţă Socială şi Protecţia Copilului;
4. D.G.E.P.- Direcția Generală pentru Evidența Persoanelor;
5. D.G.E.P.M.B. - Direcția Generală de Evidență a Persoanelor a Municipiului București;
6. D.G.P. - Direcția Generală de Pașapoarte;
7. D.S.C. - Sector 1 - Direcţia de Stare Civilă a Sectorului 1 al municipiului Bucureşti;
8. I.G.I. - Inspectoratul General pentru Imigrări;
9. I.G.P.R. - Inspectoratul General al Poliției Române;
10. M.A.E. - Ministerul Afacerilor Externe;
11. M.A.E.- DCons - Ministerul Afacerilor Externe – Departamentul Consular;
12. M.A.I.-Ministerul Afacerilor Interne;
13. R.N.E.P. - Registrul naţional de evidenţă a persoanelor, astfel cum este definit la art.7 alin. (1) din Ordonanţa de urgenţă a Guvernului nr. 97/2005privind evidenţa, domiciliul, reşedinţa şi actele de identitate ale cetăţenilor români,republicată, cu modificările şi completările ulterioare;
14. R.P.I.D. - Registrul persoanelor cu identitate declarată;
15. S.I.I.E.A.S.C - Sistemul Informatic Integrat pentru Emiterea Actelor de Stare Civilă, astfel cum este definit la art. 2 alin.(8) din Legea nr.119/1996, republicată, cu modificările şi completările ulterioare;
16. S.N.I.E.P. - Sistemul naţional informatic de evidenţă a persoanelor, astfel cum este definit la art.3 alin. (3) din Ordonanţa de urgenţă a Guvernului nr. 97/2005, republicată, cu modificările şi completările ulterioare;
17. S.P.A.S. - Serviciul public de asistenţă socială;
18. S.P.C.J.E.P. - serviciul public comunitar județean de evidență a persoanelor, în înțelesul prevăzut în Ordonanța Guvernului nr. 84/2001 privind înfiinţarea, organizarea şi funcţionarea serviciilor publice comunitare de evidenţă a persoanelor, cu modificările şi completările ulterioare;
19. S.P.C.L.E.P - serviciul public comunitar local de evidență a persoanelor, în înțelesul prevăzut în Ordonanța Guvernului nr. 84/2001, cu modificările şi completările ulterioare;
20. evidenţa cetăţenilor români *-* înțelesul prevăzut în Ordonanţa de urgenţă a Guvernului nr.97/2005, republicată, cu modificările şi completările ulterioare.

**Capitolul II**

**Exercitarea atribuţiilor de stare civilă**

**Art. 3 -** (1) Atribuţiile de stare civilă se îndeplinesc de ofiţerii de stare civilă din cadrul S.P.C.J.E.P./D.G.E.P.M.B., de ofiţerii de stare civilă din cadrul S.P.C.L.E.P. din unităţile administrativ-teritoriale unde acestea sunt constituite, precum şi din cadrul primăriilor unităţilor administrativ-teritoriale în care nu funcţionează S.P.C.L.E.P., de către primari și şefii misiunilor diplomatice şi ai oficiilor consulare de carieră ale României în străinătate.

(2) Atribuţiile de stare civilă se îndeplinesc și de ofiţerii de stare civilă cu atribuţii restrânse, respectiv de către personalul din cadrul D.G.E.P., comandanţii de nave şi aeronave aflate în afara teritoriului naţional şi de către ofiţerii de stare civilă desemnaţi prin ordin al ministrului apărării naţionale sau, după caz, al ministrului afacerilor interne, în caz de mobilizare, război ori participare a forțelor armate la misiuni în afara teritoriului statului român.

(3) Primarii pot delega sau retrage, după caz, exercitarea atribuţiilor de ofiţer de stare civilă viceprimarului, secretarului general al unităţii administrativ-teritoriale sau altor funcţionari publici din aparatul de specialitate, în cazul în care nu funcționează S.P.C.L.E.P.

(4) Atribuțiile de stare civilă nu pot fi delegate administratorului public.

(5) Șefii misiunilor diplomatice şi ai oficiilor consulare de carieră ale României pot delega sau retrage, după caz, exercitarea atribuţiilor de ofiţer de stare civilă diplomatului care îndeplineşte funcţii consulare sau unuia dintre funcţionarii consulari ori, prin excepție, personalului angajat al M.A.E. trimis în misiune permanentă sau temporară pe funcţii de execuție specifice M.A.E., care prestează activitate consulară, în situaţiile în care diplomatul care îndeplineşte funcţii consulare sau funcţionarul consular se află în imposibilitatea legală de a întocmi actul de stare civilă sau în situaţiile în care volumul activităţii consulare impune o astfel de măsură.

**Art.4 -** (1) Competenţa ofiţerului de stare civilă este materială şi teritorială.

(2) Ofiţerul de stare civilă întocmește acte de stare civilă numai în limita unităţii administrativ-teritoriale, determinată prin lege, ori a teritoriilor statelor în care misiunile diplomatice şi oficiile consulare de carieră ale României sunt acreditate să exercite funcții consulare, a navei sub pavilionul României ori a aeronavei înmatriculate în România aflate în afara apelor teritoriale române şi, respectiv, a spaţiului aerian al României, în cazul comandanţilor de nave şi aeronave, a bazelor militare, în cazul ofiţerilor de stare civilă desemnaţi prin ordin al ministrului apărării naţionale sau, după caz, al ministrului afacerilor interne.

**Art.5 -** (1) Ofiţerii de stare civilă din cadrul S.P.C.L.E.P., precum şi cei din cadrul primăriilor unităţilor administrativ-teritoriale în care nu funcţionează S.P.C.L.E.P. sunt obligaţi să înregistreze, în condiţiile prevăzute de lege, actele și faptele de stare civilă, și să constate divorţul prin acordul soţilor pe cale administrativă, în cazul cetățenilor români și al apatrizilor, şi să înregistreze, la cerere, actele și faptele de stare civilă ale cetăţenilor străini, ale cetățenilor statelor membre ale Uniunii Europene, Spaţiului Economic European şi ai Confederaţiei Elveţiene care au domiciliul sau se află temporar pe teritoriul României, în aceleaşi condiţii ca şi pentru cetăţenii români.

(2) Înscrierea menţiunilor pe actele de stare civilă se face din oficiu sau la cererea persoanei interesate, în condiţiile prevăzute de prezentele Norme metodologice.

**Art.6 -** (1) Comandanţii de nave sub pavilionul României şi de aeronave înmatriculate în România înregistrează în jurnalul de bord şi, respectiv, în carnetul de drum naşterile şi decesele ce se produc la bordul acestor mijloace de transport aflate în afara teritoriului României.

(2) La bordul navei sub pavilionul României aflate în afara apelor teritoriale române, căsătoria se poate încheia numai între cetăţeni români, conform legislației române, pe baza declaraţiei viitorilor soţi, a actului de identitate sau a paşaportului, după caz, eliberate de autorităţile competente ale statului român, a certificatului de naştere, a certificatului medical prenupţial întocmit de medicul navei sau de un alt medic, precum şi a celorlalte documente prevăzute de prezentele Norme metodologice.

(3) În caz de mobilizare, război ori participare a forțelor armate la misiuni în afara teritoriului statului român, actele şi faptele de stare civilă ale militarilor, personalului civil, precum şi ale altor categorii de personal din unităţile forţelor armate se înregistrează de ofiţerii anume desemnaţi prin ordin al ministrului apărării naţionale sau, după caz, al ministrului afacerilor interne.

(4) Înregistrările trebuie să cuprindă toate datele necesare întocmirii actelor de stare civilă, conform legislației române.

**Art.7 -** Misiunile diplomatice şi oficiile consulare de carieră ale României în străinătate înregistrează actele şi faptele de stare civilă privind cetăţenii români produse în străinătate şi eliberează documente de stare civilă, în condiţiile prevăzute de prezentele Norme metodologice.

**Art.8 -** (1)M.A.I., prin D.G.E.P., coordonează şi controlează metodologic, în condiţiile legii, activitatea de stare civilă desfăşurată de ofiţerii de stare civilă din cadrul S.P.C.J.E.P., D.G.E.P.M.B., S.P.C.L.E.P. și din cadrul primăriilor unităţilor administrativ-teritoriale în care nu funcţionează S.P.C.L.E.P., precum şi de ofiţerii de stare civilă desemnaţi prin ordin al ministrului apărării naţionale ori, după caz, al ministrului afacerilor interne.

(2) M.A.I., prin D.G.E.P., cooperează cu M.A.E.-DCons în vederea îndrumării metodologice a activității de stare civilă desfășurate la nivelul misiunilor diplomatice și oficiilor consulare de carieră ale României în străinătate.

**Art.9 -** (1) D.G.E.P. emite conform competențelor instrucțiuni, ghiduri, manuale și îndrumări metodologice pentru aplicarea unitară a legislației în materie de stare civilă.

(2) D.G.E.P. încheie protocoale cu autorităţi şi instituţii publice și entități private privind actualizarea și valorificarea datelor din S.I.I.E.A.S.C., în care se stabilesc, printre altele, temeiul legal al prelucrării, modalitatea de cooperare, măsurile necesare pentru asigurarea securității prelucrărilor și măsurile necesar a fi instituite pentru asigurarea confidențialității prelucrărilor.

(3) D.G.E.P. stabilește și verifică îndeplinirea condițiilor tehnice la nivelul structurilor de stare civilă din cadrul unităților administrativ-teritoriale, elaborează procedura de instruire a ofițerilor de stare civilă din cadrul S.P.C.J.E.P., D.G.E.P.M.B, S.P.C.L.E.P. şi din cadrul primăriilor unităţilor administrativ-teritoriale în care nu funcţionează S.P.C.L.E.P., cu privire la condițiile pe care aceștia trebuie să le îndeplinească pentru actualizarea, interogarea și valorificarea datelor și documentelor gestionate de S.I.I.E.A.S.C.

(4) D.G.E.P. eliberează certificate de stare civilă și extrase multilingve ale actelor de stare civilă în condițiile prevăzute la art. 10 alin. (6) și (7) din Legea nr. 119/1996, republicată, cu modificările şi completările ulterioare.

(5) Potrivit obligaţiilor rezultate din tratatele, acordurile sau convenţiile la care România este parte ori în conformitate cu principiul reciprocităţii, în baza actelor de stare civilă înregistrate de ofiţerii de stare civilă, Serviciul Central de Stare Civilă din cadrul D.G.E.P. întocmeşte şi transmite lunar misiunilor diplomatice şi oficiilor consulare ale ţărilor respective acreditate în România, din oficiu, extrase de pe actele de căsătorie şi de deces sau, după caz extrase multilingve ale actelor de căsătorie şi de deces privind cetăţenii acestor state, în vederea înscrierii modificărilor intervenite în statutul civil al acestora.

(6) În vederea valorificării drepturilor și intereselor cetățenilor români în străinătate, din oficiu sau la cererea organismelor/instițutiilor din străinătate adresată misiunilor diplomatice sau oficiilor consulare acreditate în România ori misiunilor diplomatice sau oficiilor consulare de carieră ale României în străinătate, D.G.E.P. transmite extrase pentru uz extern ale actelor de stare civilă ale cetățenilor români, prin M.AE.- DCons.

(7) Extrasele prevăzute la alin. (6) se completează potrivit modelului prevăzut în anexele nr. 13-15, se semnează de şeful Serviciului Central de Stare Civilă și se transmit misiunilor diplomatice sau oficiilor consulare de carieră ale României în străinătate, cu adresă, prin M.A.E.-DCons, ori misiunilor diplomatice şi oficiilor consulare străine acreditate în România, cu notă verbală; pe extrasele în format fizic se aplică timbrul sec cu inscripţia: „ROMÂNIA - SERVICIUL CENTRAL DE STARE CIVILĂ”, iar pe cele în format electronic sigiliul S.I.I.E.A.S.C.; în cazul emiterii în format electronic a extraselor, acestea se semnează electronic de emitent, se aplică automat sigiliul S.I.I.E.A.S.C. și se generează un cod de verificare care îi confirmă autenticitatea.

(8) D.G.E.P. înscrie în S.I.I.E.A.S.C. menţiunile privind acordarea, redobândirea, retragerea sau renunţarea la cetăţenia română.

(9) D.G.E.P. asigură hârtia specială, standardizată, format A4, respectiv cu lungimea de 297 mm, lățimea de 210 mm și greutatea de minimum 95 de gr, pentru tipărirea registrelor de stare civilă, a certificatelor de stare civilă, a extraselor multilingve ale actelor de stare civilă şi a certificatelor de divorț; extrasele pentru uz extern se tipăresc de către D.G.E.P. pe hârtie standardizată, format A4.

(10) Certificatele de stare civilă și extrasele multilingve ale actelor de stare civilă, precum și certificatele de divorț sunt confecţionate din hârtie specială, având în filigran stema României; elementele de siguranţă se stabilesc prin ordin al ministrului afacerilor interne, la propunerea D.G.E.P.

(11) În situațiile prevăzute la art. 2 alin. (5) și art. 7 alin. (7) din Legea nr. 119/1996, republicată, cu modificările și completările ulterioare, D.G.E.P. asigură, contra cost, registrele și certificatele de stare civilă necesare înregistrării actelor de stare civilă și eliberării certificatelor de stare civilă corespunzătoare, în baza actelor de stare civilă întocmite.

 (12) Hârtia specială necesară tipăririi certificatelor de stare civilă și extraselor multilingve ale actelor de stare civilă se realizează cu o tentă de culoare albastru - pentru cele de naştere, roz - pentru cele de căsătorie, cenuşiu - pentru cele de deces, iar pentru certificatele de divorț tenta de culoare este verde; materialele folosite la imprimarea culorii de fond a acestor documente trebuie să asigure rezistenţa la uzură fizică.

 (13) Fiecare certificat de stare civilă, extras multilingv al actelor de stare civilă și certificat de divorț conține un șir unic format din 3 litere și 7 cifre tipărit pe hârtia specială în partea stângă jos a filei.

(14) Hârtia specială pe care se tipăresc actele de stare civilă exemplarul I, certificatele de stare civilă, extrasele multilingve ale actelor de stare civilă și certificatele de divorț se distribuie, contra cost, S.P.C.J.E.P./ D.G.E.P.M.B., M.A.E. - DCons şi Ministerului Apărării Naționale.

**Art.10 -** Prefecţii verifică, în condiţiile legii, legalitatea actelor emise de autorităţile executive ale administraţiei publice locale, în legătură cu realizarea atribuţiilor de stare civilă privind actele şi faptele de stare civilă.

**Art.11 -** (1) Preşedintele consiliului judeţean şi primarul general al municipiului Bucureşti, prin structura de stare civilă din cadrul S.P.C.J.E.P./D.G.E.P.M.B., organizează îndrumarea şi controlul metodologic al activităţii de stare civilă realizate de ofițerii de stare civilă din cadrul S.P.C.L.E.P., precum şi de ofiţerii de stare civilă din cadrul primăriilor unităţilor administrativ-teritoriale în care nu funcţionează S.P.C.L.E.P, exercitând în acest sens următoarele atribuţii:

a) organizează instruirile de pregătire profesională a ofițerilor de stare civilă din cadrul S.P.C.L.E.P., precum şi a ofiţerilor de stare civilă din cadrul primăriilor de pe raza judeţelor/municipiului Bucureşti, anual ori atunci când se impune, şi întocmeşte procesul-verbal în care se consemnează aspectele dezbătute la instruiri;

b) întocmeşte, la sfârşitul fiecărui an calendaristic, graficul privind controlul activităţii de stare civilă desfăşurate de ofiţerii de stare civilă, precum şi programul de instruire al acestora, în anul următor; S.I.I.E.A.S.C. se actualizează cu informațiile privind perioada şi modul de organizare a acestora;

c) analizează trimestrial/semestrial activităţile desfăşurate de personalul cu atribuţii de stare civilă din cadrul S.P.C.L.E.P., precum şi de ofiţerii de stare civilă din cadrul primăriilor;

d) participă la întocmirea materialelor de analiză, a testelor şi aplicaţiilor practice;

e) ţine evidenţa şi arhivează registrele de stare civilă - exemplarul II, depuse de către S.P.C.L.E.P. sau, după caz, de primăriile competente care au în păstrare exemplarul I, și care au fost întocmite până la operaţionalizarea S.I.I.E.A.S.C.;

f) stabilește necesarul de hârtie specială pentru actele de stare civilă, certificatele de stare civilă şi extrasele multilingve ale actelor de stare civilă, precum și pentru certificatele de divorț pentru anul următor, pe care îl comunică, anual, D.G.E.P.;

g) asigură necesarul de hârtie specială pentru tipărirea actelor și certificatelor de stare civilă, a extraselor multilingve ale actelor de stare civilă, precum şi a certificatelor de divorț, şi distribuirea acestora S.P.C.L.E.P. şi primăriilor unităţilor administrativ-teritoriale în care nu funcţionează S.P.C.L.E.P din judeţ, contra cost; în caz de forță majoră, care face imposibilă completarea în sistem informatic, se asigură necesarul actelor și certificatelor de stare civilă, în aceleași condiții;

h) desemnează un reprezentant care să participe la concursurile pentru încadrarea personalului de specialitate în domeniul stării civile din cadrul S.P.C.L.E.P. şi al primăriilor unităţilor administrativ-teritoriale în care nu funcţionează S.P.C.L.E.P, caz în care primarul unităţii administrativ-teritoriale sau conducerea executivă a S.P.C.L.E.P., transmite solicitarea cu cel puțin 10 zile înaintea demarării organizării concursului;

i) asigură spaţiile şi amenajările corespunzătoare pentru conservarea şi păstrarea în condiţii optime şi de securitate a echipamentelor informatice, a documentelor şi imprimatelor de stare civilă pe care le au în păstrare;

j) asigură prezenţa unui reprezentant la predarea-preluarea, pe bază de proces-verbal, a gestiunii de stare civilă, la schimbarea din funcţie a personalului cu atribuţii de stare civilă sau când, din diferite motive, acesta trebuie înlocuit pe o perioadă mai mare de 30 de zile, caz în care primarul unităţii administrativ-teritoriale sau conducerea executivă a S.P.C.L.E.P. transmite solicitarea cu cel puțin 10 zile înaintea acestei activități; în cazul în care activitatea de predare-primire a gestiunii de stare civilă se impune ca urmare a decesului titularului postului, solicitarea se transmite de îndată;

k) primesc de la D.G.E.P. şi distribuie S.P.C.L.E.P. şi primăriilor unităţilor administrativ-teritoriale în care nu funcţionează S.P.C.L.E.P listele cu C.N.P. precalculate în situațiile prevăzute la art. 2 alin. (5) din Legea nr. 119/1996, republicată, cu modificările și completările ulterioare;

l) asigură instruirea persoanelor care actualizează S.I.I.E.A.S.C. și efectuează testarea personalului nou încadrat în domeniul stării civile din cadrul S.P.C.L.E.P. şi al primăriilor unităţilor administrativ-teritoriale în care nu funcţionează S.P.C.L.E.P. pentru actualizarea S.I.I.E.A.S.C.;

(2) Structura de stare civilă prevăzută la alin. (1) realizează cel puţin o dată pe an, în baza graficului întocmit, sau dacă se constată că este necesar, controlul asupra tuturor înregistrărilor şi activităţilor de stare civilă din cadrul S.P.C.L.E.P sau primăriilor unităţilor administrativ-teritoriale în care nu funcţionează S.P.C.L.E.P., exercitând în acest sens următoarele activități:

a) verifică modul de eliberare a certificatelor de stare civilă, a extraselor multilingve ale actelor de stare civilă, a formularelor standard multilingve, a certificatelor de divorț, a extraselor pentru uz oficial, precum şi de înscriere a menţiunilor în actele de stare civilă prevăzute de prezentele Norme metodologice;

b) verifică modul de gestiune a hârtiei speciale necesară tipăririi actelor și certificatelor de stare civilă, a extraselor multilingve ale actelor de stare civilă și a certificatelor de divorț;

c) verifică modul de atribuire şi înscriere a C.N.P.;

d) verifică realizarea sarcinilor din procesele-verbale de control anterioare, controlează modul de întocmire a actelor de stare civilă începând de la ultimul act verificat la controlul anterior şi confruntă documentele primare cu exemplarul II al actelor de stare civilă, precum şi dosarele privind constatarea desfacerii căsătoriei prin acordul soţilor și verifică modul de constituire al exemplarului I al actelor de stare civilă;

e) verifică modul de evidențiere a certificatelor de stare civilă/extraselor multilingve ale actelor de stare civilă și a certificatelor de divorț anulate la completare sau retrase, în procesul-verbal întocmit cu ocazia distrugerii acestora, potrivit art. 12 lit. q);

f) sesizează inspectoratul judeţean de poliţie, respectiv Direcţia Generală de Poliţie a Municipiului Bucureşti, precum şi D.G.E.P. cu privire la hârtia specială utilizată pentru tipărirea actelor de stare civilă, a certificatelor de stare civilă, a extraselor multilingve ale actelor de stare civilă și a certificatelor de divorț, pierdută ori furată, şi efectuează verificarea, de fond, a gestiunii în cazul dispariţiei în alb a acesteia de la S.P.C.L.E.P sau primăriile unităţilor administrativ-teritoriale în care nu funcţionează S.P.C.L.E.P, în vederea dării în urmărire;

g) procedează la sesizarea D.G.E.P. pentru darea în urmărire a certificatelor de stare civilă eliberate în baza actelor de stare civilă anulate prin hotărâre judecătorească definitivă, atunci când nu pot fi retrase;

h) propune consiliului local sau primarului măsurile administrative ce se impun cu privire la prevenirea pierderii ori furtului documentelor de la lit. f);

i) în cazul identificării documentelor prevăzute la lit. f) şi g), informează inspectoratul judeţean de poliţie, respectiv Direcţia Generală de Poliţie a Municipiului Bucureşti, precum şi D.G.E.P. în vederea revocării ordinului de dare în urmărire;

j) asigură respectarea normelor privind protecţia datelor şi informaţiilor gestionate şi dispun măsuri de prevenire a scurgerii de informaţii privind datele cu caracter personal sau confidențiale.

(3) Constatările rezultate în urma controlului, măsurile şi termenele de implementare necesare pentru îndreptarea unor erori se consemnează în registrul electronic de control pe linie de stare civilă, prin întocmirea unui proces-verbal.

(4) Structura de stare civilă prevăzută la alin. (1) are de asemenea atribuţii privind:

a) constituirea fondului arhivistic prin evidenţa, inventarierea, selecţionarea, păstrarea, folosirea şi predarea tuturor documentelor rezultate din activitatea curentă conform dispoziţiilor Legii Arhivelor Naţionale nr. 16/1996, republicată, cu modificările şi completările ulterioare;

b) validarea actelor de stare civilă şi efectuarea menţiunilor în actele de stare civilă exemplarul II constituite după operaţionalizarea S.I.I.E.A.S.C., din oficiu sau în baza comunicărilor primite electronic privind înregistrarea actelor şi faptelor de stare civilă; în lipsa comunicărilor privind modificările intervenite ulterior, menţiunile se operează în baza informaţiilor coroborate din S.I.I.E.A.S.C. și R.N.E.P., arhivele proprii şi exemplarul I al actelor de stare civilă;

c) aprobarea dosarelor privind înscrierea mențiunilor referitoare la modificările intervenite în străinătate, primite de la S.P.C.L.E.P. sau, după caz, de la primăriile unităţilor administrativ-teritoriale în care nu funcţionează S.P.C.L.E.P competente;

d) acordarea avizului conform, în cazul cererilor de înregistrare tardivă a nașterii peste termenul legal de un an de la data nașterii, de înregistrare a decesului produs în străinătate şi neînregistrat la autorităţile străine competente sau la misiunile diplomatice ori oficiile consulare de carieră ale României în străinătate, de transcriere a certificatelor/extraselor de stare civilă/extraselor multilingve ale actelor de stare civilă, de rectificare, reconstituire şi întocmire ulterioară a actelor de stare civilă, primite de la S.P.C.L.E.P. sau, după caz, de la primăriile unităţilor administrativ-teritoriale competente în care nu funcţionează S.P.C.L.E.P; în cazul cererilor de transcriere și de rectificare înregistrate pe raza municipiului București acordarea avizului se face de către șeful S.P.C.L.E.P. al sectoarelor municipiului București;

e) acordarea avizului, în cazul modificării C.N.P., ca urmare a atribuirii sau înscrierii eronate ori în cazul persoanelor care au pierdut cetăţenia română sau sunt decedate, ori cărora nu le-a fost atribuit C.N.P.;

f) verificarea dosarelor de schimbare a numelui pe cale administrativă şi formularea propunerilor de admitere sau respingere a cererii, pentru a fi înaintate preşedintelui consiliului judeţean, respectiv primarului general al municipiului Bucureşti, și păstrarea acestora, precum și a unui exemplar al dispoziției de admitere sau de respingere a schimbării numelui pe cale administrativă;

g) întocmirea la sediul S.P.C.J.E.P/D.G.P.M.B. a actelor de stare civilă și înscrierea electronică, la cerere sau din oficiu, a menţiunilor în registrele de stare civilă ale S.P.C.L.E.P./primăriilor din cadrul fiecărui judeţ/municipiului Bucureşti în cazurile prevăzute la art. 3 alin. (8) din Legea nr. 119/1996 republicată, cu modificările și completările ulterioare, și eliberarea, la cerere, a certificatelor de stare civilă/extraselor multilingve ale actelor de stare civilă din Registrul de stare civilă exemplarul II, în cazurile prevăzute la art. 10 alin. (6) din aceeași lege;

h) eliberarea, în mod gratuit, a extraselor pentru uz oficial de pe actele de naştere, de căsătorie şi de deces din S.I.I.E.A.S.C. sau din arhiva proprie, la cererea autorităţilor publice prevăzute la art. 69 alin. (1) - (3) din Legea nr. 119/1996, republicată, cu modificările şi completările ulterioare, și cu respectarea prevederilor Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce privește prelucrarea datelor cu caracter personal şi privind libera circulaţie a acestor date și de abrogare a Directivei 95/46/CE;

i) colaborarea cu unităţile sanitare, S.P.A.S. şi unităţile de poliţie, după caz, şi clarificarea situației juridice pe linie de stare civilă a persoanelor beneficiare de măsuri de asistență socială, precum şi a cadavrelor cu identitate necunoscută;

j) propunerea măsurilor administrative ce se impun consiliului local sau primarului, pentru buna desfăsurare a activităţii de stare civilă.

**Art.12 -** Ofiţerii de stare civilă din cadrul S.P.C.L.E.P. și al primăriilor unităţilor administrativ-teritoriale, în care nu funcţionează S.P.C.L.E.P, au următoarele atribuţii:

a) întocmesc, la cerere sau din oficiu, potrivit legii, acte de naştere, de căsătorie şi de deces, în dublu exemplar, şi eliberează persoanelor fizice îndrepţite potrivit dispozițiilor art. 10 alin. (1) din Legea nr. 119/1996 republicată, cu modificările și completările ulterioare, la solicitarea acestora, certificate de stare civilă doveditoare şi extrase multilingve privind actele şi faptele de stare civilă înregistrate;

b) primesc şi soluţionează cererile pentru eliberarea formularelor standard multilingve;

c) înscriu menţiuni în actele de stare civilă şi trimit electronic comunicări de menţiuni pentru înscriere în registrele de stare civilă - exemplarul I sau, după caz, exemplarul II, în condiţiile prezentelor Norme metodologice;

d) primesc cererile de divorţ prin acordul soţilor pe cale administrativă şi le soluţionează în conformitate cu prevederile prezentelor Norme metodologice;

e) primesc şi înregistrează cererile de înregistrare tardivă a nașterii și de înregistrare a decesului produs în străinătate și neînregistrat la autoritățile locale străine competente sau la misiunile diplomatice/oficiile consulare de carieră ale României acreditate să exercite funcții consulare în țara unde a avut loc, întocmesc documentaţia şi referatul cu propunere de aprobare sau respingere şi le transmit electronic în vederea emiterii avizului conform de către S.P.C.J.E.P./D.G.E.P.M.B., și, ulterior, în vederea aprobării/respingerii cererii de către primarul unităţii administrativ-teritoriale competente;

f) primesc cererile de transcriere a certificatelor/extraselor de stare civilă/extraselor multilingve ale actelor de stare civilă procurate din străinătate, însoţite de documentele ce le susţin, efectuează verificările şi întocmesc referatul cu propunere de aprobare sau respingere a cererii de transcriere pe care îl transmit electronic, împreună cu întreaga documentaţie, în vederea emiterii avizului conform de către șeful S.P.C.J.E.P./S.P.C.L.E.P. al sectorului municipiului București în coordonarea/subordinea căruia se află și, ulterior, în vederea aprobării/respingerii cererii de către primarul unităţii administrativ-teritoriale competente;

g) primesc cererile de schimbare a numelui pe cale administrativă, verifică documentele prezentate în motivare și întocmesc referatul prevăzut la art. 419 alin. (2) din Legea nr. 119/1996, republicată, cu modificările și completările ulterioare, pentru a fi transmise electronic, spre soluționare, structurii de stare civilă din cadrul S.P.C.J.E.P., respectiv structurii de stare civilă din cadrul D.G.E.P.M.B. la care este arondată unitatea administrativ-teritorială;

h) primesc cererile de ortografiere/traducere în limba maternă a numelui persoanelor fizice, verifică documentele prezentate şi le supun aprobării primarului unităţii administrativ-teritoriale;

i) primesc cererile de rectificare a actelor de stare civilă sau se sesizează din oficiu şi efectuează verificări pentru stabilirea cu exactitate a tuturor erorilor depistate în cuprinsul actelor de stare civilă sau al menţiunilor înscrise pe acestea, întocmesc documentaţia şi referatul cu propunere de aprobare sau respingere şi le transmit electronic în vederea emiterii avizului conform de către șeful S.P.C.J.E.P./S.P.C.L.E.P. al sectorului municipiului București în coordonarea/subordinea căruia se află, și, ulterior, în vederea emiterii dispoziţiei de aprobare/respingere a rectificării de către primarul unităţii administrativ-teritoriale competente;

j) efectuează verificări în dosarele având drept obiect anularea, completarea, modificarea pe cale judecătorească a actelor de stare civilă şi a menţiunilor existente pe marginea acestora, precum şi pentru declararea judecătorească a morţii unei persoane;

k) primesc şi înregistrază cererile de reconstituire sau întocmire ulterioară a actelor de stare civilă, întocmesc documentaţia şi referatul cu propunere de aprobare sau respingere şi le transmit electronic S.P.C.J.E.P./D.G.E.P.M.B., pentru emiterea avizului conform, iar ulterior în vederea emiterii dispoziţiei de aprobare/respingere a cererii de către primarul unităţii administrativ-teritoriale competente, pentru cetăţenii români şi persoanele fără cetăţenie domiciliate în România;

l) reconstituie registrele de stare civilă pierdute ori distruse parţial sau total, după exemplarul existent, certificând exactitatea datelor înscrise, prin semnare;

m) înscriu în registrele de stare civilă exemplarul I, de îndată, menţiunile privind dobândirea, redobândirea sau pierderea cetăţeniei române;

n) primesc cererile de înscriere de menţiuni cu privire la modificările intervenite în străinătate, în statutul civil al persoanei şi cu privire la nume ori ca urmare a rectificării actelor de stare civilă sau cu privire la regimul matrimonial ales în faţa autorităţilor/instituţiilor străine, precum şi documentele ce susţin cererile respective și le transmit electronic spre aprobare S.P.C.J.E.P./D.G.E.P.M.B.;

o) eliberează, la cererea titularilor, a reprezentanţilor legali sau persoanelor împuternicite cu procură specială ori împuternicire avocațială, adeverinţă cu privire la statutul civil, potrivit modelului prevăzut în anexa nr. 18; adeverinţa în format electronic se semnează de emitent, se aplică sigiliul S.I.I.E.A.S.C. și se generează un cod de verificare care îi confirmă autenticitatea;

p) eliberează, la cererea persoanelor fizice îndreptăţite, certificate care să ateste componenţa familiei, necesare reîntregirii familiei aflate în străinătate, potrivit modelului prevăzut în anexa nr. 19; certificatul în format electronic se semnează de emitent, se aplică sigiliul S.I.I.E.A.S.C. și se generează un cod de verificare care îi confirmă autenticitatea;

q) distrug certificatele de stare civilă/extrasele multilingve ale actelor de stare civilă/certificatele de divorț anulate la completare sau retrase, evidenţiate într-un procesul-verbal, prin tocare ireversibilă, nu mai târziu de un an de la anularea/retragerea acestora;

r) asigură îndreptarea actelor de stare civilă sau a mențiunilor în cadrul procesului de constituire în format electronic a Registrului de stare civilă exemplarul II.

**Art.13 -** (1) Ofiţerii de stare civilă din cadrul S.P.C.L.E.P. şi al primăriilor unităţilor administrativ-teritoriale în care nu funcţionează S.P.C.L.E.P, îndeplinesc și următoarele atribuţii:

a) eliberează, în mod gratuit, la cererea autorităţilor publice prevăzute la art. 69 alin. (1) - (3), din Legea nr. 119/1996, republicată, cu modificările şi completările ulterioare, extrase pentru uz oficial de pe actele de stare civilă, cu respectarea prevederilor Regulamentului (UE) 2016/679;

b) eliberează, la cererea persoanelor fizice prevăzute la art. 69 alin. (31) din Legea nr. 119/1996, republicată, cu modificările şi completările ulterioare, și a autorităților publice prevăzute la art. 69 alin. (1) din aceeași lege, fotocopii ale înscrisurilor care au stat la baza întocmirii actelor de stare civilă aflate în arhiva proprie, cu respectarea prevederilor Legii nr. 16/1996, republicată, cu modificările şi completările ulterioare, precum şi ale Regulamentului (UE) 2016/679;

c) asigură păstrarea registrelor şi hârtiei speciale în condiţii care să evite deteriorarea sau dispariţia acestora într-un spaţiu adecvat desfăşurării activităţii de stare civilă;

d) propun necesarul de registre, hârtia specială necesară tipăririi actelor și certificatelor de stare civilă, extraselor multilingve ale actelor de stare civilă şi certificatelor de divorț, pentru anul următor, şi îl comunică anual S.P.C.J.E.P./D.G.E.P.M.B.;

e) trimit centrelor militare, până la data de 5 a lunii următoare înregistrării decesului, documentul de evidenţă militară aflat asupra cetăţenilor încorporabili sau recruţilor;

f) sesizează imediat unitatea de poliție competentă și informează S.P.C.J.E.P./D.G.E.P.M.B. în cazul pierderii sau furtului hârtiei speciale utilizată pentru tipărirea actelor de stare civilă, a certificatelor de stare civilă, a extraselor multilingve ale actelor de stare civilă și a certificatelor de divorț, în vederea dării acesteia în urmărire;

g) transmit de îndată structurii de stare civilă din cadrul S.P.C.J.E.P. /D.G.E.P.M.B. extras pentru uz oficial de pe actul de stare civilă anulat în baza sentinţei judecătoreşti rămasă definitivă, în vederea dării în urmărire a certificatelor de stare civilă eliberate în baza acestuia atunci când nu pot fi retrase;

h) în cazul identificării documentelor prevăzute la lit. f) şi g) informează de îndată S.P.C.J.E.P./D.G.E.P.M.B. în vederea revocării ordinului de date în urmărire;

i) colaborează cu direcţiile de sănătate publică judeţene şi a municipiului Bucureşti şi cu maternităţile pentru verificarea identității persoanelor internate fără acte de identitate asupra lor sau a căror identitate nu este cunoscută şi a cazurilor de părăsire a copiilor nou-născuţi şi neînregistraţi la starea civilă şi verifică lunar certificatele medicale constatatoare ale naşterii neridicate, netransmise sau neînregistrate electronic, pentru a se proceda la înregistrarea naşterii;

j) colaborează cu unităţile sanitare, S.P.A.S. şi unităţile de poliţie, după caz, verifică situaţia persoanelor beneficiare de măsuri de asistență socială privind punerea în legalitate pe linie de stare civilă şi asigură sprijinul de specialitate până la rezolvarea fiecărui caz în parte, precum şi pentru clarificarea situaţiei cadavrelor cu identitate necunoscută;

k) verifică și validează actele de stare civilă în condițiile art. 28 alin. (4);

l) primesc cererile cetăţenilor români privind modificarea C.N.P. ca urmare a atribuirii sau înscrierii eronate ori, în cazuri speciale privind valorificarea unor drepturi, pentru persoanele care au pierdut cetăţenia română sau sunt decedate și cărora nu le-a fost atribuit C.N.P., și le transmit electronic spre avizare S.P.C.J.E.P./D.G.E.P.M.B.

(2) Șefii misiunilor diplomatice şi oficiilor consulare de carieră ale României au următoarele atribuţii:

a) întocmesc, potrivit legii, acte de naştere, de căsătorie şi de deces, în dublu exemplar, şi eliberează persoanelor fizice îndreptăţite, la cerere, certificate de stare civilă corespunzătoare privind actele şi faptele de stare civilă înregistrate;

b) primesc cererile de transcriere a certificatelor, extraselor de stare civilă și a extraselor multilingve ale actelor de stare civilă ale cetăţenilor români eliberate de autorităţile străine, dacă înregistrarea actului sau faptului de stare civilă a fost făcută în prealabil la autoritatea din statul în care actul sau faptul de stare civilă s-a produs și în care misiunea diplomatică sau oficiile consulare de carieră ale României sunt acreditate să exercite funcții consulare;

c) primesc cererile cetăţenilor români aflaţi în străinătate de atribuire a C.N.P., pe care le transmit electronic la D.G.E.P.;

d) primesc şi soluţionează cererile pentru eliberarea, din Registrul de stare civilă exemplarul II electronic, a certificatelor de stare civilă, a extraselor multilingve ale actelor de stare civilă, precum și a formularelor standard multilingve;

e) primesc cererile de înscriere a menţiunilor prevăzute la art. 44 alin. (2) din Legea nr. 119/1996 republicată, cu modificările și completările ulterioare, însoţite de documentele depuse în susţinere;

f) eliberează, la cererea titularilor, a reprezentanţilor legali sau persoanelor împuternicite cu procură specială ori împuternicire avocațială, adeverinţe cu privire la statutul civil, potrivit modelului prevăzut în anexa nr. 18;

g) propun necesarul de hârtie specială pentru actele de stare civilă, certificatele de stare civilă, extrasele multilingve ale actelor de stare civilă, pentru anul următor, şi îl comunică anual D.G.E.P. prin M.A.E. – DCons;

h) dispun măsuri pentru păstrarea registrelor actelor de stare civilă exemplarul I şi hârtiei speciale necesare tipăririi actelor și certificatelor de stare civilă, precum și a extraselor multilingve ale actelor de stare civilă în condiţii care să asigure evitarea deteriorării sau a dispariţiei acestora şi asigură spaţiul necesar destinat desfăşurării activităţii de stare civilă;

i) sesizează imediat D.G.E.P.în cazul pierderii sau furtului hârtiei speciale utilizată pentru tipărirea actelor de stare civilă, a certificatelor de stare civilă, a extraselor multilingve ale actelor de stare civilă și a certificatelor de divorț;

j) transmit registrele cu actele de stare civilă exemplarul I, care se înregistrează la misiunile diplomatice sau oficiile consulare de carieră ale României, prin M.A.E. – Dcons, pe măsura constituirii unui registru sau la sfârşitul fiecărui an calendaristic cu actele aferente anului încheiat, la D.S.C. - Sector 1;

k) distrug, pe bază de proces-verbal, certificatele de stare civilă şi extrasele multilingve ale actelor de stare civilă retrase, precum și cele anulate la completare, prin tocare ireversibilă.

**Capitolul III**

**Sistemul Informatic Integrat pentru Emiterea Actelor de Stare Civilă**

**Secţiunea 1**

**Organizarea şi administrarea S.I.I.E.A.S.C.**

**Art.14 -** Introducerea, actualizarea, exploatarea şi valorificarea datelor din S.I.I.E.A.S.C. se realizează de către D.G.E.P./S.P.C.J.E.P./D.G.E.P.M.B., de S.P.C.L.E.P. și primăriile din cadrul unităților administrativ-teritoriale în care nu funcţionează S.P.C.L.E.P., precum și de misiunile diplomatice și oficiile consulare de carieră ale României, conform competențelor.

**Art.15 -** (1) Actualizarea datelor din S.I.I.E.A.S.C. se realizează pe baza documentelor prezentate de persoana interesată şi a celor transmise de autorităţi şi instituţii publice ori entități private, potrivit atribuţiilor ce le revin, sau din oficiu, în situaţiile prevăzute de prezentele Norme metodologice.

(2)  Autorităţile şi instituţiile publice și entitățile private prevăzute la alin. (1) sunt:

a) structurile de evidenţă a persoanelor din cadrul S.P.C.L.E.P., prin intermediul componentei informatizate a R.N.E.P.;

b) M.A.E., prin misiunile diplomatice şi oficiile consulare de carieră ale României, pentru evenimentele de stare civilă intervenite în străinătate;

c) instanţele judecătoreşti, pentru modificările intervenite în materie civilă;

d)  I.G.P.R., prin direcțiile de specialitate, pentru înregistrarea nașterii persoanelor aflate în situații speciale, precum și pentru schimbarea numelui pe cale administrativă;

e) Ministerul Public, pentru transmiterea documentelor prevăzute de lege, în vederea înregistrării decesului;

f) S.P.A.S., alți furnizori publici și privați de servicii sociale, pentru înregistrarea nașterii persoanelor aflate în situații speciale;

g) A.N.C. și M.A.E., pentru persoanele care dobândesc sau pierd cetăţenia română;

h) notarii publici, pentru declarații și testamente în materie civilă, convenţii matrimoniale și modificări în statutul civil, intervenite ca urmare a divorţului;

i) medicii care profesează în cadrul unor unități sanitare publice/private, pentru transmiterea electronică a certificatelor medicale constatatoare ale nașterii și decesului, precum și a certificatelor medicale privind starea sănătății viitorilor soți.

(3)  Procedura privind actualizarea datelor din S.I.I.E.A.S.C. în baza informațiilor transmise electronic de către autorităţile şi instituţiile publice ori entitățile private, prevăzute la alin. (2) lit. b)-i), se stabilește prin protocoale încheiate între acestea și D.G.E.P.

(4)  În cazul identificării necesității interconectării S.I.I.E.A.S.C. cu sistemele autorităţilor, instituţiilor publice ori ale entităților private prevăzute la alin.(2), se încheie un protocol în condițiile alin. (3).

**Secţiunea a 2-a**

**Componentele şi funcţionalităţile S.I.I.E.A.S.C.**

**Art.16 -** S.I.I.E.A.S.C. este constituit din următoarele componente principale:

a) Registrul de stare civilă exemplarul II - conține actele de stare civilă prin care se dovedeşte naşterea, căsătoria sau decesul unei persoane; în Registrul de stare civilă exemplarul II se înscriu menţiuni ulterioare de către ofiţerul de stare civilă din cadrul S.P.C.L.E.P. și din cadrul primăriilor unităților administrativ-teritoriale unde nu funcționează S.P.C.L.E.P., S.P.C.J.E.P./D.G.E.P.M.B. şi de către D.G.E.P.;

b) Registrul unic al mențiunilor – se organizează la nivelul fiecărui/fiecărei S.P.C.L.E.P. și primării din cadrul unităților administrativ-teritoriale unde nu funcționează S.P.C.L.E.P. și conține mențiunile transmise electronic ofițerului de stare civilă din cadrul S.P.C.L.E.P./primăriei care are în păstrare Registrul de stare civilă exemplarul I, pentru a fi operate pe actele de stare civilă exemplarul I și exemplarul II, după caz;

c) Registrul de intrare – ieșire - conține numărul atribuit solicitărilor în materie de stare civilă adresate D.G.E.P./S.P.C.J.E.P./D.G.E.P.M.B.; numărul este atribuit din S.I.I.E.A.S.C. consecutiv şi neîntrerupt, începând de la data de 1 ianuarie, cu numărul 1, până la data de 31 decembrie, cu numărul ultimei cereri înregistrate;

d) Registrul local de intrare – ieșire - conține numărul atribuit cererilor prin care se solicită înregistrarea actelor şi faptelor de stare civilă, a mențiunilor ulterioare, a dosarelor de divorț, precum și a altor cereri pe linie de stare civilă, la nivelul S.P.C.L.E.P. și primăriilor din cadrul unităților administrativ-teritoriale unde aceste servicii nu sunt constituite; numărul este atribuit din S.I.I.E.A.S.C. consecutiv şi neîntrerupt, începând de la data de 1 ianuarie, cu numărul 1, până la data de 31 decembrie, cu numărul ultimei cereri înregistrate;

e) Registrul unic al eliberării certificatelor/extraselor multilingve ale actelor de stare civilă - se organizează la nivelul fiecărui/fiecărei S.P.C.L.E.P. și primărie din cadrul unităților administrativ-teritoriale unde aceste servicii nu sunt constituite și cuprinde informații privind titularul, solicitantul, data eliberării, semnătura, precum și seria și numărul certificatelor/extraselor multilingve ale actelor de stare civilă eliberate;

f) Registrul privind eliberarea adeverinţelor de înhumare/incinerare - se organizează la nivelul fiecărui/fiecărei S.P.C.L.E.P. și primărie din cadrul unităților administrativ-teritoriale unde aceste servicii nu sunt constituite și cuprinde informații privind persoana decedată, solicitantul, numărul de înregistrare, data eliberării, semnătura de primire;

g) Registrul unic al certificatelor de divorţ - ține evidenţa centralizată a certificatelor de divorţ emise de ofițeri de stare civilă și notari publici;

h) Evidența electronică a dispozițiilor emise privind schimbarea numelui pe cale administrativă;

i) Evidența electronică a dispozițiilor emise de primarul unității administrativ-teritorială, în materie de stare civilă;

j) R.P.I.D. - se actualizează de către polițiștii criminaliști cu informații privind mama a cărei naștere nu a fost înregistrată în registrele de stare civilă și a dat naștere unui copil;

k) Registrul certificatelor medicale constatatoare ale naşterii și ale decesului şi al celor privind starea sănătății viitorilor soți - conține lista detaliată a certificatelor medicale necesare înregistrării actelor și faptelor de stare civilă;

l) Registrul expertizelor medico-legale - conține lista detaliată a expertizelor medico-legale, ce constituie documente necesare pentru înregistrarea actului de naștere, în lipsa certificatelor medicale constatatoare ale nașterii;

m) Registrul controalelor efectuate de D.G.E.P.- conține planificarea activității de control și rezultatul acesteia efectuate la nivelul S.P.C.J.E.P./D.G.E.P.M.B., S.P.C.L.E.P. și primăriilor din cadrul unităților administrativ-teritoriale unde aceste servicii nu sunt constituite, măsurile dispuse și monitorizarea punerii în aplicare a acestora;

n) Registrul controalelor efectuate de S.P.C.J.E.P./D.G.E.P.M.B. - conține planificarea activității de control și rezultatul acesteia efectuate la nivelul S.P.C.L.E.P. și primăriilor din cadrul unităților administrativ-teritoriale unde aceste servicii nu sunt constituite, din raza de competență, măsurile dispuse și monitorizarea punerii în aplicare a acestora.

**Art.17 -** (l) Fişa persoanei se constituie din datele înregistrate în S.I.I.E.A.S.C. despre o persoană cetățean român, apatrid, cetățean străin, cetățean al statelor membre ale Uniunii Europene, Spaţiului Economic European sau al Confederaţiei Elveţiene, structurate pe date personale, date ale părinților, copiilor, soțului/soției, evenimente de viață, inclusiv cu istoricul acestora.

(2) Fişa persoanei este accesată din S.I.I.E.A.S.C. în scopul consultării informațiilor despre persoană, precum și a actelor de stare civilă privind pe aceasta.

**Art.18 -** (1) S.I.I.E.A.S.C. conține o componentă externă, denumită în continuare portal extern, și o componentă destinată instituțiilor și autorităților publice, denumită în continuare portal instituții partenere.

(2) Portalul extern permite interacțiunea cetățenilor și a medicilor cu structurile de stare civilă într-un format standardizat și cu respectarea cerințelor privind identificarea utilizatorului; prin portalul extern cetățeanul are posibilitatea depunerii cererii și a documentelor necesare pentru înregistrarea actelor și faptelor de stare civilă, pentru transcrierea certificatelor/extraselor de stare civilă/extraselor multilingve ale actelor de stare civilă eliberate de autoritățile străine, pentru eliberarea certificatelor de stare civilă/extraselor multilingve ale actelor de stare civilă române/adeverințelor cu privire la statul civil, a cererilor și documentelor necesare constatării divorțului pe cale administrativă de către ofițerul de stare civilă, precum și a celor care implică înscrierea de mențiuni pe actele de stare civilă, în condițiile prezentelor Norme metodologice.

(3) Portalul instituțiilor partenere expune o interfață generică de căutare a persoanelor în S.I.I.E.A.S.C., dedicată instituțiilor prevăzute la art. 69 alin. (1)-(3) din Legea nr. 119/1996, republicată, cu modificările şi completările ulterioare, care nu dețin un sistem informatic prin care să acceseze direct serviciile expuse de către S.I.I.E.A.S.C., în condițiile art. 15 alin (4).

**Art.19 -** (1) Aplicația offline este componenta S.I.I.E.A.S.C. care permite înregistrarea și emiterea actelor de stare civilă, precum și eliberarea certificatelor de stare civilă și a adeverinței de înhumare/incinerare, în cazul apariției unor disfuncționalități la nivelul sistemului central S.I.I.E.A.S.C. sau întreruperi temporare a liniilor de comunicații ori alte cazuri similare.

(2) Aplicația offline este un instrument informatic alternativ, cu soluții avansate de securitate, care dispune de mecanisme de validare a unicității informațiilor, astfel încât să se asigure integritatea informațiilor și validarea procesului de sincronizare a datelor în S.I.I.E.A.S.C.

**Art.20 -** S.I.I.E.A.S.C. asigură, prin proceduri informatice, următoarele funcţionalităţi:

a) atribuirea automată a numărului și datei înregistrării actelor de stare civilă, a seriei și numărului certficatelor de stare civilă și extraselor multilingve ale actelor de stare civilă, a numărului certificatelor electronice de stare civilă;

b) generarea automată a textelor de mențiuni, prevăzute în anexa nr. 20;

c) actualizarea în timp real a S.N.I.E.P., de la data înregistrării actului de stare civilă privind cetăţenii români, sau a modificărilor intervenite în statutul civil al acestora ori ca urmare a schimbării numelui;

d) generarea automată a C.N.P. potrivit prezentelor Norme metodologice;

e) transmiterea buletinelor statistice de naştere, căsătorie, deces şi divorţ Institutului Naţional de Statistică, în conformitate cu reglementările legale în vigoare;

f) transmiterea către Centrul Naţional de Administrare a Registrelor Naţionale Notariale, după înregistrarea evenimentului de stare civilă, a extrasului de pe actul de căsătorie și a convenției matrimoniale, după caz, a certificatului de divorţ în urma constatării de către ofiţerul de stare civilă a divorțului pe cale administrativă, precum şi a informațiilor privind decesul persoanei;

g) returnarea automată a C.N.P. către unitatea sanitară/medicul care a transmis electronic certificatul medical constatator al nașterii, odată cu întocmirea actului de naștere.

**Art.21 -** Prin intervenția D.G.E.P./S.P.C.J.E.P/D.G.E.P.M.B. și S.P.C.L.E.P,după caz, S.I.I.E.A.S.C. asigură următoarele funcţionalităţi:

1. accesarea S.N.I.E.P. pentru interogarea și preluarea datelor persoanelor necesare soluționării cererilor din S.I.I.E.A.S.C.;
2. transmiterea către sistemul informatic gestionat de I.G.I., a informațiilor privind căsătoria, decesul și divorțul cetățenilor străini, apatrizilor și cetățenilor statelor membre ale Uniunii Europene, Spaţiului Economic European sau Confederaţiei Elveţiene, înregistrate în S.I.I.E.A.S.C.;
3. transmiterea informațiilor privind decesul înregistrat în baza hotărârilor declarative de moarte la Institutul Național de Criminalistică din cadrul I.G.P.R.;
4. transmiterea către Direcţia cazier judiciar, statistică şi evidenţe operative din cadrul I.G.P.R, către Direcţia generală a finanţelor publice judeţene/a municipiului Bucureşti și către serviciile publice comunitare de pașapoarte teritoriale de la locul de domiciliu/ultimului domiciliu a menţiunilor de schimbare a numelui pe cale administrativă înscrise pe marginea actelor de stare civilă;
5. generarea situaţiilor statistice privind înregistrarea actelor și faptelor de stare civilă și a altor indicatori pe linie de stare civilă pe baza informațiilor disponibile în S.I.I.E.A.S.C.;
6. gestionarea actelor de stare civilă.

**Art.22 -** Structura componentelor S.I.I.E.A.S.C., astfel cum sunt definite la art. 16-19, se stabilește prin ordin al ministrului afacerilor interne.

**Art.23 -** Pentru îndeplinirea dispozițiilor art. 15, 20 și 21, S.I.I.E.A.S.C. permite integrarea și interoperabilitatea, pentru a realiza schimbul de date unidirecțional sau bidirecțional, între acesta și celelalte sisteme implicate, într-un format standardizat și cu respectarea cerințelor de securitate.

**Secţiunea a 3-a**

[**Nomenclatoarele unitare de interes general utilizate pentru ţinerea în actualitate a S.I.I.E.A.S.C.**](https://lege5.ro/Gratuit/gu3tambqha2a/nomenclatoarele-unitare-de-interes-general-utilizate-pentru-tinerea-in-actualitate-a-rnep-norma-metodologica?dp=gm2tmmrzguydenq)

**Art.24 -** (1) Pentru prelucrarea automată a datelor şi pentru ţinerea în actualitate a S.I.I.E.A.S.C. se utilizează nomenclatoarele unitare de interes general, constituite în funcţie de următoarele categorii de date:

a) tipuri de registre/acte/certificate de stare civilă/extrase multilingve;

b) unități administrativ-teritoriale, localități și artere de circulație situate pe teritoriul României;

c) tipuri de locuri de producere a evenimentelor de stare civilă;

d) state și cetăţenii;

e) misiuni diplomatice și oficii consulare ale României;

f) tipuri de înregistrări ale actelor de stare civilă;

g) tipuri de mențiuni;

h) tipuri de regimuri matrimoniale;

i) cauze de deces;

j) motive de schimbare a numelui de familie/prenumelui;

k) tipuri de documente de identitate;

l) acte normative/administrative;

m) tipuri de instituții și autorități publice.

(2) Modificarea sau completarea nomenclatoarelor unitare de interes general prevăzute la alin.(1) se realizează de către D.G.E.P. prin proceduri informatice, în baza comunicărilor autorităţilor şi instituţiilor publice abilitate.

(3) Datele prevăzute la alin. (1)  lit. d) și lit. e) sunt actualizate de către D.G.E.P. pe baza informațiilor puse la dispoziție de către M.A.E., cu respectarea codificărilor stabilite prin standardul I[SO 3166](https://ro.wikipedia.org/w/index.php?title=ISO_3166-1_alpha-3&action=edit&redlink=1). În procesul de actualizare a datelor din S.I.I.E.A.S.C. sunt utilizate denumirile oficiale ale țărilor, cu excepția situațiilor în care dimensiunea rubricilor specifice actelor și certificatelor de stare civilă nu permite înscrierea completă a titulaturii statelor, caz în care sunt utilizate denumirile scurte/uzuale.

**Art.25 -** În scopul respectării limitărilor tehnice existente, D.G.E.P. poate decide măsuri suplimentare de formatare a datelor înscrise pe actele sau documentele de stare civilă.

**Capitolul IV**

**Înregistrarea actelor de stare civilă**

**Secţiunea 1**

**Registrele de stare civilă**

**Art.26 -** (1) Registrele de stare civilă sunt documentele în care se întocmesc actele de naştere, de căsătorie şi de deces.

(2) Registrul de stare civilă exemplarul I al actelor de stare civilă se completează informatic şi se păstrează în Registrul de stare civilă exemplarul I, pe suport de hârtie, iar exemplarul II al actelor de stare civilă se întocmește numai electronic în S.I.I.E.A.S.C.

(3) Registrul de stare civilă exemplarul I se vizează pentru deschidere și pentru închidere de către primar şi ofiţerul de stare civilă/şeful misiunii diplomatice şi funcţionarul consular cu atribuţii de stare civilă, potrivit proceselor-verbale prevăzute în anexa nr. 21.

**Art.27 -** (1) Registrul de stare civilă exemplarul I și II conține actele de stare civilă înregistrate într-un an calendaristic începând de la data de 1 ianuarie, cu numărul 1, şi se termină la 31 decembrie, cu numărul ultimului act înregistrat; numerotarea actelor de stare civilă se face în momentul întocmirii acestora, consecutiv şi neîntrerupt.

(2) În anul 2024, trecerea la înregistrarea în sistem informatic se realizează la nivelul fiecărei unități administrativ-teritoriale prin înscrierea a unuia până la trei caractere egale cu cifra 9 reprezentând cifra miilor, a sutelor sau după caz a zecilor, înainte de numărul reprezentând actul consecutiv înregistrat în registrul de stare civilă. Registrele de stare civilă exemplarul I și II conținând actele de stare civilă înregistrate fizic până la trecerea la înregistrarea în sistem informatic se închid.

(3) Registrul de stare civilă exemplarul I se ar­hivează în registre constituite până la 300 de acte de stare civilă; dacă registrul nu se termină înainte de expirarea anului în curs, se încheie cu numărul de acte întocmite până la data de 31 decembrie.

(4) În situaţia în care într-un an calendaristic se întocmesc mai puțin de 50 de acte de stare civilă, registrul de stare civilă se poate constitui pe mai mulți ani, închiderea acestuia realizându-se la sfârșitul anului calendaristic, chiar dacă se depășește numărul de 300 de acte de stare civilă.

**Art.28 -** (1) Registrul de stare civilă exemplarul II conține:

a) imaginea și datele asociate exemplarului II al actelor de stare civilă întocmite până la data de 31.12.2020, aflat în arhiva electronică a S.I.I.E.A.S.C.;

b) imaginea și datele asociate exemplarului I al actelor de stare civilă întocmite începând cu 01.01.2021 până la operaționalizarea S.I.I.E.A.S.C.;

c) exemplarul II al actelor de stare civilă înregistrat electronic după operaționalizarea S.I.I.E.A.S.C.

(2) Constituirea în format electronic a Registrului de stare civilă exemplarul II se realizează prin procesul de verificare și validare a actelor de stare civilă menționate la alin. (1) lit. a) și b), în termen de 5 ani de la data operaționalizării S.I.I.E.A.S.C., în baza Registrului de stare civilă exemplarul I aflat în arhiva S.P.C.L.E.P./primăriei emitent/e.

(3) Verificarea și validarea actelor de stare civilă se face progresiv, începând cu actele de naștere, de căsătorie și de deces, în ordinea inversă a întocmirii în timp a acestora, în condițiile prevăzute la alin. (2), sau în termen de 3 zile, la solicitarea nominală a D.G.E.P./S.P.C.J.E.P./D.G.E.P.M.B./S.P.C.L.E.P./primăriei din cadrul unităţii administrativ-teritoriale unde aceste servicii nu sunt constituite/misiunii diplomatice sau oficiului consular de carieră a/al României, care are spre soluționare o solicitare de înregistrare a unui eveniment de stare civilă, de transcriere a certificatelor/extraselor de stare civilă/extraselor multilingve ale actelor de stare civilă ale cetăţenilor români eliberate de autorităţile străine sau de eliberare a certificatelor de stare civilă/extraselor multilingve ale actelor de stare civilă/adeverinței cu privire la statutul civil.

(4) Verificarea și validarea actelor de stare civilă presupune completarea tuturor datelor din imaginea scanată a actelor existente în arhiva electronică, inclusiv a mențiunilor înscrise pe marginea actelor, confruntarea acestora cu datele din exemplarul I al actelor de stare civilă corespondente și semnarea electronică de către ofițerul de stare civilă care are în păstrare Registrul de stare civilă exemplarul I; ulterior, dacă se constată că datele asociate din actele de stare civilă validate au fost completate eronat, se procedează la îndreptarea acestora și la semnarea electronică de către ofițerul de stare civilă.

(5) În situația în care se constată lipsa unui act de stare civilă din arhiva electronică digitizată, imaginea și datele asociate se preiau și se validează de pe exemplarul I al actelor de stare civilă aflat în arhiva S.P.C.L.E.P./primăriei emitent/e, potrivit alin. (4).

(6) S.P.C.J.E.P./D.G.E.P.M.B. organizează și monitorizează activitatea prevăzută la alin. (4) și (5) și, în situația în care aceasta nu poate fi realizată la nivel local, validează actele de stare civilă în aceleași condiții.

(7) La validarea actelor de stare civilă se respectă următoarele reguli:

a) rubricile referitoare la locul naşterii, locul încheierii căsătoriei şi la locul decesului din actele de stare civilă se completează cu denumirea actuală, potrivit organizării administrativ-teritoriale a României; astfel se procedează şi pentru completarea rubricilor referitoare la judeţ; în cazul municipiului Bucureşti, la rubrica „comuna/orașul/municipiul” se înscrie „sectorul”, iar cuvântul „judeţ” se înlocuiește şi se înscrie „Municipiul București”; completarea tuturor rubricilor din actele de stare civilă se face cu respectarea întocmai a regulilor gramaticale stabilite de Academia Română; la rubrica privind locul înregistrării se înscriu atât denumirea actuală, cât și cea din actul de stare civilă; în situația schimbării denumirii localității se înscrie atât denumirea actuală, cât și cea din actul de stare civilă;

b) rubricile privind numele de familie, prenumele, denumirea localităţii, judeţul sau ţara, sexul sub forma „MASCULIN” sau „FEMININ”, se completează cu majuscule, de tipar şi cu folosirea alfabetului latin extins şi a diacriticelor, după caz;

c) rubricile privind „anul” şi „ziua” se completează cu cifre arabe, iar rubrica privind „luna” se completează cu majuscule, fără prescurtări;

d) rubricile asociate actului de stare civilă validat care nu sunt completate în actul care se validează, nu se completează;

e) dacă naşterea s-a produs în străinătate, la rubrica „Localitatea” se înscrie localitatea unde s-a născut, iar la rubrica „Judeţul” se înscrie ţara cu denumirea actuală; în acelaşi mod se procedează şi în cazul rubricilor „Locul încheierii căsătoriei” şi „Locul decesului”; la rubrica „Menţiuni” se înscrie, după caz, sintagma: „ACT TRANSCRIS”;

f) dacă în actul de stare civilă nu este completată rubrica referitoare la numele de familie şi prenumele unuia sau ale ambilor părinţi, nu se completează nici rubricile corespunzătoare din actul de stare civilă validat;

g) în actele de stare civilă validate nu se înscriu menţiuni referitoare la religia sau naţionalitatea titularului/titularilor, dacă acestea nu sunt completate în act;

h) în actele de naştere ale celor recunoscuţi şi apoi legitimaţi prin căsătoria părinţilor, la rubrica „Numele de familie al mamei” se înscrie numele de familie dobândit prin căsătorie;

i) în actele de naştere întocmite în Transilvania în perioada în care s-a aplicat legea străină, la rubrica „Numele de familie al mamei”, în cazul copiilor născuţi în timpul căsătoriei, se înscrie numele de familie al tatălui, întrucât, în astfel de cazuri, la rubrica „Numele de familie al mamei” se înscria în registru numele de familie anterior încheierii căsătoriei;

j) dacă în registrele de stare civilă sunt înscrise expresii ca „văduva lui Popescu Ion”, la completarea rubricii „Numele de familie” se înscrie numele de familie al femeii, respectiv „Popescu”;

k) la completarea numelui de familie nu se ţine seama de cuvintele scrise în paranteză sau de particulele „zis”, „recte” ori „născută”;

l) cuvintele „sir”, „sin” şi „von”, precum şi alte titluri de nobleţe, gradele militare sau confesionale, aflate înaintea numelor de familie, nu vor fi preluate;

m) dacă într-un act de stare civilă datele sunt trecute sub forma „13/26 aprilie”, respectiv data pe stil vechi şi pe stil nou, în datele asociate actului de stare civilă validat se înscrie ca dată cea de a doua și luna cu majuscule, respectiv „26 APRILIE”.

(8) În procesul de validare pentru stabilirea exactă a numelui de familie al copiilor recunoscuţi şi apoi legitimaţi prin căsătoria ulterioară a părinţilor, se va ţine seama de următoarele:

a) cei recunoscuţi până la 10 iulie 1943 şi nelegitimaţi prin căsătoria ulterioară a părinţilor poartă numele de familie al mamei, iar dacă au fost legitimaţi poartă numele de familie al tatălui;

b) cei recunoscuţi sau legitimaţi între 10 iulie 1943-31 ianuarie 1954 poartă numele de familie al celor care i-au recunoscut sau i-au legitimat;

c) cei recunoscuţi în localităţile din Ardealul de Nord până la 6 martie 1945, dacă nu au fost şi legitimaţi prin căsătorie, poartă numele de familie al mamei, iar dacă au fost legitimaţi, poartă numele de familie al tatălui.

**Art.29 -** (1) În arhiva S.P.C.L.E.P./primăriilor unității administrativ-teritoriale, Registrele de stare civilă exemplarul I se ordonează şi se organizează pe acte şi fapte de stare civilă, cronologic.

(2) În evidența electronică, Registrul de stare civilă exemplarul II se ordonează pe unităţi administrativ-teritoriale, iar în cadrul acestora, pe acte şi fapte de stare civilă, cronologic.

(3) În evidența S.P.C.J.E.P., registrele de stare civilă în format fizic, exemplarul II, se ordonează și se organizează pe unități administrativ-teritoriale, iar în cadrul acestora, pe acte și fapte de stare civilă, cronologic.

**Art.30 -** Registrele de stare civilă exemplarul I şi hârtia specială pentru tipărirea actelor de stare civilă, certificatelor de stare civilă, extraselor multilingve ale actelor de stare civilă și certificatelor de divorț se păstrează separat de restul arhivei care se creează la nivelul S.P.C.L.E.P. şi al primăriilor unde nu funcționează S.P.C.L.E.P., în încăperi special amenajate, asigurându-se securitatea acestora și accesul numai pentru ofițerul de stare civilă.

**Art.31 -** (1) Registrul de stare civilă exemplarul I se predă Serviciului Municipiului Bucureşti/ serviciilor judeţene al/ale Arhivelor Naţionale, după 100 de ani de la crearea/întocmirea actelor de stare civilă în conformitate cu prevederile Legii nr. 16/1996, republicată, cu modificările şi completările ulterioare.

(2) Registrul de stare civilă exemplarul II în format fizic se predă Serviciului Municipiului Bucureşti/serviciilor judeţene al/ale Arhivelor Naţionale, după 100 de ani de la crearea/întocmirea actelor de stare civilă acestora, în conformitate cu prevederile legale în vigoare.

(3) Pentru registrele de stare civilă constituite după operaționalizarea S.I.I.E.A.S.C., o copie a Registrului de stare civilă exemplarul II se predă electronic Serviciului Municipiului Bucureşti/serviciilor judeţene al/ale Arhivelor Naţionale, după 100 de ani de la întocmirea actelor de stare civilă, în conformitate cu prevederile legale în vigoare.

**Art.32 -** (1) Documentele arhivate la nivelul S.P.C.J.E.P./S.P.C.L.E.P./primăriilor unităților administrativ-teritoriale, care au stat la baza înregistrării actelor şi faptelor de stare civilă, precum şi la înscrierea menţiunilor ulterioare, se păstrează 50 de ani de la crearea lor; la expirarea termenului de păstrare, acestea pot fi scoase din evidenţa arhivei, prin selecţionare, cu aprobarea serviciilor judeţene/Serviciului Municipiului Bucureşti ale/al Arhivelor Naţionale, conform prevederilor art. 11 din Legea nr. 16/1996, republicată, cu modificările şi completările ulterioare.

(2) Documentele deținute electronic, care au stat la baza înregistrării actelor şi faptelor de stare civilă, precum şi la înscrierea menţiunilor ulterioare, se păstrează în S.I.I.E.A.S.C.

**Secţiunea a 2-a**

**Înregistrarea actelor de stare civilă**

**Art.33 -** (1) Declaraţiile privind înregistrarea actelor de stare civilă se fac în faţa ofiţerului de stare civilă, verbal, pentru înregistrarea naşterii şi decesului, şi în scris, pentru căsătorie; declararea cu depăşirea termenelor legale a naşterii, respectiv a decesului se face în scris, cu arătarea motivelor întârzierii.

(2) Prin excepție de la prevederile alin. (1), declarațiile făcute prin portalul extern pentru înregistrarea naşterii şi decesului, precum și declarațiile de căsătorie se fac în scris, de către persoanele care se autentifică cu certificat calificat/certificat pentru semnătură electronică avansată emis de M.A.I. sau au un cont valid de identificare creat de către orice S.P.C.L.E.P./ primărie a unităţii administrativ-teritoriale unde aceste servicii nu sunt constituite.

(3) Declaraţiile prevăzute la alin. (1) și (2) se înregistrează în Registrul local de intrare – ieșire, prevăzut la art. 16 lit. d).

(4) Ofiţerul de stare civilă este obligat să verifice conţinutul declaraţiei şi concordanţa acesteia cu actele sau certificatele de stare civilă şi cu celelalte înscrisuri prezentate în original de declarant sau existente în S.N.I.E.P. și S.I.I.E.A.S.C., după caz.

(5) Documentele în baza cărora se înregistrează actele de stare civilă sau se înscriu mențiuni pe acestea, prevăzute de prezentele Norme metodologice, se solicită de ofițerul de stare civilă în original, se scanează, se încarcă în S.I.I.E.A.S.C. și se asociază la dosarul electronic constituit.

(6) Documentele preluate electronic de la emitenți, necesare înregistrării actelor de stare civilă sau înscrierii mențiunilor, se asociază la dosarul electronic constituit; în situația în care documentele nu există în format electronic, ofiţerul de stare civilă este obligat să scaneze și să încarce originalul acestora și să le restituie deponentului imediat după confruntarea datelor.

(7) Actele de identitate și certificatele de stare civilă necesare înregistrării actelor de stare civilă sau înscrierii mențiunilor, se solicită în situația în care din verificările efectuate în S.N.I.E.P. și S.I.I.E.A.S.C. persoanele sau actele de stare civilă în cauză nu sunt identificate.

(8) Dacă în urma verificărilor în S.N.I.E.P. nu sunt identificate persoanele sau sunt identificate însă nu au ataşată fotografia ori aceasta nu corespunde cu fizionomia, se solicită prezentarea în original a actelor de identitate.

(9) Pentru înregistrarea actelor de stare civilă și înscrierea mențiunilor, solicitările de verificare adresate instituțiilor implicate se generează electronic din S.I.I.E.A.S.C. și se transmit în mod similar.

**Art.34 -** Documentele emise de autorităţile străine, prezentate pentru înregistrarea în registrele de stare civilă române, precum şi traducerile acestora efectuate în străinătate, trebuie să îndeplinească următoarele condiţii:

    a) documentele eliberate de instituţii ale statelor semnatare ale Convenţiei de la Haga din 5 octombrie 1961 cu privire la suprimarea cerinţei supralegalizarii actelor oficiale străine se apostilează;

    b) documentele eliberate de statele cu care România a încheiat tratate/convenţii/acorduri de asistenţă judiciară sunt scutite de supralegalizare, apostilare sau orice altă formalitate;

    c) documentele eliberate de statele membre ale Uniunii Europene care intră sub incidența Regulamentului (UE) 2016/1191 al Parlamentului European şi al Consiliului din 6 iulie 2016 privind promovarea liberei circulaţii a cetăţenilor prin simplificarea cerinţelor de prezentare a anumitor documente oficiale în Uniunea Europeană şi de modificare a Regulamentului (UE) nr. 1024/2012 sunt scutite de apostilare sau orice altă formalitate;

   d) documentele care nu se regăsesc în una dintre situaţiile prevăzute la lit. a)-c) se supralegalizează, în conformitate cu prevederile art. 1093 din Legea nr. 134/2010 privind Codul de procedură civilă, republicată, cu modificările şi completările ulterioare;

 e) documentele de stare civilă ale persoanelor care au statut de beneficiar al unei forme de protecție internaționale în orice stat membru al Uniunii Europene sunt exceptate de la apostilare/supralegalizare.

**Art.35 -** (1) Forma, conținutul și datele cuprinse în actele de stare civilă, precum şi menţiunile de pe marginea acestora se completează informatic.

(2) Sunt interzise ştersăturile, răzuirile, prescurtările, adăugirile şi corecturile în cuprinsul actelor de stare civilă sau al documentelor primare care stau la baza întocmirii actelor, precum şi în cuprinsul menţiunilor înscrise pe marginea acestora.

(3) Ofiţerul de stare civilă care înregistrează actul de stare civilă exemplarul II aplică semnătura electronică şi, în mod automat, se generează sigiliul S.I.I.E.A.S.C.; declarantul, viitorii soți și martorii semnează prin intermediul unor dispozitive de captare digitală a semnăturii olografe.

(4) Actul de stare civilă exemplarul I se generează informatic după exemplarul II, și se semnează olograf de ofițerul de stare civilă, declarant, viitorii soți și martori, după caz, și se aplică sigiliul potrivit modelului prevăzut în anexa nr. 22.

(5) Prin excepție de la prevederile alin. (4), în cazul în care dosarul de declarare a nașterii sau a decesului s-a depus la un alt S.P.C.L.E.P. sau altă primărie decât cel/cea competent/ă să soluționeze cererea, ori în situațiile prevăzute la art. 3 alin. (8) din Legea nr. 119/1996, republicată, cu modificările şi completările ulterioare, actul de stare civilă nu se semnează de către declarant.

**Art.36 -** Întocmirea actelor de stare civilă şi înscrierea menţiunilor se fac în limba română, folosindu-se alfabetul latin extins, cu respectarea următoarelor reguli:

a) rubricile privind numele de familie, prenumele, denumirea localităţii, judeţul sau ţara şi cauza decesului se completează cu majuscule, de tipar;

b) rubricile privind „anul” şi „ziua” se completează cu cifre arabe, iar rubrica privind „luna” se completează cu majuscule, fără prescurtări;

c) în rubrica „Sexul” se înscrie cu majuscule „MASCULIN” sau „FEMININ”, conform certificatului medical constatator al naşterii/decesului;

d) rubrica „naţionalitatea” se completează numai la cererea scrisă a titularului actului sau a reprezentantului legal, iar în rubrica „Cetăţenia” se înscrie cetăţenia stabilită potrivit actului de identitate/paşaportului prezentat sau a certificatului de cetăţenie eliberat de autorităţile române;

e) rubricile din actele de naştere, căsătorie şi deces, referitoare la locul naşterii părinţilor, al soţilor şi al decedatului, se completează cu denumirea actuală a comunei, oraşului, municipiului sau sectorului municipiului Bucureşti, potrivit organizării administrativ-teritoriale a României; rubricile referitoare la judeţ se completează cu denumirea actuală a judeţului, respectiv a municipiului Bucureşti; în cazul municipiului Bucureşti, în rubrica „comuna/orașul/municipiul” se înscrie „sectorul”, iar cuvântul „judeţ” se înlocuiește şi se înscrie „Municipiul București”;

f) completarea tuturor rubricilor din actele de stare civilă se face cu folosirea diacriticelor în vederea ortografierii corecte a numelor de familie/prenumelor; în ceea ce priveşte denumirea localităţilor, înlocuirea literei „î” cu „â” din cuprinsul acestora se face conform Legii nr. 290/2018 pentru modificarea şi completarea Legii nr.2/1968 privind organizarea administrativă a teritoriului României;

g) în cazul în care se transcrie un certificat/extras de stare civilă/ extras multilingv al actului de stare civilă procurat din străinătate, în rubrica referitoare la „localitate” se înscrie denumirea localităţii, aşa cum rezultă din actul prezentat şi din traducerea legalizată, iar rubrica „judeţul” se înlocuiește cu „ţara” unde a fost înregistrat;

h) rubricile care nu se completează se barează cu o linie orizontală, înainte de a fi semnat actul;

i) în rubrica referitoare la „domiciliu” se înscrie adresa de domiciliu din actele de identitate prezentate, cu excepția cazurilor în care legitimarea se face cu paşaport pentru cetățeni români cu menționarea statului de domiciliu, unde la „domiciliu” se preia țara de domiciliu; în cazul cetățenilor străini se înscrie doar țara, cu excepția cazurilor în care legitimarea se face cu permis de ședere pe termen lung cu domiciliu în România.

**Art.37 -** Actele de naştere, de căsătorie şi de deces, întocmite în cazuri speciale, se înregistrează cu respectarea regulilor prevăzute la art. 36 şi a următoarelor:

a) în actele de naştere înregistrate tardiv după trecerea unui an de la data nașterii, întocmite în baza hotărârilor judecătoreşti de înregistrare tardivă a naşterii, transcrise, reconstituite, precum și întocmite ulterior, ori ca urmare a încuviinţării adopţiei, rubricile privind declarantul și „a prezentat certificatul medical constatator al naşterii nr. ....., eliberat de ........, din care rezultă că s-a născut un copil .......” nu se completează;

b) în actele de deces transcrise, reconstituite, întocmite ulterior, întocmite ca urmare a înregistrării decesului produs în străinătate ori în baza unei hotărâri judecătoreşti declarative de moarte, rubricile privind declarantul şi „a prezentat certificatul medical constatator al decesului nr. .........., eliberat de .............” şi „cauza decesului fiind ...............” nu se completează;

c) în actele de căsătorie reconstituite, întocmite ulterior sau transcrise, textul „văzând că publicaţia cerută de lege s-a efectuat în termen şi că nu s-a făcut opoziţie la această căsătorie, în temeiul consimţământului exprimat personal de fiecare dintre viitorii soţi prezenţi” şi „rubricile cu privire la martori” nu se completează; în textul „noi, .......... ofiţer de stare civilă am încheiat prezentul act de căsătorie” se înlocuiește menţiunea „încheiat” şi se înscrie, după caz, „reconstituit”, „întocmit ulterior”, „transcris”;

d) în actele de căsătorie reconstituite, întocmite ulterior, transcrise, la rubrica referitoare la „domiciliu” se înscrie domiciliul actual al fiecărui soț;

e) în actele de stare civilă transcrise, rubricile cu privire la „numele de familie” şi/sau „prenumele” se completează cu respectarea dispoziţiilor art. 2576 și art. 2589 din Legea nr. 287/2009 privind Codul Civil, republicată cu modificările şi completările ulterioare;

f) în cazul în care din certificatul/extrasul de căsătorie/extrasul multilingv al actului de căsătorie transcris nu rezultă numele de familie ce urmează a fi purtat în timpul căsătoriei, acesta se completează cu cel declarat de soţi;

g) pe actele de stare civilă exemplarul II ofiţerul de stare civilă aplică semnătura electronică şi, în mod automat, se generează sigiliul S.I.I.E.A.S.C., iar actele de stare civilă exemplarul I se semnează olograf de ofițerul de stare civilă, și se aplică sigiliul potrivit modelului prevăzut în anexa nr. 22.

**Art.38 -** În Registrul de stare civilă exemplarul I se înscriu mențiunile transmise electronic în Registrul unic al mențiunilor, prin aplicarea etichetei autocolante ce se tipărește cu textul de mențiune corespunzător.

**Art.39 -** (1) În situația prevăzută la art.2 alin. (5) din Legea nr. 119/1996, republicată, cu modificările și completările ulterioare, actele de stare civilă exemplarul I completate olograf se arhivează în Registrul de stare civilă exemplarul I, iar imediat după încetarea forţei majore sau înlăturarea disfuncţionalităţilor de ordin tehnic se constituie dosarul electronic al actului prin completarea informatică a exemplarului II după exemplarul I, și încărcarea fotocopiilor conforme cu originalul ale documentelor care stau la baza înregistrării actelor şi faptelor de stare civilă, păstrându-se consecutivitatea actelor.

(2) Dacă în timpul completării olografe a actului, înainte de a fi semnat de declarant, de soţi ori de martori şi de ofiţerul de stare civilă, se constată o greşeală, pagina completată greşit se anulează prin două linii trasate în diagonală („X”), cu cerneală roşie, scriindu-se, cu majuscule de tipar, textul „PAGINĂ ANULATĂ”, iar numărul actului ce corespunde acesteia se trece pe fila următoare, unde se întocmeşte actul corect.

(3) Dispozițiile prevăzute la art. 30-32 se aplică în mod corespunzător.

**Art.40 -** (1) După întocmirea actelor de căsătorie și a celor de naștere în cazul adopției, respectiv după înscrierea mențiunilor, care atrag după sine schimbarea numelui de familie și/sau a prenumelui și a sexului, precum și în cazul întocmirii actului de deces, ofiţerul de stare civilă este obligat să anuleze actul de identitate, după cum urmează:

1. cartea de identitate și cartea de identitate simplă se anulează prin tăierea colţului, stânga jos, astfel încât să fie cuprins numărul documentului, iar cărțile de identitate electronice prin deteriorarea suportului de stocare;

b) cărţile de identitate provizorii se anulează prin bararea cu o linie diagonală a paginii în care sunt înscrise datele de stare civilă şi înscrierea menţiunii ,,*ANULAT*”, a datei, a numelui de familie şi a prenumelui ofițerului de stare civilă care procedează la anulare; după data asigurării condițiilor tehnice necesare emiterii noii cărți de identitate provizorii aceasta se anulează prin tăierea colțului astfel încât să fie cuprins numărul documentului;

c) buletinele de identitate se anulează prin decuparea colţului uneia dintre cele două coperte care să cuprindă seria şi numărul documentului.

(2) Documentele de identitate prevăzute la alin. (1) lit a) și c) se restituie titularului sau reprezentantului legal, respectiv declarantului decesului în cazul decesului persoanei, iar documentele prevăzute la alin. (1) lit.b) se trimit cu adresă la S.P.C.L.E.P. emitent, împreună cu colțurile documentelor prevăzute la alin. (1) lit a) și c), lunar, până la data de 10 a lunii următoare.

**Secţiunea a 3-a**

**Înregistrarea naşterii**

**Art.41 -** (1) Înregistrarea naşterii se face ca urmare a unei declaraţii verbale a persoanelor prevăzute la art. 16 din Legea nr. 119/1996, republicată, cu modificările şi completările ulterioare, sau din oficiu, de către ofiţerul de stare civilă din cadrul S.P.C.L.E.P. / din cadrul primăriei unităţii administrativ-teritoriale în a cărui/cărei rază s-a produs evenimentul ori, după caz, ca urmare a unei declaraţii verbale a persoanelor prevăzute la art. 16 din Legea nr. 119/1996, republicată, cu modificările şi completările ulterioare, de către ofiţerul de stare civilă din cadrul misiunii diplomatice sau al oficiului consular de carieră a/al României acreditată/acreditat să exercite funcții consulare în statul pe teritoriul caruia s-a produs evenimentul.

(2) În situațiile prevăzute la art. 3 alin. (8) din Legea nr. 119/1996, republicată, cu modificările şi completările ulterioare, înregistrarea naşterii se face în S.I.I.E.A.S.C. de către ofiţerul de stare civilă din cadrul S.P.C.J.E.P./D.G.E.P.M.B. de la sediul acestora, în baza documentelor existente în S.I.I.E.A.S.C. sau prezentate de declarant ori de către ofițerul de stare civilă din cadrul S.P.C.L.E.P. sau, după caz, din cadrul primăriei unităţii administrativ-teritoriale competent/e să înregistreze nașterea; exemplarul I al actelor de naștere se transmite, în original, cu adresă, S.P.C.L.E.P. sau, după caz, primăriei unităţii administrativ-teritoriale competent/e, în vederea constituirii Registrului de stare civilă exemplarul I.

(3) Declararea nașterii se poate face la oricare S.P.C.L.E.P., respectiv primărie din cadrul unității administrativ -teritoriale unde nu sunt constituite S.P.C.L.E.P., care va transmite dosarul electronic ofițerului de stare civilă competent potrivit alin. (1).

(4) În registrele de naşteri se înregistrează nașterea copilului născut viu şi nașterea copilului născut mort.

(5) Înregistrarea nașterii gemenilor se face prin întocmirea actului de naştere, separat, pentru fiecare copil. În acelaşi mod se procedează şi în cazul nașterii gemenilor siamezi.

**Art.42 -** (1) Termenul pentru declararea naşterii copilului este de:

a) 30 zile de la data naşterii, pentru copilul născut viu şi aflat în viaţă;

b) 3 zile de la data naşterii, pentru copilul născut mort;

c) 24 de ore de la data decesului, pentru copilul născut viu care a decedat înăuntrul termenului de 30 zile;

d) 30 de zile pentru copilul găsit sau părăsit de mamă în maternitate/unităţi sanitare.

(2) Termenele prevăzute la lit. a), b) şi d) se socotesc de la data naşterii, respectiv a găsirii sau, după caz, a întocmirii procesului-verbal de constatare a părăsirii şi cuprind atât ziua naşterii, respectiv a găsirii sau a întocmirii procesului-verbal de constatare a părăsirii, cât şi ziua în care se face declaraţia.

(3) Înregistrarea din oficiu se face în ultima zi a termenului de declarare, în baza certificatului medical constatator al nașterii, comunicat electronic de către emitent, precum și a verificărilor efectuate în S.I.I.E.A.S.C. și R.N.E.P..

**Art.43 -** (1) Înregistrarea naşterii în termenele prevazute la art. 42 lit. a) şi lit.c) se face în baza următoarelor documente:

a) certificatul medical constatator al naşterii, întocmit în România pe formular-tip, care trebuie să cuprindă număr de înregistrare, dată certă și semnătura medicului, iar în străinătate, în conformitate cu prevederile legislației statului pe teritoriul căruia s-a produs nașterea;

b) expertiza medico-legală care să cuprindă număr de înregistrare, dată certă și semnătura medicului, precum și sexul și data nașterii persoanei în format an/lună/zi, în lipsa existenței certificatului prevăzut la lit. a);

c) actul de identitate al mamei și, după caz, al declarantului, dacă naşterea nu este declarată de mamă;

d) certificatul de căsătorie al părinţilor copilului, în original, eliberat pe baza actului de căsătorie întocmit/transcris în registrele de căsătorie române, iar dacă aceştia poartă nume de familie diferit, declaraţia scrisă cu privire la numele de familie pe care îl va dobândi copilul dată de ambii părinţi în faţa ofiţerului de stare civilă sau a notarului public;

e) declaraţia de recunoaştere a copilului născut în afara căsătoriei, dată de către tată în faţa ofiţerului de stare civilă din care să rezulte şi numele de familie pe care îl dobândeşte copilul, la care se anexează consimţământul mamei cu privire la numele de familie; tatăl minor care a împlinit vârsta de 14 ani poate recunoaşte singur pe copilul său dacă face dovada discernământului la momentul recunoaşterii, prin efectuarea expertizei psihiatrice;

f) declaraţia de recunoaştere a copilului dată de către mamă în faţa ofiţerului de stare civilă, în cazul în care se prezintă expertiza medico-legală, în lipsa existenței unui certificat medical constatator al naşterii.

(2) În situaţia în care unul dintre părinţi sau ambii sunt cetăţeni străini sau apatrizi, înregistrarea naşterii se face în baza documentelor prevăzute la alin. (1), precum şi a următoarelor:

a) paşaportul părintelui cetăţean străin/părinţilor cetăţeni străini sau apatrizi, respectiv actul de identitate pentru cetăţenii statelor membre ale Uniunii Europene ori Spaţiului Economic European sau ai Confederaţiei Elveţiene sau, după caz, documentul de identitate eliberat de I.G.I., în original. În cazul cetăţenilor străini ale căror acte de identitate/călătorie nu conţin date înscrise prin utilizarea alfabetului latin se solicită traducerea legalizată în limba română, a filei care conţine datele de identificare ale persoanei; dacă din documentele străine prezentate nu rezultă în mod distinct care este numele de familie şi prenumele se solicită declaraţia notarială a titularului în acest sens;

b) certificatul de căsătorie sau extrasul de căsătorie al părinților copilului, în original, însoțit de traducerea legalizată în limba română sau de formularul standard multilingv, ori extrasul multilingv al actului de căsătorie, în original, atunci când căsătoria a fost înregistrată de autorităţile străine competente și nu există obligația transcrierii actului de căsătorie;

c) declaraţia dată de părintele/părinţii beneficiar/beneficiari al/ai unei forme de protecţie internaţională în România sau, după caz, solicitant/solicitanți de azil în fața ofițerului de stare civilă sau notarului public, în situaţia în care acesta /aceştia nu poate/pot prezenta certificatul de căsătorie emis de autorităţile străine în faţa cărora s-a oficiat căsătoria.

(3) În situaţia în care ambii părinţi au vârsta sub 14 ani sunt necesare documentul prevăzut la alin. (1) lit. a), certificatul de naştere al mamei, precum şi actul de identitate al părintelui, tutorelui sau, după caz, al reprezentantului legal al acesteia sau al declarantului, dacă declararea naşterii nu este făcută de părintele, tutorele sau, după caz, de reprezentantul legal al mamei copilului.

(4) În situaţia în care mama copilului are vârsta sub 14 ani, iar tatăl nu recunoaşte copilul, este necesar documentul prevăzut la alin. (1) lit. a), precum şi următoarele:

a) certificatul de naştere al mamei;

b) actul de identitate al părintelui, tutorelui sau, după caz, al reprezentantului legal al mamei, ori al declarantului dacă declararea naşterii nu este făcută de părintele, tutorele sau, după caz, de reprezentantul legal al mamei.

(5) În cazul în care căsătoria părinților a fost înregistrată de autoritățile străine competente și actul de căsătorie nu a fost transcris în registrele de căsătorie române, se procedează la transcrierea în regim de urgenţă a certificatului/extrasului de căsătorie/extrasului multilingv al actului de căsătorie eliberat de autorităţile străine în registrele de căsătorie române; naşterea copilului se înregistrează după transcrierea actului de căsătorie a părinţilor.

(6) C.N.P. se atribuie doar copiilor cetăţeni români.

(7) În cazul în care prenumele copilului trecut în certificatul medical constatator al naşterii este diferit de cel declarat sau este format din mai mult de trei cuvinte, înregistrarea naşterii se face în baza declaraţiei scrise, semnată de ambii părinţi, dată în faţa ofițerului de stare civilă care înregistrează actul, a notarului public ori a misiunilor diplomatice și oficiilor consulare de carieră ale României, din care să rezulte prenumele copilului.

(8) În lipsa acordului părinţilor cu privire la numele de familie al copilului, instanţa de tutelă hotărăşte numele copilului şi comunică de îndată hotărârea rămasă definitivă la S.P.C.L.E.P. sau, după caz, la primăria din cadrul unităţii administrativ-teritoriale unde aceste servicii nu sunt constituite, care a înregistrat naşterea; certificatul de naştere se eliberează numai după înscrierea menţiunii privind stabilirea numelui de familie de către instanţa de tutelă.

(9) Dacă ulterior înregistrării nașterii copilului, dar înainte de sesizarea instanței de tutelă, părinții se înțeleg cu privire la numele de familie, acesta se înscrie prin mențiune, în baza declarației ambilor părinți, dată în faţa ofițerului de stare civilă care a înregistrat actul sau a notarului public.

(10) În cazul întocmirii actului de naștere din oficiu de către ofițerul de stare civilă sau în condițiile art. 15 alin. (31) din Legea nr. 119/1996, republicată, cu modificările şi completările ulterioare, dacă părintele/părinții dorește/doresc să schimbe prenumele copilului, acesta se înscrie prin mențiune pe marginea actului de naștere, în baza declarației ambilor părinți, dată în faţa ofițerului de stare civilă care a înregistrat actul sau a notarului public.

(11) Prevederile alin.(8) se aplică şi în cazul în care ofiţerul de stare civilă a refuzat înscrierea prenumelui, în conformitate cu art. 15 alin. (2) din Legea nr. 119/1996, republicată, cu modificările şi completările ulterioare, iar părinţii nu vor să opteze pentru un alt prenume.

(12) Când declaraţia naşterii este făcută de un cetățean străin, apatrid sau cetăţean al statelor membre ale Uniunii Europene, Spaţiului Economic European sau al Confederaţiei Elveţiene, necunoscător al limbii române ori de o persoană cu handicap auditiv sau surdocecitate, documentele necesare înregistrării actului se solicită prin intermediul unui interpret autorizat sau, după caz, interpret autorizat al limbajului mimico-gestual ori al limbajului specific persoanelor cu surdocecitate, fapt consemnat într-un proces-verbal.

(13) Dacă părinţii au domicilii diferite, părintele care declară naşterea va da o declaraţie din care să rezulte la care dintre părinţi are domiciliul copilul.

(14) În cazul în care declararea naşterii se face de către o persoană, alta decât unul dintre părinţi, se prezintă declaraţia autentificată a oricăruia dintre părinţi, din care să rezulte domiciliul copilului; în situaţia în care niciunul dintre părinţi nu este identificat la adresa de domiciliu prin intermediul unităţilor de poliţie, pentru a declara în scris domiciliul, copilul este înregistrat în R.N.E.P., cu domiciliul mamei.

(15) În situația în care părintele/părinţii beneficiar/beneficiari al/ai unei forme de protecţie internaţională în România sau, după caz, solicitant/solicitanți de azil nu deține/dețin pașaport sau actul de identitate eliberat de statul de cetățenie/ paşaportul emis în baza Convenţiei privind statutul apatrizilor din anul 1954, în cazul apatrizilor, aflat în termen de valabilitate, la rubrica menţiuni din actul şi certificatul de naştere al copilului se înscrie mențiunea: „Identitatea părinților/tatălui/mamei este declarată”.

(16) Dispozițiile alin. (15) se aplică după efectuarea în prealabil a verificărilor la Centrele Regionale de Cazare și Proceduri pentru Solicitanții de Azil, pentru confirmarea identității declarate a părintelui/părinților.

**Art.44 -** (1) La înregistrarea naşterii în termenul prevăzut la art. 42 alin. (1) lit. a), în lipsa actului de identitate al mamei, declarantul prezintă:

a) documentele prevăzute la art. 43, după caz;

b) fotocopia procesului-verbal întocmit de polițist cu ocazia verificărilor efectuate la solicitarea unităţii sanitare în care a avut loc naşterea, certificată pentru conformitate de reprezentatul unității sanitare.

(2) În situaţia prevăzută la alin. (1), ofiţerul de stare civilă efectuează verificări în S.I.I.E.A.S.C. şi R.N.E.P., pentru identificarea mamei.

(3) Dacă procesul-verbal prevăzut la alin. (1) lit. b) este identificat în S.I.I.E.A.S.C., întrucât forma electronică a acestuia a fost introdusă în sistem de medic, ofiţerul de stare civilă nu solicită prezentarea acestuia.

**Art.45 -** (1) În cazul în care naşterea mamei nu este înregistrată în registrele de stare civilă, pentru întocmirea actului de naştere al copilului se prezintă următoarele documente:

a) declaraţia scrisă a uneia dintre persoanele prevăzute la art. 16 din Legea nr. 119/1996, republicată, cu modificările şi completările ulterioare;

b) procesul-verbal privind identitatea declarată de mamă, semnat de reprezentantul D.G.A.S.P.C. pe raza căreia se află unitatea sanitară unde a avut loc nașterea, de reprezentantul poliţiei şi de cel al unităţii sanitare;

c) certificatul medical constatator al naşterii;

d) actul de identitate al declarantului, dacă nașterea nu este declarată de mamă;

e) declaraţia tatălui de recunoaştere a copilului, după caz, din care să rezulte şi numele de familie pe care îl dobândeşte copilul, la care se anexează consimţământul mamei cu privire la numele de familie.

(2) Ofiţerul de stare civilă desfăşoară următoarele activităţi:

a) efectuează verificări în S.I.I.E.A.S.C., inclusiv în modulul R.P.I.D., pentru identificarea actului de naştere al mamei; în cazul în care datele mamei și ale copilului nu sunt înregistrate în R.P.I.D., ofițerul de stare civilă transmite adresă către I.G.P.R., în vederea actualizării acestuia;

b) verifică datele declarate ale mamei şi ale declarantului în R.N.E.P.;

c) întocmeşte referatul cu propunere de emitere a dispoziţiei primarului privind stabilirea numelui de familie şi a prenumelui copilului. Propunerea de stabilire a numelui de familie şi a prenumelui copilului se face în considerarea datelor rezultate din certificatul medical constatator al naşterii şi din declaraţia prevăzută la alin. (1) lit. e), după caz;

d) prezintă primarului unităţii administrativ-teritoriale referatul prevăzut la lit. c) însoţit de întreaga documentaţie, pentru emiterea dispoziţiei acestuia.

(3) Actul de naştere al copilului se întocmeşte cu numele de familie şi prenumele stabilite prin dispoziţia primarului unităţii administrativ-teritoriale unde se înregistrează naşterea, iar celelalte date sunt preluate din certificatul medical constatator al naşterii; rubrica privind datele mamei se completează doar cu numele de familie şi prenumele mamei rezultate din procesul-verbal prevăzut la alin. (1) lit. b).

(4) Pe marginea actului de naştere și la rubrica „MENŢIUNI” din certificatul de naştere se înscriu menţiunile corespunzătoare prevăzute în anexa nr. 20.

(5) Domiciliul copilului este cel declarat de mamă potrivit procesului-verbal prevăzut la alin. (1) lit. b), iar în cazul recunoaşterii de către tată, domiciliul copilului se stabileşte potrivit dispoziţiilor art.43 alin. (13) şi (14).

(6) Dacă procesul-verbal privind identitatea declarată de mamă este identificat în S.I.I.E.A.S.C., întrucât forma electronică a acestuia a fost introdusă în sistem de criminalist şi/sau de medic, ofiţerul de stare civilă nu solicită prezentarea acestuia.

**Art.46 -** (1) După împlinirea termenului de 30 de zile prevăzut la art. 42 alin. (1) lit. a), dar înăuntrul termenului de un an de la data naşterii, întocmirea actului de naştere se face la cererea scrisă a declarantului, cu aprobarea primarului unităţii administrativ-teritoriale în a cărei rază s-a produs evenimentul, respectiv a şefului misiunii diplomatice sau al oficiului consular de carieră al României acreditată/acreditat să exercite funcții consulare în statul pe teritoriul caruia s-a produs evenimentul, în termen de până la 30 de zile de la data solicitării.

(2) Pentru înregistrarea nașterii după termenul legal, ofițerul de stare civilă aplică în mod corespunzător dispozițiile prevăzute la art. 43.

**Art.47 -** Înregistrarea tardivă a nașterii, după împlinirea termenului de un an de la data naşterii, se face la cererea scrisă a declarantului, cu avizul conform al S.P.C.J.E.P./D.G.E.P.M.B. și cu aprobarea primarului unităţii administrativ-teritoriale în a cărei rază s-a produs evenimentul, în termen de 90 de zile de la data solicitării.

**Art.48 -** În situația în care cererea privind înregistrarea tardivă a naşterii se depune la un alt S.P.C.L.E.P./altă primărie decât cel/cea competent/ă să întocmească actul, referatul cuprinzând rezultatul verificărilor şi documentele prevăzute de prezentele Norme metodologice se transmit electronic, ofiţerului de stare civilă din cadrul S.P.C.L.E.P./primăriei competent/competente să înregistreze naşterea.

**Art.49 -** (1) Pentru înregistrarea tardivă a naşterii copiilor cu vârsta de până la 14 ani, ofiţerul de stare civilă aplică în mod corespunzător prevederile art. 43 şi efectuează verificări privind persoana pentru care se solicită înregistrarea naşterii, precum și părinții acesteia în S.I.I.E.A.S.C. și, după caz, în R.N.E.P.

(2) În situaţia în care declarantul nu prezintă certificatul medical constatator al naşterii sau acesta nu se identifică în S.I.I.E.A.S.C., ofiţerul de stare civilă efectuează verificări în evidenţele unităţii sanitare unde s-a produs naşterea sau ale medicului de familie, în situaţia în care naşterea a avut loc la domiciliu, pentru obţinerea acestuia; dacă certificatul medical constatator al naşterii nu se identifică, se solicită reprezentantului S.P.A.S., întreprinderea demersurilor pentru efectuarea expertizei medico-legale.

(3) În cazul în care din verificările efectuate la unitatea sanitară nu se identifică certificatul medical constatator al naşterii sau documente care să dovedească naşterea, locul naşterii este cel declarat.

(4) Dacă înregistrarea naşterii este solicitată de reprezentantul S.P.A.S., acesta prezintă următoarele documente:

a) certificatul medical constatator al naşterii, iar în lipsa acestuia expertiza medico-legală;

b) raportul de anchetă socială;

c) delegația.

**Art.50 -** (1) Pentru înregistrarea tardivă a naşterii copiilor cu vârsta cuprinsă între 14 şi 18 ani, ofiţerul de stare civilă aplică în mod corespunzător prevederile art. 49 şi desfăşoară următoarele activităţi:

a) efectuează verificări în evidenţele D.G.P. şi ale serviciului cazier judiciar, statistică şi evidenţe operative;

b) efectuează verificări la adresele la care aceştia declară că au locuit, precum și, după caz, la unitățile de învățământ la care declară că au fost înscriși, prin unităţile de poliţie;

c) solicită declaraţie persoanei a cărei naştere nu a fost înregistrată, precum și, după caz, părinţilor sau reprezentantului legal ai/al persoanei, dată în faţa ofiţerului de stare civilă, la care anexează o fotografie de mărimea 3/4 cm, care se încarcă în S.I.I.E.A.S.C.;

d) stabileşte dacă fizionomia persoanei corespunde cu fotografia încărcată şi o aplică electronic astfel: una pe declaraţia persoanei şi alta pe cea a părinţilor sau a reprezentantului legal, după caz.

**Art.51 -** (1) Pentru înregistrarea tardivă a nașterii persoanei majore, cererea scrisă a declarantului este însoţită de următoarele documente:

a) certificatul medical constatator al naşterii;

b) declaraţia persoanei a cărei naştere nu a fost înregistrată, dată în faţa ofiţerului de stare civilă, la care anexează o fotografie de mărimea 3/4 cm, care se încarcă în S.I.I.E.A.S.C.;

c) declaraţia a doi membri ai familiei, iar în lipsa acestora, a două persoane care o cunosc, dată în faţa ofiţerului de stare civilă;

d) stabileşte dacă fizionomia persoanei corespunde cu fotografia încărcată şi o aplică electronic astfel: una pe declaraţia persoanei şi alta pe declarațiile prevăzute la lit. c).

(2) Ofiţerul de stare civilă desfăşoară activităţile prevăzute la art. 49 alin. (1) şi la art. 50 lit. a) şi b).

(3) În situaţia în care declarantul nu prezintă certificatul medical constatator al naşterii sau acesta nu este identificat electronic, ofiţerul de stare civilă procedează conform prevederilor art. 49 alin. (2) și (3).

(4) Ofiţerul de stare civilă solicită reprezentantului S.P.A.S., cu adresă, întreprinderea demersurilor pentru efectuarea anchetei sociale.

**Art.52 -** (1) Dacă naşterea s-a produs în străinătate şi nu a fost declarată și înregistrată la autoritățile locale competente/misiunea diplomatică ori oficiul consular de carieră al României în străinătate competent sau a fost înregistrată cu date nereale privind identitatea părinților, întocmirea actului de naştere se face în țară, în baza certificatului medical constatator al naşterii eliberat de autorităţile medicale străine sau, după caz, în baza certificatului de naștere, cu respectarea condițiilor prevăzute la art. 34, după ce ofițerul de stare civilă emite din S.I.I.E.A.S.C. adresă de verificare, către M.A.E.-DCons, pentru a stabili dacă naşterea nu a fost înregistrată sau, după caz, cu ce date a fost înregistrată în străinătate.

(2) Dacă în urma verificărilor s-a stabilit că naşterea a fost înregistrată corect în străinătate, se parcurge procedura prevăzută la art. 41 alin. (3) din Legea nr. 119/1996, republicată, cu modificările și completările ulterioare, privind transcrierea certificatelor/extraselor de stare civilă/ extraselor multilingve ale actelor de stare civilă procurate din străinătate.

(3) Dacă în urma verificărilor s-a constatat că naşterea a fost înregistrată cu date nereale, ofiţerul de stare civilă stabileşte în ce anume constă diferența dintre datele consemnate în actul întocmit şi datele de identificare reale ale părinţilor copilului, pe bază de documente şi declaraţii ale persoanelor care pot da relaţii, inclusiv ale părinţilor copilului, date în faţa ofiţerului de stare civilă sau a notarului public, în condiţiile prevăzute la art. 415 alin. (1) şi (2) din Legea nr. 287/2009, republicată cu modificările şi completările ulterioare.

(4) În situaţiiile prevăzute la alin. (1) şi (3), întocmirea actului de naştere se face la S.P.C.L.E.P./ primăria în raza căruia/căreia are domiciliul unul dintre părinţi/persoana majoră; dispoziţiile art. 49 – 51 se aplică în mod corespunzător.

**Art.53 -** (1) După finalizarea verificărilor privind înregistrarea tardivă a nașterii, ofiţerul de stare civilă întocmeşte un referat, care trebuie să conţină datele necesare întocmirii actului de naştere.

(2) Referatul cuprinzând rezultatul verificărilor efectuate se transmite electronic S.P.C.J.E.P./D.G.E.P.M.B., împreună cu documentele aferente.

(3) După verificarea documentelor de către S.P.C.J.E.P./D.G.E.P.M.B., întreaga documentaţie împreună cu avizul conform prevăzut la art. 47 se transmit S.P.C.L.E.P./primăriei unităţii administrativ-teritoriale competent/e.

(4) La primirea avizului conform dat de S.P.C.J.E.P./D.G.E.P.M.B., ofiţerul de stare civilă întocmește un referat, pe care îl prezintă primarului pentru aprobare.

(5) În baza referatului aprobat, ofiţerul de stare civilă întocmeşte actul de stare civilă şi eliberează certificatul de naștere persoanei îndreptăţite.

(6) Este interzisă înregistrarea tardivă a naşterii fără avizul conform al S.P.C.J.E.P./D.G.E.P.M.B. şi fără aprobarea primarului pe referatul prevăzut la alin.(4).

(7) În cazul în care nu se emite avizul conform, S.P.C.J.E.P./D.G.E.P.M.B. restituie motivat întreaga documentaţie în vederea completării sau cu indicarea procedurii de urmat.

**Art.54 -** (1) În toate cazurile în care o persoană de sex feminin cu vârsta peste 14 ani solicită înregistrarea naşterii sale, ofiţerul de stare civilă efectuează verificări în R.P.I.D. pentru identificarea acesteia.

(2) Dacă persoana este înregistrată în R.P.I.D., ofiţerul de stare civilă efectuează verificări în S.I.I.E.A.S.C. pentru identificarea actului de naștere al copilului și solicită unităţii de poliţie colectarea imaginii faciale şi a impresiunilor papilare.

(3) Expertul/specialistul criminalist desemnat compară imaginea facială şi impresiunile papilare colectate cu cele ale persoanei în cauză, existente în R.P.I.D., şi comunică cu adresă S.P.C.L.E.P./primăriei unităţii administrativ-teritoriale solicitante aspectele rezultate în urma comparării.

(4) După înregistrarea naşterii mamei în registrele de stare civilă, ofiţerul de stare civilă comunică primăriei unităţii administrativ-teritoriale unde s-a înregistrat naşterea copilului, menţiunea corespunzătoare prevăzută în anexa nr. 20.

(5) Datele mamei se înscriu prin mențiune în actul de naştere al copilului; în mod similar se procedează şi la numele de familie al copilului, dacă necesită schimbare, înscriindu-se menţiunea corespunzătoare prevăzută în anexa nr. 20.

**Art.55 -** Întocmirea actului de naştere pentru copilul găsit sau părăsit de mamă în maternitate/unităţi sanitare se face, în termen de 30 de zile de la data găsirii acestuia, respectiv imediat după împlinirea termenului de 30 de zile de la data întocmirii procesului-verbal de constatare a părăsirii copilului; înregistrarea se face în registrele de stare civilă ale S.P.C.L.E.P. sau, după caz, ale primăriei unităţii administrativ-teritoriale în a cărei rază a fost găsit/părăsit copilul.

**Art.56 -** (1) Întocmirea actului de naştere pentru copilul găsit se face în baza următoarelor documente:

a) declaraţia scrisă a persoanei care l-a găsit ori referatul reprezentantului S.P.A.S., din cadrul unităţii administrativ-teritoriale în raza căreia a fost găsit copilul;

b) procesul-verbal întocmit şi semnat de reprezentantul unităţii de poliţie competente, de medic şi de reprezentantul S.P.A.S.;

c) dispoziţia de stabilire a numelui de familie şi/sau a prenumelui, emisă de primar, pentru situaţiile în care nu se cunosc numele de familie şi/sau prenumele copilului;

d) expertiza medico-legală privind stabilirea sexului şi a vârstei aproximative ale copilului;

e) dispoziția privind plasamentul în regim de urgență sau, după caz, a sentinței privind plasamentul.

(2) Procesul-verbal prevăzut la alin. (1) lit. b) se înregistrează la S.P.C.L.E.P. sau, după caz, la primăria care urmează să înregistreze naşterea şi cuprinde următoarele date:

a) anul, luna şi ziua când a fost găsit copilul;

b) sexul copilului;

c) locul şi împrejurările în care a fost găsit copilul;

d) numele de familie, prenumele şi domiciliul persoanei care l-a găsit, precum şi, după caz, ale martorilor;

e) denumirea şi adresa instituţiei sau numele persoanei căreia i-a fost încredinţat copilul;

f) vârsta copilului găsit, stabilită de medic prin indicarea obligatorie a anului, lunii şi zilei de naştere, chiar dacă acestea sunt aproximative;

g) rezultatul primelor cercetări efectuate de poliţie pentru identificarea mamei.

(3) Prevederile alin. (1) şi (2) se aplică în mod corespunzător şi în cazul în care persoana găsită, şi a cărei naştere nu a fost înregistrată, are vârsta mai mare de 18 ani.

**Art.57 -** Întocmirea actului de naştere pentru copilul părăsit de mamă într-o maternitate/unitate sanitară se face în baza următoarelor documente:

a) procesul-verbal de constatare a părăsirii copilului, semnat de reprezentantul D.G.A.S.P.C. pe raza căreia se află unitatea sanitară unde a fost părăsit copilul, de reprezentantul poliţiei şi de cel al maternităţii/unității sanitare;

b) certificatul medical constatator al naşterii;

c) dispoziția privind plasamentul în regim de urgență sau, după caz, a sentinței privind plasamentul;

d) comunicarea poliţiei cu privire la rezultatul verificărilor privind identitatea mamei;

e) dispoziţia de stabilire a numelui de familie şi/sau prenumelui, emisă de primar, pentru situaţiile în care nu se cunosc numele de familie şi/sau prenumele copilului;

f) declaraţia de înregistrare a naşterii.

**Art.58 -** (1) Actul de naştere privind copilul găsit/părăsit de mamă într-o maternitate/unităte sanitară se completează cu datele care rezultă din expertiza medico-legală/certificatul medical constatator al naşterii; în situaţia în care identitatea părintelui/părinţilor înscrisă în certificatul medical constatator al naşterii nu poate fi stabilită, rubricile corespunzătoare din actul de naştere referitoare la mamă şi/sau tată nu se completează.

(2) La rubrica „menţiuni” se înscrie textul corespunzător prevăzut în anexa nr. 20.

**Art.59 -** (1) În situaţia în care copilul este recunoscut de mamă în condiţiile art. 415 alin. (1) din Legea nr. 287/2009, republicată cu modificările şi completările ulterioare, se înscrie menţiunea corespunzătoare prevăzută în anexa nr. 20 pe marginea actului de naştere întocmit iniţial; copilul poartă numele de familie al mamei.

(2) Dacă ulterior se constată că nașterea a fost înregistrată, ofiţerul de stare civilă din cadrul S.P.C.L.E.P. ori primăriei unităţii administrativ-teritoriale unde a fost înregistrată naşterea copilului găsit/părăsit de mamă într-o maternitate/unitate sanitară solicită instanţei judecătoreşti anularea actului de naştere.

**Art.60 -**  (1) Când mama declară că este căsătorită, ofițerul de stare civilă efectuează verificări în S.I.I.E.A.S.C. și în R.N.E.P., iar înregistrarea naşterii se face numai după identificarea actului de căsătorie al părinților.

(2) Dacă mama declară că nu este căsătorită, în urma verificărilor prevăzute la alin. (1), copilul se înregistrează cu numele de familie al mamei, iar rubricile referitoare la „tată” nu se completează.

(3) Prevederile alin. (1) şi (2) se aplică şi în cazul în care declaraţia este făcută de o altă persoană.

**Art.61 -** (1) În situaţia în care copilul născut viu a decedat şi naşterea nu a fost înregistrată, se înregistrează mai întâi naşterea şi apoi decesul.

(2) În cazul în care ofiţerul de stare civilă care înregistrează decesul nu are competenţa teritorială pentru întocmirea actului de naştere trimite electronic S.P.C.L.E.P., respectiv primăriei competent/competente să înregistreze naşterea, declaraţia motivată a persoanei care a solicitat înregistrarea decesului, împreună cu certificatul medical constatator al naşterii, şi comunică datele referitoare la deces, pentru înscrierea menţiunii.

(3) Întocmirea actului de naştere se face cu aprobarea primarului, dacă înregistrarea nașterii are loc după expirarea termenului prevăzut la art. 42 alin. (1) lit. c) dar înăuntrul termenului de un an de la data nașterii.

(4) În cazul persoanei decedate a cărei naştere nu a fost înregistrată în termenul legal de 30 de zile, actul de deces se întocmeşte în baza certificatului medical constatator al decesului şi al celui de naştere, a verificărilor efectuate de poliţie şi a declaraţiei persoanei care solicită înregistrarea, care să cuprindă datele de identificare; ulterior întocmirii actului de deces ofiţerul de stare civilă informează declarantul decesului cu privire la necesitatea solicitării înregistrării naşterii.

(5) În lipsa certificatului medical constatator al naşterii, în actul de deces se înscrie mențiunea corespunzătoare prevăzută în anexa nr. 20; după înregistrarea tardivă a naşterii se operează menţiuni cu privire la datele de identificare pe marginea actului de deces.

(6) În toate cazurile de înregistrare a naşterii se aplică prevederile prezentelor Norme metodologice.

**Art.62 -** (1) Pentru copilul născut mort se întocmeşte numai actul de naştere; în acest caz, nu se completează rubricile privind „prenumele”, „cetăţenia” şi „codul numeric personal”, iar în rubrica „din care rezultă că s-a născut un copil .............” se înscrie cuvântul „mort”.

(2) La cerere, în baza actului de naștere, se eliberează certificat de naştere cu menţiunea „COPIL NĂSCUT MORT” sau adeverinţa de înhumare/incinerare, fapt despre care se precizează în Registrul privind eliberarea adeverinţelor de înhumare/incinerare.

(3) După împlinirea termenului de 3 zile pentru copilul născut mort, dar nu mai târziu de un an de la data nașterii, întocmirea actului de naştere se face cu aprobarea primarului unităţii administrativ-teritoriale în a cărei rază s-a produs evenimentul, respectiv a şefului misiunii diplomatice sau al oficiului consular de carieră al României acreditată/acreditat să exercite funcții consulare în statul pe teritoriul caruia s-a produs evenimentul.

(4) În cazul prevăzut la alin. (3), dacă nașterea nu a fost înregistrată în termen de un an de la producerea acesteia, se aplică dispozițiile privind înregistrarea tardivă a nașterii.

**Secţiunea a 4-a
Înregistrarea căsătoriei**

**Art.63 -** (1) Declaraţia de căsătorie se face personal, de către viitorii soţi, un bărbat şi o femeie, în scris, la S.P.C.L.E.P. sau, după caz, la primăria locului de domiciliu ori de reşedinţă al unuia dintre ei şi se publică în ziua în care a fost primită, prin afişare, în extras, la sediul primăriei, pe pagina de internet a acesteia şi pe portalul S.I.I.E.A.S.C., și după caz, la sediul primăriei unde celălalt soţ are domiciliul sau reşedinţa.

(2) Prin excepţie, căsătoria poate fi încheiată în altă unitate administrativ-teritorială decât cea în a cărei rază teritorială domiciliază sau îşi au reşedinţa viitorii soţi, în baza documentelor justificative, numai cu aprobarea primarului unităţii administrativ-teritoriale unde se încheie căsătoria şi cu obligativitatea înştiinţării primăriei de domiciliu sau de reşedinţă a viitorilor soţi, în vederea publicării declarației de căsătorie.

(3) Prevederile alin. (1) se aplică şi în situaţia căsătoriilor încheiate la misiunile diplomatice şi oficiile consulare de carieră ale României, unde cetăţenii români pot depune declaraţia de căsătorie dacă cel puţin unul dintre viitorii soţi, cetăţean român, are domiciliul sau reşedinţa în statul în care acestea sunt acreditate să exercite funcţii consulare și dacă legislaţia statelor acreditare nu se opune expres în acest sens sau dacă statele acreditare recunosc aceste căsătorii și niciunul dintre viitorii soţi nu deţine şi cetăţenia statului în care misiunea diplomatică/oficiul consular de carieră este acreditată/acreditat să exercite funcţii consulare.

(4) În cazul în care unul dintre viitorii soţi nu se află în unitatea administrativ-teritorială unde urmează a se încheia căsătoria, el poate face declaraţia de căsătorie la S.P.C.L.E.P. sau, după caz, la primăria din cadrul unităţii administrativ-teritoriale pe raza căruia/căreia îşi are domiciliul sau reşedinţa, care o va transmite, în termen de 48 de ore, la S.P.C.L.E.P. sau, după caz, la primăria din cadrul unităţii administrativ-teritoriale unde urmează a se încheia căsătoria, cu excepţia căsătoriei încheiate în condiţiile prevăzute la alin. (2).

 (5) Declaraţia de căsătorie şi încheierea căsătoriei se poate face în afara sediului S.P.C.L.E.P. sau, după caz, al primăriei, cu aprobarea primarului, pentru motive temeinice, dacă unul dintre viitorii soți se află în imposibilitatea de a se deplasa, precum motive medicale, aflarea în arest preventiv sau executarea unei pedepse privative de libertate/unei măsuri educative privative de libertate, la adresa/locul de deținere unde/în care acestea se află, cu respectarea prevederilor alin. (1) teza a II-a.

(6) Dacă de la data depunerii declaraţiei de căsătorie au trecut 30 de zile şi căsătoria nu a fost încheiată, ori dacă viitorii soţi doresc să modifice declaraţia iniţială la datele privind numele de familie și/sau regimul matrimonial, aceştia vor face o nouă declaraţie de căsătorie, dispunându-se publicarea acesteia; la depunerea declaraţiei de căsătorie ofiţerul de stare civilă are obligaţia de a informa viitorii soţi că modificarea conţinutului acesteia presupune curgerea unui nou termen pentru publicitate, opoziție și oficiere.

(7) După încheierea căsătoriei ori, după caz, la expirarea termenului de 30 de zile de la data depunerii declarației de căsătorie, dacă aceasta nu a fost încheiată, afișul care conține declarația de căsătorie în extras se elimină de la sediul primăriei, respectiv al misiunii diplomatice/oficiului consular de carieră a/al României, de pe pagina de internet a acestora și de pe portalul S.I.I.E.A.S.C.

**Art.64 -** (1) Odată cu declaraţia de căsătorie viitorii soţi prezintă următoarele documente:

a) documentul cu care se face dovada identităţii, a domiciliului şi reşedinţei, după caz, în original; în cazul rezidenţilor străini, dovada adresei de domiciliu se face cu document eliberat de I.G.I.;

b) certificatul de naştere, în original sau, pentru cetăţeanul străin, după caz, extrasul de naştere/extrasul multilingv al actului de naștere, care trebuie să îndeplinească cerinţele de legalizare prevăzute la art. 34;

c) certificatul medical privind starea sănătăţii, aflat în termen de valabilitate, întocmit pe formular-tip, care trebuie să poarte numărul de înregistrare, data certă și semnătura medicului; certificatele medicale sunt valabile 30 zile de la data emiterii şi trebuie să cuprindă menţiunea că persoana se poate căsători; certificatele medicale emise de instituţii medicale în străinătate pentru uzul misiunilor diplomatice şi oficiilor consulare de carieră ale României trebuie să conţină toate datele din formularul-tip şi să fie însoţite de traducerea în limba română legalizată;

d) convenţia matrimonială autentificată de notarul public, după caz;

e) documente, în original, traduse şi legalizate, din care să rezulte desfacerea/încetarea căsătoriei anterioare, dacă este cazul.

(2) Dovada desfacerii căsătoriei anterioare se poate face cu unul dintre următoarele documente:

a) certificatul de naştere sau de căsătorie, cu menţiunea de desfacere a căsătoriei;

b) sentinţa de divorţ rămasă definitivă; pentru divorţul pronunţat în intervalul 8 octombrie 1966-31 iulie 1974, aceasta trebuie să poarte menţiunea că a fost înscrisă în actul de căsătorie în termen de două luni de la rămânerea definitivă a hotărârii;

c) certificatul de divorţ eliberat de ofiţerul de stare civilă sau notarul public român;

d) sentinţa rămasă definitivă sau certificatul de divorţ eliberate de autoritățile străine privind cetățeanul/cetățenii străin/străini, însoțită/însoțit de traducerea legalizată.

(3) Dovada încetării căsătoriei anterioare se face, pentru cetățeanul străin, cu certificatul de deces al fostului soţ, iar pentru cetățeanul român, cu certificatul de deces al fostului soţ emis de autoritățile române sau, după caz, cu certificatul de naștere/căsătorie cu mențiunile/menţiunea corespunzătoare.

(4) Dovada identităţii se poate face cu unul dintre următoarele documente:

a) pentru cetăţenii români, act de identitate sau paşaport emis cu menționarea țării de domiciliu, aflate în termen de valabilitate;

b) pentru cetăţenii Uniunii Europene, Spaţiului Economic European şi Confederaţiei Elveţiene - documentul de identitate sau paşaportul emis de statul aparţinător aflat în termen de valabilitate;

c) pentru apatrizi - paşaport emis în baza Convenţiei privind statutul apatrizilor din anul 1954, însoţit de permisul de şedere pe termen lung sau permisul de şedere temporară, după caz.

(5) Cetăţenii străini fac dovada identităţii:

a) în România - cu paşaportul emis de statul ai cărui cetăţeni sunt, în care să fie aplicată viza de intrare pe teritoriul României; viza trebuie să fie valabilă atât la data depunerii declaraţiei de căsătorie, cât şi la data oficierii căsătoriei;

b) în străinătate - cu actul de identitate sau paşaportul emis de statul ai cărui cetăţeni sunt; din documentele prezentate trebuie să rezulte că dețin, atât la data depunerii declarației, cât și la data oficierii căsătoriei, un drept de ședere legală în statul în care se solicită înregistrarea căsătoriei.

(6) Cetăţenii străini cărora li s-a acordat o formă de protecţie internațională în România fac dovada identităţii cu următoarele documente:

a) document de călătorie emis în baza Convenţiei de la Geneva din 1951;

b) documentul de călătorie pentru străinii care au obţinut protecţie subsidiară.

(7) Cetăţenii străini solicitanţi de azil în România fac dovada identităţii cu paşaport emis de statul ai cărui cetăţeni sunt, însoţit de documentul temporar de identitate.

(8) În cazul în care beneficiarii protecţiei internaţionale în România nu pot prezenta certificatul de naştere prevăzut la alin. (1) lit. b), aceştia depun o declaraţie autentică dată pe propria răspundere din care să rezulte datele lor de stare civilă. În cuprinsul declaraţiei se menţionează faptul că este utilizată exclusiv în scopul încheierii/înregistrării căsătoriei. Notarul public identifică declarantul în baza documentelor care fac dovada identităţii, valabile pentru încheierea căsătoriei pe teritoriul României, prevăzute de prezentul articol.

(9) Documentele cu care se face dovada identităţii trebuie să fie valabile atât la data depunerii declaraţiei de căsătorie, cât şi la data oficierii căsătoriei.

(10) Următoarele categorii de documente de identitate ale cetăţenilor străini nu sunt valabile pentru încheierea căsătoriei pe teritoriul României:

a) documentul temporar de identitate, pentru solicitanţii de azil, care are înscrisă menţiunea „IDENTITATE DECLARATĂ”;

b) documentul care face dovada statutului de tolerat;

c) decizia de returnare.

(11) În situaţia în care viitorii soţi sunt cetăţeni străini/apatrizi, ofiţerul de stare civilă efectuează verificări după cum urmează:

a) la structurile teritoriale ale I.G.I., în cazul cetăţenilor străini/apatrizilor care au un drept de şedere temporară sau un drept de şedere pe termen lung pe teritoriul României, în vederea verificării valabilităţii perioadei lor de şedere pe teritoriul României;

b) la centrele regionale de proceduri şi cazare a solicitanţilor de azil, în cazul solicitanţilor de azil şi beneficiarilor de protecţie internaţională, în vederea verificării autenticităţii documentelor emise de I.G.I. şi confirmării datelor de stare civilă declarate.

(12) În situaţia în care beneficiarul protecţiei internaţionale în România nu prezintă paşaportul, certificatul de naştere sau actul de identitate eliberat de statul al cărui cetăţean este, la rubrica menţiuni din actul şi certificatul de căsătorie se înscrie menţiunea „Identitatea soţilor/soţiei/soţului este declarată”.

(13) Documentele prezentate de cetăţenii străini, eliberate de statele ai căror cetăţeni sunt, vor fi legalizate conform prevederilor art. 34.

**Art.65 -** Ofiţerul de stare civilă este obligat să confrunte datele înscrise în declaraţia de căsătorie cu cele înscrise în documentele prezentate, iar semnarea declaraţiei se face în prezenţa sa.

**Art.66 -** Dosarul actului de căsătorie cuprinde, după caz, următoarele documente:

a) aprobarea primarului unităţii adminstrativ – teritoriale unde urmează să se încheie căsătoria pentru încheierea căsătoriei în afara sediului primăriei, la cererea persoanelor interesate, inclusiv a celor prevăzute la art.63 alin. (5), cu documente justificative în susţinerea cererii, care se păstrează la dosarul de căsătorie;

b) aprobarea primarului pentru încheierea căsătoriei între persoane care nu au domiciliul sau reşedinţa pe raza de competenţă a unităţii adminstrativ – teritoriale în baza documentelor justificative depuse de solicitant, care fac parte din dosarul de căsătorie;

c) încuviinţarea primarului, a comandantului navei ori a șefului misiunii diplomatice sau al oficiului consular de carieră a/al României competent, pentru încheierea căsătoriei înainte de împlinirea termenului de 10 zile de la data înregistrării declaraţiei de căsătorie, pentru motive temeinice la cererea unuia dintre viitorii soţi; încuviințarea primarului pentru încheierea căsătoriei înainte de împlinirea termenului de 10 zile nu poate fi dată în situația prevăzută la lit. b);

d) încuviinţarea instanţei de tutelă de la domiciliul celui care cere încuviinţarea, în cazul existenţei unor impedimente rezultate din condiţiile de rudenie firească sau adopţie, prevăzute de art. 274 alin.(2) şi alin. (3) din Legea nr. 287/2009, republicată cu modificările şi completările ulterioare;

e) avizul medical, dovada încuviinţării părinţilor, tutorelui sau, după caz, a reprezentantului legal, şi autorizarea instanţei de tutelă în a cărei circumscripţie minorul îşi are domiciliu, pentru încheierea căsătoriei, în cazul existenţei unor impedimente rezultate din condiţiile de vârstă, prevăzute de art. 272 alin. (2) din Legea nr. 287/2009, republicată, cu modificările şi completările ulterioare;

f) dovada înştiinţării tutorelui sub a cărui ocrotire se află despre formularea declaraţiei de căsătorie, atunci când viitorul soţ beneficiază de consiliere judiciară sau tutelă specială;

g) documentul eliberat ori autentificat de misiunile diplomatice sau oficiile consulare acreditate în România, în cazul căsătoriei unui cetăţean străin cu un cetăţean român, din care să rezulte că primul îndeplineşte condiţiile de fond cerute de legea sa naţională şi nu există impedimente pentru încheierea căsătoriei în România, în conformitate cu prevederile art. 31 din Legea nr. 119/1996, republicată, cu modificările şi completările ulterioare, coroborate cu art. 2586 din Legea nr. 287/2009, republicată cu modificările şi completările ulterioare;

h) documente eliberate de autorităţile competente ale statului de cetăţenie, din care să rezulte că cetățeanul străin îndeplineşte condiţiile de fond cerute de legea sa naţională şi nu există impedimente pentru încheierea căsătoriei, datate recent - maximum 3 luni de la emitere, ori care au prevăzut, în conţinut, termenul de valabilitate, pentru cetăţenii statelor cu care România a încheiat tratate, convenţii sau acorduri de asistenţă juridică în materie civilă ori de dreptul familiei, pentru cetăţenii statelor care nu au misiune diplomatică sau oficiu consular acreditat în România, precum şi pentru cetăţenii străini care încheie căsătoria la misiunea diplomatică sau oficiul consular de carieră a/al României, prin excepţie de la prevederile lit. g);

i) documente eliberate de către autorităţile locale competente, în conţinutul cărora se regăseşte termenul de valabilitate, iar în lipsa acestuia, termenul este de maximum 3 luni de la emitere, în cazul cetăţenilor statelor pentru care D.G.E.P. a primit notificări din partea M.A.E. ori a misiunilor diplomatice şi oficiilor consulare acreditate în România că nu eliberează dovada prevăzută la lit. g);

j) declaraţia dată pe propria răspundere, autentificată de un notar public, din care să rezulte că viitorul soţ, cetăţean străin, apatrid sau beneficiar al unei forme de protecţie internaţională în România, nu este căsătorit şi îndeplineşte condiţiile de fond cerute de legea sa naţională pentru încheierea căsătoriei în România; pentru apatrizi, legea naţională este legea statului în care îşi au domiciliul sau, după caz, reşedinţa;

k) procesul-verbal, încheiat împreună cu interpretul şi traducătorul autorizat sau, după caz, interpretul autorizat al limbajului mimico-gestual ori al limbajului specific persoanelor cu surdocecitate, în cazul depunerii declarației de căsătorie și încheierii căsătoriei între persoane care nu cunosc limba română sau între persoane cu handicap auditiv sau surdocecitate, precum și în situația în care martorul nu cunoaște limba în care se oficiază căsătoria;

l) raportul de anchetă socială realizat de S.P.A.S., dacă unul dintre părinţi se află în imposibilitatea de a-şi manifesta voinţa cu privire la căsătoria copilului minor.

**Art.67 -** (1) În situaţia încheierii căsătoriei în cazul existenţei unor impedimente rezultate din condiţiile de vârstă, minorul care doreşte să se căsătorească face o cerere la instanţa de tutelă de la locul de domiciliu în vederea obţinerii autorizării prevăzute la art. 272 alin. (2) din Legea nr. 287/2009, republicată, cu modificările şi completările ulterioare.

(2) Avizul medical nu înlătură prezentarea certificatelor medicale privind starea sănătăţii prevăzute de art. 25 alin. (3) din Legea nr. 119/1996, republicată, cu modificările şi completările ulterioare.

**Art.68 -** (1) Încuviinţarea căsătoriei minorilor de către părinţi, tutore ori, după caz, de către reprezentantul legal se face printr-o declaraţie dată la S.P.C.L.E.P. sau primăria competent/competentă odată cu declaraţia de căsătorie; dacă părinţii, tutorele ori, după caz, reprezentantul legal locuiesc/locuieşte în altă localitate decât cea în care se încheie căsătoria, încuviinţarea se dă la S.P.C.L.E.P. sau, după caz, la primăria din localitatea de domiciliu sau de reşedinţă a acestora, care o înaintează în termen de 48 de ore la S.P.C.L.E.P. sau, după caz, la primăria competent/competentă pentru încheierea căsătoriei; din declarație trebuie să rezulte că părinții, tutorele sau, după caz, reprezentantul legal sunt/este de acord cu încheierea căsătoriei de către copilul său minor, care a împlinit vârsta de 16 ani.

(2) În situaţia în care numai unul dintre părinţi încuviinţează căsătoria minorului, iar celălalt refuză, instanţa de tutelă decide ţinând seama de interesul superior al copilului.

(3) În cazul în care părinţii sunt divorţaţi, pentru încheierea căsătoriei este necesar consimţământul ambilor părinţi, dacă nu sunt decăzuţi din drepturile părinteşti.

(4) Dacă unul dintre părinţi se află în imposibilitatea de a-şi manifesta voinţa, fapt stabilit printr-un raport de anchetă socială, încuviinţarea celuilalt părinte este suficientă.

**Art.69 -** Când viitorii soţi, cetățeni străini, au locul naşterii în România, iar din confruntarea datelor înscrise în certificatul de naştere şi documentul de legitimare rezultă că au intervenit modificări în statutul civil sau cu privire la nume, se procedează mai întâi la înscrierea, pe marginea actului de naştere, a menţiunilor referitoare la modificările intervenite, după care se primeşte declaraţia de căsătorie.

**Art.70 -** (1) Odată cu depunerea declaraţiei, viitorii soţi declară, în faţa ofiţerului de stare civilă, numele de familie pe care s-au învoit să îl poarte în căsătorie, potrivit dispoziţiilor art. 282 din Legea nr. 287/2009, republicată cu modificările şi completările ulterioare, cu aplicarea după caz a dispozițiilor art. 2589 din Legea nr. 287/2009, republicată cu modificările şi completările ulterioare.

(2) Dacă înţelegerea referitoare la numele de familie a intervenit după depunerea declaraţiei, se procedează conform art. 63 alin. (6).

**Art.71 -** (1) Căsătoria se încheie după expirarea termenului de 10 zile, respectiv începând cu a 11-a zi de la depunerea declaraţiei de căsătorie, dar nu mai târziu de a 30-a zi de la data când a fost făcută declaraţia de căsătorie.

(2) În cazul prevăzut de art. 63 alin. (4), termenul de 10 zile se socoteşte de la data când s-a primit declaraţia la S.P.C.L.E.P. sau, după caz, la primăria unde urmează a se încheia căsătoria.

(3) Căsătoria se poate încheia înaintea expirării termenului de 10 zile, pentru motive temeinice, numai cu aprobarea primarului, în România, sau a șefului misiunii diplomatice sau oficiului consular de carieră în cazul căsătoriilor încheiate la misiunile diplomatice şi oficiile consulare de carieră ale României competente; documentele justificative se arhivează la dosarul de căsătorie.

**Art.72 -** (1) Oficierea căsătoriei se face la sediul S.P.C.L.E.P., sau, după caz, al primăriei competente, ori la un alt sediu destinat acestui scop stabilit prin dispoziţia primarului.

(2) Căsătoria se poate încheia în afara sediului S.P.C.L.E.P. sau, după caz, al primăriei competente, cum ar fi grădinile publice, parcurile, muzeele şi alte locuri în aer liber, la cererea viitorilor soţi, cu aprobarea primarului.

(3) Oficierea căsătoriei se face în limba română de către ofiţerul de stare civilă având o ţinută vestimentară adecvată caracterului solemn al acestui act.

(4) Persoanele care aparţin minorităţilor naţionale pot solicita, prin cerere scrisă, celebrarea căsătoriei în limba lor maternă, cu condiţia ca cel care oficiază căsătoria să cunoască această limbă, încheindu-se în acest sens un proces – verbal.

(5) La oficierea căsătoriei, ofiţerul de stare civilă este obligat să poarte eşarfa, în culorile drapelului naţional român, aşezată pe umărul stâng, cu banda albastră în sus.

**Art.73 -** (1) După luarea consimţământului viitorilor soţi, liber şi deplin exprimat, în faţa a 2 martori, ofiţerul de stare civilă îi declară căsătoriţi, citeşte dispoziţiile art. 258 alin. (1)-(3), art. 308 şi 309 alin. (1) din Legea nr. 287/2009 republicată, cu modificările şi completările ulterioare, privind drepturile şi obligaţiile soţilor şi întocmește, de îndată, actul de căsătorie.

(2) Actul de căsătorie se semnează de către soţi, cu numele de familie pe care s-au învoit să-l poarte în timpul căsătoriei, de către ofiţerul de stare civilă şi de către martori.

(3) În rubrica „Văzând că publicaţia cerută de lege s-a efectuat în termen şi că nu s-a făcut opoziţie la această căsătorie, în temeiul consimţământului exprimat personal de fiecare dintre viitorii soţi, noi ...................., ofiţer de stare civilă, am încheiat prezentul act de căsătorie”, se înscriu numele de familie şi prenumele celui care a oficiat căsătoria.

**Art.74 -** (1) Ofiţerul de stare civilă nu poate încheia căsătoria dacă constată că nu sunt îndeplinite cerinţele legii.

(2) Refuzul privind încheierea căsătoriei se consemnează într-un proces-verbal motivat, întocmit în două exemplare, dintre care unul se înmânează fizic sau se transmite electronic persoanelor care intenţionau să se căsătorească, iar celălalt exemplar, electronic, se atașează la dosarul de căsătorie.

(3) Dacă se formulează opoziție cu privire la căsătoria persoanei care beneficiază de consiliere judiciară sau tutelă specială, ofiţerul de stare civilă sesizează de îndată instanţa de tutelă, care va hotărî cu privire la temeinicia opoziţiei.

**Art.75 -** După încheierea căsătoriei ofiţerul de stare civilă operează în actul de căsătorie, menţiunea despre regimul matrimonial ales potrivit modelului prevăzut în anexa nr. 20.

**Secţiunea a 5-a
Înregistrarea decesului**

**Art.76 -** (1) Actul de deces se întocmeşte ca urmare a unei declarații verbale sau din oficiu, de către ofițerul de stare civilă din cadrul S.P.C.L.E.P. sau, după caz, primăriei unităţii administrativ-teritoriale în a cărui/cărei rază s-a produs decesul ori s-a găsit cadavrul ori, după caz, ca urmare a unei declaraţii verbale, de către ofiţerul de stare civilă din cadrul misiunii diplomatice sau al oficiului consular de carieră a/al României acreditate/acreditat să exercite funcţii consulare în statul pe teritoriul căruia s-a produs evenimentul.

(2) În situațiile prevăzute la art. 3 alin. (8) din Legea nr. 119/1996, republicată, cu modificările şi completările ulterioare, înregistrarea decesului se face în S.I.I.E.A.S.C. de către ofiţerul de stare civilă din cadrul S.P.C.J.E.P./D.G.E.P.M.B. de la sediul acestora, în baza documentelor existente în S.I.I.E.A.S.C. sau prezentate de declarant ori de către ofițerul de stare civilă din cadrul S.P.C.L.E.P. sau, după caz, din cadrul primăriei unităţii administrativ-teritoriale competent/e să înregistreze decesul; exemplarul I al actelor de deces se transmite, în original, cu adresă, S.P.C.L.E.P. sau, după caz, primăriei unităţii administrativ-teritoriale competent/e, în vederea constituirii Registrului de stare civilă exemplarul I.

(3) Înregistrarea din oficiu a actului de deces se face în ultima zi a termenului de declarare, în baza certificatului medical constatator al decesului, comunicat electronic de către emitent, precum și a verificărilor efectuate în S.I.I.E.A.S.C. și R.N.E.P. de către S.P.C.L.E.P./primăria competent/ă potrivit alin. (1).

(4) Declararea decesului se poate face la oricare S.P.C.L.E.P., respectiv primărie din cadrul unității administrativ - teritoriale unde aceste servicii nu sunt constituite, care va transmite dosarul electronicofițerului de stare civilă competent potrivit alin. (1).

(5) Declararea decesului, pentru situaţia în care cauza decesului este naturală, se face în termen de 3 zile de la data încetării din viaţă a persoanei, de către persoanele prevăzute la art. 32 alin. (1) din Legea nr. 119/1996, republicată, cu modificările și completările ulterioare.

(6) Când decesul se datorează unei sinucideri, unui accident sau altor cauze violente, precum şi în cazul găsirii unui cadavru, termenul de 3 zile de declarare a decesului se calculează de la data eliberării certificatului medical constatator al decesului, iar înregistrarea actului de deces se face în baza certificatului medical constatator al decesului şi a dovezii eliberate de poliţie sau de parchet, din care să rezulte că una dintre aceste autorităţi a fost sesizată despre deces.

(7) În cazul în care decesul nu a fost declarat şi înregistrat în termenul prevăzut la alin. (5) și (6), întocmirea actului de deces se face, în România numai cu aprobarea parchetului, cu precizarea motivelor întârzierii şi, în străinătate, dacă autorităţile competente din statul unde s-a produs decesul confirmă că nu au obiecţii cu privire la înregistrarea decesului cetăţeanului român la misiunea diplomatică sau oficiul consular de carieră a/al României din acel stat acreditată/acreditat să exercite funcții consulare.

(8) În cazul în care decesul nu a fost declarat şi înregistrat în termenul prevăzut la alin. (5) și (6), şi s-a produs incinerarea/înhumarea cadavrului în lipsa certificatului medical constatator al decesului, întocmirea actului de deces se face numai în baza unei hotărâri judecătoreşti rămasă definitivă.

**Art.77 -** (1) Odată cu declararea decesului, declarantul depune următoarele documente:

a) certificatul medical constatator al decesului, întocmit, în România, pe formular-tip, care trebuie să poarte număr de înregistrare, dată certă, semnătura medicului care a făcut constatarea și în care trebuie consemnată cauza decesului, fără prescurtări, înscrisă cu majuscule, iar în străinătate - în conformitate cu prevederile legislației statului pe teritoriul căruia s-a produs decesul;

b) certificatele de naştere şi de căsătorie ale decedatului, după caz;

c) actul de identitate al decedatului sau paşaportul, în cazul decesului unui cetăţean român cu domiciliul în străinătate sau al unui cetățean membru al Uniunii Europene, Spațiunlui Economic European sau Confederației Elvețiene, paşaportul sau documentele eliberate de I.G.I. în cazul cetățenilor străini, în original;

d) documentul de evidenţă militară al celui decedat, după caz;

e) actul de identitate al declarantului.

(2) În cazurile în care declarantul nu poate prezenta certificatele de stare civilă şi/sau actul de identitate ale/al persoanei decedate, declară, în scris, motivul neprezentării acestora, precum şi datele de identificare ale decedatului.

(3) După întocmirea actului de deces, pe certificatul de naştere şi/sau căsătorie, după caz, se aplică menţiunile corespunzătoare prevăzute în anexa nr. 20.

**Art.78 -** (1) În cazul decesului unui cetăţean român cu domiciliul în străinătate, pentru care se prezintă pașaport drept document de legitimare, acesta se va transmite serviciului public comunitar de pașapoarte teritorial, iar în cazul actelor de deces întocmite în țară se transmite electronic și un extras pentru uz oficial de pe actul de deces.

(2) În cazul decesului unui cetăţean străin, paşaportul, cartea de rezidenţă, actul de identitate, permisul de şedere pe termen lung sau permisul de şedere temporară se înaintează de îndată, cu adresă, structurii teritoriale a I.G.I., și se transmite electronic un extras pentru uz oficial de pe actul de deces.

(3) În lipsa documentelor prevăzute la alin. (1) sau (2), la serviciul public comunitar de pașapoarte teritorial, respectiv structura teritorială a I.G.I. se transmite electronic extrasul pentru uz oficial după actul de deces, împreună cu forma electronică a declaraţiei motivate a declarantului.

**Art.79 -** În actul de deces, la rubrica ,,cauza decesului fiind ................ ”, se înscrie cu majuscule de tipar cauza decesului prevăzută la lit. c) şi d) din certificatul medical constatator al decesului; dacă în certificatul medical constatator al decesului rubrica este completată ,,cauză neprecizată”, pentru întocmirea actului de deces este necesară aprobarea parchetului.

**Art.80 -** (1) În situaţia în care decesul s-a produs în străinătate şi nu s-a înregistrat la autorităţile străine competente sau la misiunile diplomatice ori oficiile consulare de carieră ale României, actul de deces se întocmeşte la cererea scrisă a declarantului, de către ofiţerul de stare civilă din cadrul S.P.C.L.E.P./primăriei unităţii administrativ-teritoriale pe a cărui/cărei rază a avut domiciliul persoana decedată, după ce se verifică electronic prin intermediul M.A.E.-DCons dacă decesul nu a fost înregistrat în străinătate.

(2) Dacă decesul nu a fost înregistrat în străinătate, ofiţerul de stare civilă din cadrul SPCLEP/ primăriei unității administrativ-teritoriale unde aceste servicii nu sunt constituite desfășoară următoarele activități:

a) solicită aprobarea parchetului pentru înregistrarea decesului;

b) întocmește referatul cuprinzând rezultatul verificărilor pe care îl înaintează S.P.C.J.E.P./D.G.E.P.M.B. în vederea acordării avizului conform;

c) întocmește referatul către primar cu propunere de aprobare sau respingere a înregistrării actului de deces, în funcție de avizul şefului S.P.C.J.E.P./D.G.E.P.M.B..

(3) Actul de deces se întocmește în baza documentelor menționate la alin. (2) și a următoarelor documente:

a) certificatul medical constatator al decesului și traducerea acestuia în limba română legalizată care trebuie să îndeplinească condițiilor prevăzute la art. 34;

b) certificatele de naştere şi de căsătorie ale decedatului, după caz;

c) actul de identitate al decedatului sau paşaportul, în cazul decesului unui cetăţean român cu domiciliul în străinătate, în original;

d) documentul de evidenţă militară al celui decedat, după caz;

e) actul de identitate al declarantului.

(4) În cazurile în care declarantul nu poate prezenta certificatele de stare civilă şi/sau actul de identitate ale/al persoanei decedate, se procedează potrivit art. 77 alin. (2); după întocmirea actului de deces, pe certificatul de naştere şi/sau căsătorie, după caz, se aplică menţiunea prevăzută la art. 77 alin. (3).

(5) Este interzisă întocmirea actului de deces fără avizul conform al şefului S.P.C.J.E.P./D.G.E.P.M.B. şi fără aprobarea parchetului și a primarului.

(6) Dacă decesul nu a fost înregistrat în străinătate, în lipsa certificatului medical constatator eliberat de autorităţile străine, instanța judecătorească dispune cu privire la înregistrarea decesului.

(7) Dacă decesul a fost înregistrat în străinătate se procedează la transcrierea certificatului/extrasului de deces în registrele de stare civilă române.

**Art.81 -** (1) Întocmirea actului de deces privind cadavrul cu identitate necunoscută se face la S.P.C.L.E.P. sau, după caz, la primăria unităţii administrativ-teritoriale în raza căruia/căreia a fost găsit, în baza certificatului medical constatator al decesului, a dovezii eliberate de poliţie sau de parchet şi a procesului-verbal întocmit de medicul legist, care cuprinde:

a) vârsta şi sexul;

b) data şi locul unde a fost găsit cadavrul;

c) data şi cauza decesului.

(2) Pe marginea actului de deces se se aplică menţiunea corespunzătoare prevăzută în anexa nr. 20.

(3) Dacă, ulterior întocmirii actului de deces privind cadavrul cu identitate necunoscută, parchetul sau poliţia stabileşte identitatea cadavrului, pe baza comunicării făcute de acestea, datele privind identitatea se înscriu, prin menţiune, pe actul respectiv, conform textului prevăzut la anexa nr. 20; menţiunea se transmite S.P.C.L.E.P. sau, după caz, primăriei care are în păstrare actul de naştere al persoanei identificate.

**Art.82 -** (1) În actul de deces, întocmit ca urmare a unei hotărâri judecătoreşti declarative de moarte, definitivă, se înscriu datele de stare civilă şi data decesului, aşa cum rezultă din hotărâre; întocmirea actului de deces, în acest caz, se face la S.P.C.L.E.P. sau, după caz, la primăria competent/competentă, din oficiu ori la cererea persoanei interesate, potrivit art. 39 din Legea nr. 119/1996, republicată, cu modificările şi completările ulterioare.

(2) În cazul în care în cuprinsul hotărârii judecătoreşti declarative de moarte nu sunt precizate data decesului în format an, lună, zi şi/sau domiciliul decedatului se procedează conform dispoziţiilor art. 391 din Legea nr. 119/1996, republicată, cu modificările şi completările ulterioare.

**Art.83 -** (1) În vederea declarării judecătoreşti a morţii unei persoane, ofițerul de stare civilă din cadrul S.P.C.L.E.P. sau al primăriei competent/e, la cererea instanţelor de judecată efectuează următoarele activităţi:

a) verifică datele persoanei în R.N.E.P.;

b) verifică în S.I.I.E.A.S.C. actele de stare civilă ale persoanei și la S.P.C.L.E.P. sau, după caz, la primăria care are în păstrare exemplarul I al actului de naștere și, după caz, de căsătorie, pentru a stabili dacă pe marginea acestora există menţiunea de deces;

c) comunică instanţei judecătoreşti datele rezultate din verificări.

(2) D.G.E.P.comunică despre înregistrarea decesului Institutului Național de Criminalistică din cadrul I.G.P.R., până la data de 5 a lunii următoare înregistrării decesului.

**Art.84 -** (1) Înhumarea sau incinerarea persoanelor decedate se face în baza certificatului de deces.

(2) În cazul în care declarantul nu este persoana îndreptățită să primească certificatul de deces, acestuia i se eliberează de către ofiţerul de stare civilă care a înregistrat decesul, la cerere, adeverinţă de înhumare sau de incinerare a cadavrului.

(3) Adeverinţa de înhumare sau de incinerare a cadavrului se eliberează într-un singur exemplar, potrivit modelului prevăzut în anexa nr. 23 și se înregistrează în Registrul privind eliberarea adeverinţelor de înhumare/incinerare.

(4) Duplicatul adeverinţei de înhumare sau de incinerare pierdute ori distruse se poate elibera numai cu aprobarea primarului unităţii administrativ-teritoriale, la solicitarea scrisă a declarantului sau a unei persoane care justifică un interes legitim.

(5) Eliberarea adeverinţei de înhumare sau de incinerare privind un cetăţean român sau de origine română al cărui deces s-a produs în străinătate se face de către ofiţerul de stare civilă din cadrul S.P.C.L.E.P. sau primăriei unităţii administrativ-teritoriale în a cărui/cărei rază administrativ-teritorială urmează să se facă înhumarea ori incinerarea, la cererea scrisă a persoanei interesate, în baza certificatului de deces eliberat de autorităţile străine, în original, şi a traducerii în limba română legalizată, sau a extrasului multilingv al actului de deces.

(6) Când decesul cetăţeanului român s-a înregistrat la misiunea diplomatică ori la oficiul consular de carieră a/al României, înhumarea sau incinerarea se face în baza certificatului de deces întocmit de una dintre aceste autorităţi.

(7) Dacă decesul unui cetăţean român s-a produs pe o aeronavă înmatriculată în România aflată în afara spațiului aerian al României sau pe o navă sub pavilionul României aflată în afara apelor teritoriale române, iar cadavrul este transportat în ţară, eliberarea adeverinţei de înhumare sau de incinerare se face pe baza dovezii eliberate de comandantul navei ori aeronavei, prevăzută la art. 7 alin. (6) din Legea nr. 119/1996, republicată, cu modificările şi completările ulterioare.

(8) Când decesul nu a fost înregistrat sau nu a fost eliberat certificatul de deces, adeverinţa de înhumare ori incinerare se eliberează numai cu aprobarea parchetului.

(9) În cazul copilului născut mort adeverinţa de înhumare ori incinerare se eliberează în baza actului de naştere cu menţiunea „copil născut mort”.

(10) La înregistrarea din oficiu a actului de deces se eliberează numai adeverință de înhumare ori incinerare, certificatul de deces urmând a se elibera la solicitarea persoanelor îndeptățite.

**Secţiunea a 6-a**

**Înregistrarea naşterii și decesului în cazul în care au loc în tren, pe o navă ori o aeronavă și a căsătoriei în cazul în care are loc pe o navă**

**Art.85 -** (1) Dacă naşterea sau decesul are loc în tren, pe o navă ori aeronavă, sau într-un alt mijloc de transport, în timpul unei călătorii care nu depăşeşte graniţele statului român, înregistrarea naşterii ori a decesului se face de ofiţerul de stare civilă din cadrul S.P.C.L.E.P. sau, după caz, primăriei unităţii administrativ-teritoriale al/a locului de coborâre ori de debarcare.

(2) Nu pot fi încheiate căsătorii în timpul unei călătorii sau staționării în interiorul graniţelor ţării, în tren, pe o navă ori o aeronavă.

**Art.86 -** (1) În cazul în care naşterea, căsătoria sau decesul are loc pe o navă sub pavilionul României, în timpul unei călătorii în afara apelor teritoriale române, înregistrarea se face de către comandantul navei, în jurnalul de bord.

(2) Dacă naşterea sau decesul are loc pe o aeronavă înmatriculată în România, în timpul unei călătorii în afara spaţiului aerian al României, evenimentul se înregistrează de comandantul aeronavei, în carnetul de drum.

**Art.87 -** (1)   Prevederile prezentului capitol referitoare la actele şi condiţiile necesare înregistrării naşterii, căsătoriei sau decesului se aplică în mod corespunzător şi în cazul înregistrării naşterii, căsătoriei ori decesului pe o navă sub pavilionul României, în timpul unei călătorii în afara apelor teritoriale române, respectiv în cazul înregistrării naşterii ori decesului pe o aeronavă înmatriculată în România, în timpul unei călătorii în afara spaţiului aerian al României.

(2) Prin excepție de la prevederile alin. (1) comandantul navei nu poate încheia căsătorii în situațiile prevăzute la art. 272 alin. (2) și 274 alin. (2) din Legea nr. 287/2009, republicată cu modificările şi completările ulterioare.

**Art.88 -** (1) Înregistrările făcute în jurnalul de bord sau în carnetul de drum vor cuprinde datele necesare întocmirii actului de stare civilă, precum şi semnăturile cerute de lege, acestea făcând dovada evenimentului până la întocmirea actului de stare civilă.

(2) Comandantul navei sau aeronavei eliberează persoanelor îndreptăţite o dovadă cu privire la înregistrarea făcută, iar în termen de 30 de zile de la sosirea în ţară înaintează, prin căpitănia portului, respectiv comandantul aeroportului, un extras de pe jurnalul de bord sau de pe carnetul de drum la D.S.C. - Sector 1, care va întocmi actul de stare civilă.

(3) Înregistrarea actelor de stare civilă se poate face și la cererea titularilor sau a reprezentanților legali de către D.S.C. - Sector 1, în baza dovezii eliberate de comandantul navei/aeronavei, precum și a verificărilor efectuate în R.N.E.P. și S.I.I.E.A.S.C.

(4) Comandanţii de nave sub pavilionul României pot proceda la încheierea unei căsătorii, în afara apelor teritoriale române, conform prevederilor art. 7 alin. (3) din Legea nr. 119/1996, republicată, cu modificările şi completările ulterioare, cu condiţia ca viitorii soţi să fie cetăţeni români.

(5) În timpul călătoriei ce depăşeşte apele teritoriale române, comandanţii de nave sub pavilionul României nu pot încheia căsătoria între un cetăţean străin şi un cetăţean român, precum şi între cetăţeni străini care se află pe navă, chiar dacă viitorii soţi prezintă dovezile cerute de lege.

**Secţiunea a 7-a
Înregistrarea actelor de stare civilă în caz de mobilizare, război ori participare a forțelor armate la misiuni în afara teritoriului statului român**

**Art.89 -** (1) În caz de mobilizare, război ori participare a forțelor armate la misiuni în afara teritoriului statului român, actele şi faptele de stare civilă ale militarilor, personalului civil și ale altor categorii de participanţi din unităţile forţelor armate se înregistrează de ofiţerii anume desemnaţi prin ordin al ministrului apărării naţionale ori, după caz, al ministrului afacerilor interne.

(2) Modalităţile de instruire a ofiţerilor desemnaţi şi de aprovizionare cu registrele de stare civilă necesare se stabilesc, prin protocol, de către M.A.I., prin D.G.E.P., şi celelalte instituţii care desfăşoară activităţile prevăzute la alin. (1).

**Art.90 -** În caz de participare a forțelor armate la misiuni în afara teritoriului statului român, întocmirea actelor de stare civilă se face numai în situaţia în care în zona de acţiune a unităţii, subunităţii, detaşamentului nu există:

a) misiuni diplomatice sau oficii consulare de carieră ale României;

b) autoritate a administraţiei publice locale a statului în a cărei rază administrativ-teritorială s-a produs naşterea sau decesul, respectiv autoritate a administrației publice locale care să oficieze căsătoria.

**Art.91 -** Registrul de stare civilă exemplarul I se vizează pentru deschidere şi închidere de către ofiţerul de stare civilă desemnat prin ordin al ministrului apărării naţionale ori, după caz, al ministrului afacerilor interne, potrivit proceselor-verbale prevăzute în anexa nr.21.

**Art.92 -** (1) Actele de naştere, de căsătorie şi de deces se întocmesc cu respectarea regulilor prevăzute de prezentele Norme metodologice.

(2) Despre actele şi faptele de stare civilă înregistrate se face menţiune şi în jurnalul acţiunilor de luptă.

(3) Dispoziţiile art. 63 referitoare la înregistrarea căsătoriei se aplică în mod corespunzător.

(4) Aprobările prevăzute la art. 46 alin. (1), precum şi dovada prevăzută la art. 76 alin. (6) se dau şi, respectiv se eliberează de către comandantul unităţii din care face parte ofiţerul de stare civilă desemnat prin ordin al ministrului apărării naţionale ori, după caz, al ministrului afacerilor interne.

**Art.93 -** (1) Ofiţerii de stare civilă desemnați prin ordin al ministrului apărării naţionale ori, după caz, al ministrului afacerilor interne, încheie căsătorii între personalul român, militar şi/sau civil, după caz, şi, în cazul în care convenţiile internaţionale sau legislaţia statului de reşedinţă permit/permite căsătoria între un cetăţean român şi un cetăţean străin.

(2) Regulile privind încheierea căsătoriei sunt cele prevăzute în secţiunea a 4-a.

**Art.94 -** Certificatele de naştere, de căsătorie şi de deces se elibereazăă în condiţiile prezentelor Norme metodologice.

**Art.95 -** În cazul în care în unităţile militare participante la misiuni în afara teritoriului statului român nu există registre şi certificate de deces, precum şi cerneală specială, întocmirea actului de deces se face de către D.S.C. - Sector 1, în baza extrasului din jurnalul acţiunilor de luptă, a certificatului medical constatator al decesului, a documentului de legitimare sau a declaraţiei scrise a comandantului unităţii cu privire la identitatea persoanei decedate.

**Art.96 -** (1) În baza actelor de naştere şi de căsătorie întocmite se eliberează celor îndreptăţiţi adeverinţe doveditoare; în cazul celor decedaţi, adeverinţa se trimite familiei sau aparţinătorilor.

(2) Adeverinţa va cuprinde, obligatoriu, rubricile prevăzute pentru extrasele de naştere, de căsătorie sau de deces, potrivit modelelor prevăzute în anexele nr. 24-26, precum şi unitatea din care fac parte, după caz, mama copilului, soţii şi, respectiv, defunctul.

(3) În baza adeverinţelor prevăzute la alin. (2) şi a menţiunilor făcute în jurnalul acţiunilor de luptă al unităţii pot fi reconstituite actele de stare civilă pierdute sau distruse.

**Art.97 -** (1) Actele de stare civilă întocmite în afara teritoriului naţional se trimit în ţară, lunar, părţii sedentare a unităţii militare dislocate în teatre de operaţiuni, care le înaintează, de îndată, pe bază de adresă, D.S.C. - Sector 1.

(2) Actele de stare civilă întocmite pe teritoriul naţional în caz de mobilizare sau de război se trimit lunar, pe bază de adresă, D.G.E.P.

(3) În situația prevăzută la alin. (1), Registrul de stare civilă exemplarul II se constituie după Registrul de stare civilă exemplarul I, de către D.S.C. - Sector 1, care eliberează şi certificate de stare civilă, la cererea persoanelor îndreptăţite.

(4) Actele menţionate la alin. (2) se păstrează la D.G.E.P., până la încetarea mobilizării sau a stării de război, după care se trimit pentru constituirea Registrului de stare civilă exemplarul II de către S.P.C.L.E.P sau, după caz, primăria unităţii administrativ-teritoriale competent/ă, astfel:

a) actul de naştere al copilului - la domiciliul copilului, stabilit în condiţiile legii;

b) actul de căsătorie - la domiciliul soţului sau soţiei, după caz;

c) actul de deces - la ultimul domiciliu al defunctului.

**Secţiunea a 8-a**

**Înregistrarea actelor de stare civilă ale cetăţenilor români încheiate în străinătate**

**Întocmirea actelor de stare civilă ale cetăţenilor români prin transcrierea certificatelor/extraselor de stare civilă/extraselor multilingve ale actelor de stare civilă eliberate de autorităţile străine**

**Art.98 -** (1) Actele de stare civilă ale cetăţenilor români, întocmite în străinătate la autorităţile locale competente, se transcriu, obligatoriu, în registrele de stare civilă române, la cererea persoanei îndreptățite potrivit legii, formulată în termen de 6 luni de la înregistrarea actului sau faptului de stare civilă la autorităţile străine, respectiv de la data dobândirii/redobândirii cetățeniei române.

(2) Cererile de transcriere se soluționează de către S.P.C.L.E.P. sau de către primăria unităţii administrativ-teritoriale de la locul de domiciliu/ultimul domiciliu avut în România al titularului sau al solicitantului, după caz, cu aprobarea primarului şi cu avizul conform al şefului S.P.C.J.E.P./S.P.C.L.E.P. al sectorului municipiului Bucureşti.

(3) Cererile de transcriere privind cetăţenii români care nu au avut niciodată domiciliul în România, cu excepţia celor care au redobândit cetăţenia română sau cărora li s-a acordat cetăţenia română, în temeiul prevederilor art. 10 şi 11 din Legea cetăţeniei române nr. 21/1991, republicată, cu modificările şi completările ulterioare, se soluționează cu aprobarea primarului sectorului 1 al municipiului Bucureşti şi cu avizul conform al şefului D.S.C. Sector 1.

(4) În situaţiile prevăzute la alin. (2) și (3) cererile de transcriere a certificatelor/extraselor de stare civilă/extraselor multilingve ale actelor de stare civilă se pot depune la oricare S.P.C.L.E.P./ primărie din cadrul unităţii administrativ-teritoriale unde aceste servicii nu sunt constituite, care va transmite dosarul electronic ofițerului de stare civilă competent.

(5) Cererile de transcriere privind cetăţenii români care au redobândit sau cărora li s-a acordat cetăţenia română, se depun și se soluționează potrivit art. 41 alin.(7)-(10) din Legea nr. 119/1996, republicată, cu modificările şi completările ulterioare.

(6) După înregistrarea cererii, ofițerul de stare civilă efectuează verificări pentru a stabili:

a) dacă titularul certificatului/extrasului de stare civilă/extrasului multilingv al actului de stare civilă este cetățean român;

b) dacă mai există un alt act transcris sau reconstituit în ţară, prin efectuarea verificărilor în Registrul de stare civilă exemplarul II; până la constituirea în format electronic a Registrului de stare civilă exemplarul II se solicită verificări la S.P.C.L.E.P. sau la primăria domiciliilor avute anterior, de la data înregistrării actului de către autorităţile străine;

c) dacă S.P.C.L.E.P/primăria unităţii administrativ-teritoriale unde a fost depusă cererea are competenţă teritorială privind aprobarea transcrierii; în cazul în care competența întocmirii actului de stare civilă aparține altui S.P.C.L.E.P./altei primării, ofițerul de stare civilă transmite electronic acestuia/acesteia dosarul de transcriere.

(7) Cetăţenii care dobândesc/redobândesc cetăţenia română şi solicită transcrierea cerificatelor/extraselor de stare civilă/extraselor multilingve ale actelor de stare civilă fac dovada cetăţeniei române cu documentele prevăzute la art. 22 și 23 din Legea nr. 21/1991, republicată,cu modificările şi completările ulterioare.

**Art.99 -** (1) Cererile de transcriere se fac în nume propriu sau prin împuternicit cu procură specială, cu excepția celor prevăzute la art. 98 alin. (5).

(2) Pentru minorii care nu au împlinit vârsta de 14 ani, transcrierea certificatelor/extraselor de naştere/extraselor multilingve ale actelor de naștere se solicită de unul dintre părinţi, tutore sau, după caz, de reprezentantul legal, în nume propriu ori prin împuternicit cu procură specială; minorii care au împlinit vârsta de 14 ani solicită transcrierea certificatelor/extraselor de naştere/extraselor multilingve ale actelor de naștere în nume propriu, asistaţi de unul dintre părinţi, tutore sau, după caz, de reprezentantul legal, ori prin împuternicit cu procură specială.

(3) În situaţiile prevăzute la alin. (2), dacă părinţii au domicilii diferite în ţară, competenţa privind transcrierea certificatului/extrasului de naştere/extrasului multilingv al actului de naștere aparţine oricărui/oricărei din cele două S.P.C.L.E.P. sau primării pe raza cărora au domiciliul părinţii minorului.

(4) Pentru cetățenii români care nu au împlinit vârsta de 18 ani, ai căror părinţi au domiciliul în străinătate, cererea de transcriere a certificatelor/extraselor de naştere/extraselor multilingve ale actelor de naștere se soluționează de S.P.C.L.E.P. sau primăria ultimului loc de domiciliu avut de părinţi în România, iar în cazul în care au avut domicilii diferite, de S.P.C.L.E.P. sau primăria de la ultimul domiciliu al unuia dintre părinţi.

(5) Pentru cetăţenii români care au împlinit vârsta de 18 ani, ai căror părinţi au avut domiciliul în România pe perioada minorității, cererea se soluționează de S.P.C.L.E.P. sau primăria unităţii administrativ-teritoriale de la locul de domiciliu al părinţilor, iar dacă nu au avut domiciliul în România sau titularul se legitimează cu document eliberat de autoritățile străine, de D.S.C. Sector 1.

(6) În cazul transcrierii certificatului/extrasului de căsătorie/extrasului multilingv al actului de căsătorie, cererea se soluționează de S.P.C.L.E.P. sau primăria unităţii administrativ-teritoriale de la domiciliul comun al soţilor, iar dacă soţii au domicilii diferite în ţară, la oricare dintre cele două S.P.C.L.E.P. sau primării pe raza cărora aceştia îşi au domiciliul.

(7) În cazul transcrierii certificatului/extrasului de deces/extrasului multilingv al actului de deces, cererea se soluționează fie de S.P.C.L.E.P. sau primăria unităţii administrativ-teritoriale a locului de domiciliu al solicitantului, fie de S.P.C.L.E.P. sau primăria ultimului domiciliu avut în ţară de către persoana decedată; în cazul solicitanţilor cu statut de cetăţean român cu domiciliul în străinătate, cererea se poate soluționa de S.P.C.L.E.P. sau primăria de la ultimul domiciliu avut în ţară de către decedat.

(8) Persoanele care dobândesc cetăţenia română şi fac dovada domiciliului în România cu permis de şedere pe termen lung eliberat de I.G.I. sau cartea de rezidenţă permanentă pentru membrii de familie depun cerere de transcriere la S.P.C.L.E.P. sau primăria unităţii administrativ-teritoriale a locului de domiciliu, potrivit datelor înscrise în permisul de şedere/cartea de rezidenţă permanentă pentru membrii de familie.

(9) În cazul cetăţenilor români cu domiciliul în străinătate care se legitimează cu paşaportul expirat sau titlu de călătorie fără menţiunea «identitate incertă», verificările pentru stabilirea competenței teritoriale se efectuează în R.N.E.P. de către ofițerul de stare civilă care înregistrează cererea de transcriere.

(10) Pentru copiii cetăţeni români născuţi în străinătate faţă de care s-a dispus o măsură de protecţie specială, în condiţiile Legii nr. 272/2004 privind protecţia şi promovarea drepturilor copilului, republicată, cu modificările şi completările ulterioare, şi ai căror părinţi nu solicită transcrierea certificatului/extrasului de naştere/extrasului multilingv al actului de naștere, acesta se transcrie la cererea D.G.A.S.P.C..

(11) Pentru copiii cetăţeni români născuţi în străinătate şi aflaţi în ţară cu părinţii sau cu persoana desemnată în condiţiile art. 104 alin. (2) din Legea nr. 272/2004, republicată, cu modificările şi completările ulterioare, pentru care părinţii nu solicită transcrierea certificatului/extrasului de naştere/extrasului multilingv al actului de naștere, aceasta se face la cererea S.P.A.S..

**Art.100 -** (1) Cererea de transcriere este însoţită de certificatul de stare civilă, extrasul multilingv al actului de stare civilă sau extrasul de stare civilă eliberat de autorităţile străine, în original, care trebuie să îndeplinească cerinţele de legalizare prevăzute la art. 34, traducerea în limba română legalizată sau, după caz, formularul standard multilingv, precum şi, după caz, de următoarele documente:

a) certificatele de naştere şi de căsătorie, după caz, precum şi actul de identitate sau paşaportul ori titlul de călătorie, pentru cererile depuse la misiunile diplomatice sau oficiile consulare ale României;

b) declaraţii autentificate sau date în fața ofițerului de stare civilă care înregistrază cererea de transcriere din partea soţilor, cetăţeni români, cu privire la numele de familie purtat după căsătorie, în situaţia în care în certificatul/extrasul de căsătorie/extrasul multilingv al actului de căsătorie procurat din străinătate nu se face referire la numele soţilor după căsătorie; numele de familie al celuilalt soţ, cetățean român, se poartă numai cu consimţământul acestuia consemnat prin declarație autentificată sau dată în fața ofițerului de stare civilă;

c) declarația din care rezultă domiciliul copilului, în cazul în care părinţii au domicilii diferite; dispoziţiile art. 43 alin. (13) și (14) se aplică în mod corespunzător;

d) declarația autentificată sau dată în faţa ofiţerului de stare civilă care înregistrază cererea de transcriere din partea titularului sau a reprezentantului legal ori a solicitantului în cazul transcrierii certificatului/extrasului de deces/extrasului multilingv al actului de deces cu privire la imposibilitatea prezentării documentelor care fac dovada datelor ce trebuie înscrise la rubricile prevăzute de certificatele de stare civilă române; declarația este solicitată în cazul în care aceste date nu se identifică în S.I.I.E.A.S.C. sau R.N.E.P.;

e) certificatul de cetăţenie eliberat de A.N.C. sau de misiunile diplomatice şi oficiile consulare de carieră ale României, pentru persoanele care au dobândit/redobândit cetăţenia română;

f) declaraţii notariale din partea ambilor soţi cu privire la regimul matrimonial ales de aceștia, dacă se solicită înscrierea regimului matrimonial în actul de căsătorie; în cazul în care regimul matrimonial ales se stabilește potrivit legii române, se procedează conform dispoziţiilor art. 312 alin. (1) din Legea nr. 287/2009 republicată, cu modificările şi completările ulterioare, şi se prezintă convenţia matrimonială autentificată de notarul public, după caz;

g) în situaţia în care din declaraţia prevăzută la lit.f) rezultă că s-a stabilit regimul matrimonial conform legii străine, iar soţii au încheiat o convenţie în străinătate, se prezintă convenţia matrimonială;

h) declaraţia notarială sau dată în faţa ofiţerului de stare civilă care înregistrază cererea de transcriere din partea soţului cetăţean străin din care să rezulte că la data încheierii căsătoriei cu cetățeanul român, nu mai are căsătorii anterioare nedesfăcute, iar în situația în care nu se poate prezenta declarația acestuia, justificat cu documente, se va solicita soției cetațean român, în cazul în care soțul este cetățean al unui stat a cărui legislaţie permite încheierea de către o persoană a mai multor căsătorii; în caz contrar nu se transcrie certificatul/extrasul de căsătorie/extrasul multilingv al actului de căsătorie;

i) procura specială pentru cazurile în care solicitarea este efectuată de către împuternicit; procura specială poate cuprinde delaraţiile prevăzute la lit. b), c), d), f) şi h);

j) copia hotărârii comisiei pentru protecţia copilului ori a instanţei de judecată prin care a fost stabilită măsura de protecţie specială, în situația prevăzută la art. 99 alin. (10);

k) raportul de anchetă socială întocmit de S.P.A.S. care solicită transcrierea, în situația prevăzută la art. 99 alin.(11).

(2) În cazul în care titularul certificatului/extrasului de stare civilă/extrasului multilingv al actului de stare civilă ce urmează a fi transcris nu este în posesia niciunui document cu care să facă dovada cetăţeniei române, întrucât a plecat din ţară odată cu părinţii, în perioada minorităţii sale, sau nu s-a născut în România, S.P.C.L.E.P./primăria/ misiunea diplomatică sau oficiul consular a/al României care primește cererea de transcriere efectuează verificări la D.G.P. sau A.N.C., după caz.

(3) În situaţia în care, la depunerea cererilor de transcriere a certificatelor/extraselor de stare civilă/extraselor multilingve ale actelor de stare civilă procurate din străinătate, se stabileşte că au intervenit modificări la numele de familie şi/sau prenumele titularului actului, faţă de documentele ce însoţesc cererea de transcriere, se solicită documentele necesare clarificării neconcordanţelor privind numele de familie şi/sau prenumele; cererea pentru transcriere se depune şi se soluţionează după clarificarea neconcordanţelor.

(4) În situaţia în care se stabileşte că în certificatul/extrasul de stare civilă/extrasul multilingv al actului de stare civilă eliberat de autorităţile străine au fost înscrise date care nu sunt în concordanţă cu cele înscrise în registrele de stare civilă române, în documentele prezentate, R.N.E.P. şi S.I.I.E.A.S.C., transcrierea se va face după îndreptarea erorilor de către autorităţile străine emitente, cu excepţia următoarelor situaţii:

a) când certificatul/extrasul eliberat de autorităţile străine a fost înregistrat conform legii locului la rubricile privind numele de familie și/sau prenume;

b) când legitimarea la autorităţile locale străine care au înregistrat actul iniţial s-a făcut cu un document care nu corespundea statutului civil sau modificărilor intervenite cu privire la nume;

c) când certificatul/extrasul eliberat de autorităţile străine conține un prenume simplificat sau prescurtat;

d) când în cuprinsul certificatului/extrasului eliberat de autorităţile străine există o eroare materială care se referă la datele de stare civilă ale titularului sau ale părinților acestuia ori a denumirii localității.

(5) În situațiile prevăzute la alin. (4) lit a) și b) numele de familie al titularului actului de naștere sau cel al soților după căsătorie din actul de căsătorie, se stabilește, după caz, potrivit art. 37 lit. e).

(6) În situaţia transcrierii certificatelor/extraselor de naştere/extraselor multilingve ale actelor de naștere ale copiilor dispoziţiile art. 43 alin. (4) se aplică în mod corespunzător.

(7) În situaţia în care în certificatul/extrasul de căsătorie/extrasul multilingv al actului de căsătorie procurat din străinătate se face referire la regimul matrimonial ales, acesta se înscrie în actul de căsătorie fără a fi necesară prezentarea declaraţiei prevăzute la alin. (1) lit. f) sau o convenţie matrimonială.

(8) Ofiţerul de stare civilă înscrie pe marginea actului de căsătorie transcris, menţiunea despre regimul matrimonial ales, potrivit textului prevăzut în anexa nr. 20, şi transmite un extras pentru uz oficial, electronic, la Centrul Naţional de Administrare a Registrelor Naţionale Notariale, pentru a fi comunicat notarului public care a autentificat convenţia matrimonială în România, după caz.

(9) Dispozițiile art. 43 alin. (5) din prezentele Norme metodologice se aplică în mod corespunzător.

**Art.101 -** (1) După efectuarea verificărilor de către ofițerul de stare civilă competent, dosarul de transcriere se transmite autorităţii competente, respectiv D.S.C.-Sector 1 sau S.P.C.J.E.P./S.P.C.L.E.P. al sectorului municipiului Bucureşti, împreună cu referatul ce conţine rezultatul acestora, din care să rezulte cetăţenia română a titularului actului, competenţa teritorială, faptul că nu mai există un alt act înregistrat în registrele de stare civilă române și, după caz, propunerile privind conținutul rubricilor care trebuie completate în actul care se transcrie; referatul va fi însoțit de documentele prevăzute la art.100, după caz.

(2) În cazul transcrierii certificatului/extrasului de deces/extrasului multilingv al actului de deces, verificările se vor referi atât la solicitant, cât şi la decedat.

(3) Pe baza referatului ofițerului de stare civilă, a documentelor depuse de solicitant şi a verificărilor efectuate în evidențele informatizate, autoritatea competentă, după caz D.S.C.-Sector 1, S.P.C.J.E.P./S.P.C.L.E.P. al sectorului municipiului Bucureşti indică, odată cu avizul conform, conţinutul rubricilor ce trebuie completate în actul care se transcrie; în situația prevăzută la art. 100 alin. (1) lit. d) rubricile necompletate se barează.

(4) În situaţiile prevăzute la art. 100 alin. (4) actul de stare civilă se întocmește cu datele rezultate din registrele de stare civilă; autoritatea competentă, după caz D.S.C.-Sector 1, S.P.C.J.E.P./S.P.C.L.E.P. al sectorului municipiului Bucureşti indică, odată cu avizul conform, menţiunea ce se înscrie pe marginea actului de stare civilă transcris, potrivit textului prevăzut în anexa nr. 20.

(5) În cazul transcrierii certificatului/extrasului de deces/extrasului multilingv al actului de deces în cuprinsul căruia este precizată perioada şi nu data certă a decesului titularului, în actul transcris se înscrie ca dată a decesului ultima zi din perioada menţionată; autoritatea competentă, după caz D.S.C.-Sector 1, S.P.C.J.E.P./S.P.C.L.E.P. al sectorului municipiului Bucureşti indică odată cu avizul conform menţiunea ce se înscrie pe marginea actului de stare civilă transcris, potrivit textului prevăzut în anexa nr. 20.

(6) După verificarea documentelor, autorităţile prevăzute la art. 98 alin. (2), (3) și (5) transmit întreaga documentaţie, împreună cu avizul conform, S.P.C.L.E.P., respectiv primăriei unităţii administrativ-teritoriale competent/e să soluționeze cererea.

**Art.102 -**  (1) La primirea avizului conform de la autoritatea competentă ofiţerul de stare civilă prezintă primarului, spre aprobare, referatul privind transcrierea actului de stare civilă şi documentele menţionate la art. 100, după caz.

(2) În baza aprobării referatului privind transcrierea certificatelor/extraselor de stare civilă/extraselor multilingve ale actelor de stare civilă, precum şi a documentelor depuse de solicitant şi a evidenţelor proprii, ofiţerul de stare civilă întocmeşte actul de stare civilă, aplică mențiunile corespunzătoare şi eliberează certificatul de stare civilă persoanei îndreptăţite, potrivit legii.

(3) Este interzisă transcrierea certificatelor, extraselor de stare civilă şi extraselor multilingve ale actelor de stare civilă procurate din străinătate fără avizul conform al D.S.C.-Sector 1, S.P.C.J.E.P./S.P.C.L.E.P. al sectorului municipiului Bucureşti, după caz, şi fără aprobarea primarului.

(4) În cazul transcrierii certificatelor, extraselor de stare și extraselor multilingve ale actelor de stare civilă procurate din străinătate cu încălcarea prevederilor alin. (3), actele de stare civilă întocmite sunt nule de drept. Nulitatea se constată de instanța competentă care poate fi sesizată de orice instituție/autoritate sau persoană interesată.

**Art.103 -** În cazul respingerii cererii de transcriere de către primar, ca urmare a avizului negativ dat de către instituția competentă se comunică în scris motivul respingerii.

**Art.104 -** Căsătoriile încheiate în străinătate şi desfăcute prin divorţ se înregistrează numai prin menţiune pe marginea actului de naştere, iar cele încetate prin decesul unuia dintre soţi se înregistrează fie prin transcriere, fie prin menţiune pe marginea actului de naştere.

**Art.105 -** (1) Cetăţenii ale căror acte de stare civilă au fost înregistrate în localităţi care au aparţinut României, iar în prezent se găsesc pe teritoriul altor state, pot solicita, potrivit legii, întocmirea actelor de stare civilă la S.P.C.L.E.P sau, după caz, la primăria unităţii administrativ-teritoriale pe raza căruia/căreia îşi au domiciliul, pe baza extrasului de pe actul de stare civilă ce se găseşte în păstrarea serviciilor judeţene ale Arhivelor Naţionale/Serviciului Municipiului Bucureşti al Arhivelor Naţionale.

(2) Transcrierea extraselor prevăzute la alin. (1) se face cu aprobarea primarului și avizul conform al instituției competente, respectiv D.S.C.-Sector 1, S.P.C.J.E.P./S.P.C.L.E.P. al sectorului municipiului Bucureşti , după caz, în condiţiile prezentelor Norme metodologice.

**Art.106 -** (1) Cetăţenii români aflaţi în străinătate pot solicita transcrierea certificatelor, extraselor de stare civilă sau extraselor multilingve ale actelor de stare civilă eliberate de autorităţile străine, în registrele de stare civilă române, de la misiunile diplomatice sau oficiile consulare de carieră ale României în statul în care actele sau faptele de stare civilă s-au produs şi dacă s-au înregistrat în prealabil la autoritatea locală competentă; transcrierea se face cu aprobarea şefilor misiunilor diplomatice sau ai oficiilor consulare, iar refuzul acestora se motivează.

(2) Cererea va fi însoțită de documentele prevăzute la art. 100, după caz; cererea având număr de înregistrare atribuit de misiunea diplomatică sau oficiul consular a/al României competentă/competent și documentele care o însoțesc se încarcă electronic în S.I.I.E.A.S.C.

(3) La rubrica „Menţiuni” din actul de stare civilă se înscrie textul corespunzător prevăzut în anexa nr. 20.

(4) Actele de stare civilă - exemplarul II se transmit la Registrul de stare civilă exemplarul II definit la art. 16 lit. a).

(5) În baza actului de stare civilă transcris la misiunea diplomatică sau oficiul consular de carieră a/al României din străinătate, se eliberează certificatul de stare civilă persoanelor îndreptățite, potrivit legii.

(6) Actele de stare civilă întocmite pentru cetăţenii români aflaţi în străinătate de către misiunile diplomatice sau oficiile consulare de carieră ale României, se trimit prin M.A.E., pe măsura constituirii unui registru sau la sfârşitul fiecărui an cu actele aferente anului încheiat, la D.S.C. - Sector 1.

(7) Dispoziţiile prezentelor Norme metodologice privind transcrierea certificatelor, extraselor de stare civilă şi extraselor multilingve ale actelor de stare civilă se aplică în mod corespunzător la nivelul misiunilor diplomatice și oficiilor consulare de carieră ale României.

**Capitolul V
Înscrierea menţiunilor în actele de stare civilă

 Secţiunea 1
Despre menţiuni**

**Art.107 -** Pe marginea actelor de naştere, de căsătorie şi de deces se înscriu, după caz, menţiunile prevăzute în anexa nr. 20; în situaţia în care, pentru operarea unei menţiuni, nu există text corespondent în anexa nr. 20, acesta se înscrie cu avizul D.G.E.P.; în acest sens, ofiţerul de stare civilă propune un text de mențiune care poate fi analizat și reformulat de către D.G.E.P..

**Art.108 -** (1) Ofiţerul de stare civilă care întocmește acte de stare civilă care atrag după sine operarea de menţiuni pe alte acte de stare civilă trimite menţiunile respective, pentru a fi asociate pe marginea actelor de stare civilă exemplarul I.

(2) În Registrul de stare civilă exemplarul I se înscriu mențiunile transmise electronic de ofițerul de stare civilă care întocmește acte potrivit alin. (1), din Registrul unic al mențiunilor, prin aplicarea etichetei autocolante ce se tipărește cu textul de mențiune corespunzător.

(3) În Registrul de stare civilă exemplarul II mențiunile se asociază de către ofițerul de stare civilă care întocmește acte potrivit alin. (1).

(4) Dacă Registrele de stare civilă exemplarul I și II se află în păstrare la serviciile judeţene/Serviciul Municipiului Bucureşti ale/al Arhivelor Naţionale, menţiunea respectivă se transmite electronic în vederea operării pe marginea acestora.

(5) Pentru înscrierea mențiunilor generate ca urmare a întocmirii actelor de stare civilă de către misiunile diplomatice sau oficiile consulare de carieră ale României, ofițerul de stare civilă care are în păstrare Registrul de stare civilă exemplarul I procedează la înscrierea mențiunilor în Registrul de stare civilă exemplarul I și exemplarul II.

(6) După operaționalizarea S.I.I.E.AS.C. în registrul de stare civilă exemplarul II aflat în arhiva S.P.C.J.E.P./D.G.E.P.M.B., nu se vor aplica mențiuni.

**Art.109** - (1) Ofiţerul de stare civilă care primeşte acte administrative, sentinţe judecătoreşti sau declaraţii de recunoaştere a unor copii născuţi în afara căsătoriei, care atrag operarea de menţiuni, procedează potrivit art. 108 alin. (2) și (3).

(2) În baza sentințelor judecătorești definitive, care conțin în dispozitiv numai numele și C.N.P. persoanelor, ofițerul de stare civilă întocmește actele de stare civilă/înscrie mențiunile corespunzătoare, după identificarea certă a persoanelor în S.I.I.E.A.S.C. și R.N.E.P.; în cazurile în care nu poate fi identificată unic persoana, S.P.C.L.E.P./primăria unității administrativ-teritoriale competent/competentă solicită părților din proces sau instanței, dacă sentința se prezintă de persoana interesată, lămurirea sau completarea dispozitivului acesteia, în termenul legal.

**Art.110** - (1)  Registrul de stare civilă exemplarul II se actualizează cu mențiunile corespunzătoare imediat după întocmirea actelor de stare civilă, sau, după caz, după verificarea și validarea actelor potrivit art. 28 alin. (4), iar ulterior mențiunile se transmit la Registrul unic al mențiunilor.

(2) Registrul de stare civilă exemplarul I se actualizează cu mențiunile corespunzătoare în termen de 30 de zile de la data înregistrării acestora în Registrul unic al mențiunilor.

(3) În situaţia în care unul din exemplarele actelor de stare civilă nu este identificat, se procedează mai întâi la reconstituirea actului conform procedurii din prezentele Norme metodologice.

(4) În situația prevăzută la art.2 alin. (3) din Legea nr. 119/1996, republicată, cu modificările și completările ulterioare, mențiunile se transmit la Registrul unic al mențiunilor după înregistrarea în S.I.I.E.A.S.C. și încărcarea fotocopiilor conforme cu originalul ale documentelor care stau la baza înregistrării acestora.

**Art.111 -**  (1) Ofiţerul de stare civilă care constată că datele de stare civilă din menţiune nu corespund cu cele din actul din Registrul de stare civilă exemplarul II pe care urmează a se înscrie, o transmite ca mențiune inoperabilă la Registrul unic al mențiunilor aferent primăriei care are în păstrare Registrul de stare civilă exemplarul I.

(2) Ofițerul de stare civilă verifică în Registrul unic al mențiunilor lista de mențiuni inoperabile și efectuează verificări pentru stabilirea cauzei neconcordanţelor şi pentru clarificarea situaţiei și îndreptarea erorilor existente în acte.

(3) Dacă în urma verificărilor efectuate nu s-a stabilit cauza neconcordanţelor, documentaţia rezultată se transmite la S.P.C.J.E.P./D.G.E.P.M.B., pentru extinderea verificărilor și stabilirea procedurii legale de urmat.

**Art.112 -**  (1) În cazul în care se constată că menţiunile nu s-au efectuat în termenele legale, acestea se efectuează din oficiu, pe baza înregistrărilor existente în registrele de stare civilă sau a documentelor emise în baza acestora ori se solicită comunicările de menţiuni autorităţilor emitente.

(2) Înscrierea menţiunilor se poate face şi la cererea persoanelor interesate cu respectarea dispoziţiilor referitoare la transmiterea acestora.

**Secţiunea a 2-a
    Înscrierea recunoaşterii sau stabilirii filiaţiei**

**Art.113 -**  Înscrierea menţiunii de stabilire a filiaţiei pe actul de naştere şi, după caz, de căsătorie şi de deces se face din oficiu sau la cererea celui interesat, în baza actului de recunoaştere sau a hotărârii judecătoreşti definitive.

**Art.114 -**  (1) Recunoaşterea făcută ulterior de tatăl copilului născut în afara căsătoriei se face cu respectarea dispoziţiilor art. 415 alin. (2) şi (3) din Legea nr. 287/2009, republicată, cu modificările şi completările ulterioare, prin:

a) declaraţia scrisă, dată în faţa ofiţerului de stare civilă;

b) înscris autentic, în faţa notarului public;

c) testament.

(2) Declaraţia de recunoaştere a unui copil din afara căsătoriei se poate face în fața ofițerului de stare civilă de la oricare S.P.C.L.E.P. sau, după caz, primărie din cadrul unităţii administrativ-teritoriale unde aceste servicii nu sunt constituite.

(3) Declaraţia de recunoaştere a unui copil din afara căsătoriei dată în faţa notarului public se poate depune și soluționa la oricare S.P.C.L.E.P. sau, după caz, primărie din cadrul unităţii administrativ-teritoriale unde aceste servicii nu sunt constituite; declarația se poate depune personal sau prin împuternicit cu procură specială.

(4) În cazul recunoaşterii prin testament, persoana interesată depune la oricare S.P.C.L.E.P. sau, după caz, primărie din cadrul unităţii administrativ-teritoriale unde aceste servicii nu sunt constituite, o copie legalizată, în extras, a testamentului, cuprinzând textul prin care se face recunoaşterea în vederea soluționării acesteia.

(5) Menţiunea de recunoaştere se înscrie şi din oficiu, în baza comunicării biroului notarial care a efectuat autentificarea declaraţiei sau a testamentului.

(6) În situațiile de la alin. (2) - (4), ofițerul de stare civilă înscrie sau, după caz, comunică mențiunile prevăzute în anexa nr. 20, pe actul de naştere al celui recunoscut și, după caz, pe actul de căsătorie și deces.

(7) La primirea cererii privind înscrierea menţiunii de recunoaştere, precum și în situația prevăzută la alin. (5), ofițerul de stare civilă informează mama cu privire la recunoașterea copilului său și a faptului că certificatul de naştere eliberat anterior nu mai produce efecte juridice.

(8) Încuviinţarea purtării numelui de familie pentru cei născuţi în afara căsătoriei şi recunoscuţi ulterior, se înscrie pe actul de naştere în baza declaraţiei scrise a ambilor părinţi, dată numai în faţa ofiţerului de stare civilă care are în păstrare actul de naştere.

(9) Încuviinţarea purtării numelui de familie unei persoane născute în afara căsătoriei, care a împlinit vârsta de 14 ani, se face numai cu acordul scris al acesteia, dat odată cu părinţii în faţa ofiţerului de stare civilă care are în păstrare actul de naştere.

(10) Pe marginea actului de naştere, şi după caz pe cel de căsătorie și de naștere al celuilalt soț ori de naștere al copiilor minori, iar în cazul copiilor majori numai la cererea acestora, se înscriu menţiunile referitoare la încuviințarea purtării numelui de familie, prevăzute în anexa nr. 20.

(11) Mențiunile privind încuviințarea purtării numelui de familie de către părinte operează pe actele de naştere ale copiilor minori, iar în cazul copiilor majori numai la cererea acestora, doar dacă această schimbare privește numele de familie purtat la nașterea copilului de către părinte.

**Art.115 -**  (1) Înscrierea hotărârilor judecătoreşti definitive privind acţiunile referitoare la filiaţie se face, din oficiu sau la cererea persoanelor interesate, prin menţiune pe marginea actului de naştere al titularului acestuia, de căsătorie sau de deces, după caz, de către ofițerul de stare civilă de la oricare S.P.C.L.E.P./primărie.

(2) În situaţia în care ulterior, s-a încuviinţat purtarea numelui de familie al părintelui faţă de care s-a stabilit filiaţia, menţiunea se înscrie şi pe actele de naştere ale copiilor minori ai acestuia, iar în cazul celor majori numai la cererea acestora; numele de familie al copiilor se poate schimba numai pe cale administrativă.

(3) După operarea menţiunii referitoare la filiaţie și, după caz, la încuviințarea purtării numelui de familie, se eliberează alt/alte certificat/certificate, cu noile date de stare civilă; în cazul persoanelor căsătorite soţul/soţia poate solicita schimbarea numelui de familie pe cale administrativă.

**Secţiunea a 3-a
    Înscrierea adopţiei și a încetării adopţiei**

**Art.116**  (1) Înscrierea adopţiei și a încetării adopţiei se face din oficiu sau la cererea persoanei îndreptățite, depusă personal sau prin împuternicit cu procură specială, în baza hotărârii judecătorești definitive, prin care s-a încuviinţat adopţia sau a încetat adopția și a actelor de identitate sau a paşapoartelor părinţilor adoptatori/firești, a certificatului de căsătorie al adoptatorilor, după caz.

(2) Înscrierea adopţiei și a încetării adopţiei se face din oficiu după 30 de zile de la data primirii hotărârii judecătorești definitive prin care s-a încuviinţat adopţia sau a încetat adopția, dar nu mai târziu de 60 de zile, după ce, în prealabil, adoptatorii și, după caz, adoptatul au fost informați.

**Art.117 -**  (1) În cazul adopţiei de către cetăţeni români cu domiciliul sau reședința în România, se întocmeşte un nou act de naştere de către ofițerul de stare civilă din cadrul S.P.C.L.E.P. sau, după caz, din cadrul primăriei unității administrativ-teritoriale în care nu funcționează S.P.C.L.E.P. în raza căruia/căreia se află domiciliul adoptatorului.

(2) În situaţia în care adoptatorii sunt cetăţeni străini ori cetăţeni români cu domiciliul sau reşedinţa în străinătate, noul act de naştere se întocmeşte de către ofițerul de stare civilă din cadrul S.P.C.L.E.P. sau, după caz, din cadrul primăriei unității administrativ-teritoriale în care nu funcționează S.P.C.L.E.P. de la domiciliul celui adoptat avut până la momentul încuviinţării adopţiei ori de la sediul instituţiei de ocrotire, în cazul copiilor care s-au aflat în îngrijirea acesteia anterior încuviinţării adopţiei; dacă adoptatul este cetăţean român cu domiciliul în străinătate, noul act de naştere se întocmeşte de către D.S.C. - Sector 1.

(3) În noul act de naştere întocmit, rubrica „Locul naşterii” se completează cu denumirea unităţii administrativ-teritoriale înscrisă în actul de naştere iniţial, iar rubricile privind părinţii se completează cu numele de familie şi prenumele adoptatorilor.

(4) Certificatul de naştere iniţial nu mai produce efecte juridice.

(5) Adopţiile cu efecte restrânse, aprobate anterior adoptării Ordonanţei de urgenţă a Guvernului nr. 25/1997 privind regimul juridic al adopţiei, se înscriu în baza deciziilor fostelor comitete executive ale consiliilor populare şi a hotărârilor judecătoreşti definitive şi irevocabile, din oficiu sau la cererea persoanelor interesate, prin menţiune pe marginea actului de naştere al celui adoptat şi, după caz, pe actul de căsătorie și de naștere al celuilalt soț, ori de naștere ale copiilor minori și, la cerere, a celor majori.

(6) Mențiunile privind adopția cu efecte restrânse a părintelui operează pe actele de naştere ale copiilor minori şi, la cererea copiilor majori, pe actele de naștere ale acestora, numai dacă aceasta afectează numele de familie purtat la nașterea copilului de către părinte.

**Art.118 -**  La întocmirea noilor acte de naştere, ca urmare a adopţiei, se ţine seama de următoarele:
 a) dacă persoana care adoptă este căsătorită cu mama firească a adoptatului, respectiv cu tatăl firesc, rubrica din actul de naştere privind „Numele de familie al mamei”, respectiv „Numele de familie al tatălui”, se completează cu numele de familie dobândit prin căsătorie;

b) dacă persoana este căsătorită şi adoptă singură, în noul act de naştere se completează numai rubricile care o privesc, iar rubricile referitoare la celălalt părinte nu se completează; dacă ulterior celălalt soţ adoptă, se întocmeşte un nou act de naştere;

c) în cazul în care adopţia este făcută de o persoană necăsătorită, în noul act de naștere se completează numai rubricile care o privesc, iar rubricile referitoare la celălalt părinte nu se completează;

d) dacă cei care adoptă sunt căsătoriţi şi poartă nume de familie diferite în căsătorie, numele de familie al copilului va fi cel stabilit prin hotărârea judecătorească definitivă de încuviinţare a adopţiei;

e) dacă persoana adoptată este căsătorită, iar din sentinţa de adopţie pronunţată în străinătate nu rezultă numele de familie purtat ca urmare a adopţiei, se depun declaraţii notariale în acest sens, din partea adoptatorului/adoptatorilor.

**Art.119 -**  (1) Adopţiile încuviinţate în străinătate privind cetăţenii români se înscriu prin întocmirea unui nou act de naştere la D.S.C. - Sector 1, în baza documentelor eliberate de autorităţile străine, după recunoaşterea hotărârii de adopție de către tribunalul competent a soluţiona cererea de recunoaştere, respectiv tribunalul de pe raza judeţului unde îşi are sau a avut domiciliul persoana interesată.

(2) Adopţiile cu efecte restrânse încuviinţate în străinătate privind cetăţenii români se înscriu numai prin menţiune pe marginea actelor de stare civilă ale adoptatului, în condițiile prevăzute la alin. (1); în această situație se va schimba numai numele de familie al adoptatului, datele privind părinții rămânând neschimbate; în cazul în care actul de naștere inițial nu a fost întocmit în România, adopțiile cu efecte restrânse încuviințate în străinătate privind cetățenii români se înscriu prin întocmirea unui act de naștere la D.S.C.- Sector 1.

(3) Adopţiile încuviinţate în străinătate privind persoane ale căror acte de naştere şi, după caz, de căsătorie sunt înregistrate în România, se înscriu numai prin menţiune, dacă la data încuviinţării adopţiei acestea nu aveau cetăţenie română.

(4) Adopţiile înregistrate la alte oficii de stare civilă decât cel prevăzut la alin. (1) sunt şi rămân valabile.

**Art.120 -**  (1) După întocmirea noului act de naştere sau a înscrierii mențiunii de adopție cu efecte restrânse, ofițerul de stare civilă din cadrul S.P.C.L.E.P. sau, după caz, din cadrul primăriei unității administrativ-teritoriale în care nu funcționează S.P.C.L.E.P. procedează conform art. 108, pentru înscrierea pe actul inițial de naștere și, după caz, de căsătorie, de naștere al celuilalt soț și de naștere al copiilor minori, a mențiunilor corespunzătoare, prevăzute în anexa nr.20; în cazul copiilor majori, se înscrie mențiunea numai la cererea acestora.

(2) Mențiunile privind adopția părintelui operează pe actele de naştere ale copiilor minori şi, la cererea copiilor majori, pe actele de naștere ale acestora, numai dacă aceasta afectează numele de familie purtat la nașterea copilului de către părinte.

(3) În cazul persoanelor căsătorite adoptate, soţul/soţia poate solicita schimbarea numelui de familie pe cale administrativă; numele de familie al copiilor se poate schimba numai pe cale administrativă.

(4) În situația întocmirii unui nou act de naștere, la rubrica „Certificate eliberate” din actul inițial de naștere, se înscrie textul: „NU SE VA MAI ELIBERA NICIUN CERTIFICAT”.

**Art.121 -**  (1) Încetarea adopţiei prin desfacere, anulare sau constatarea nulității, dispusă prin hotărâre judecătorească definitivă, se înscrie prin menţiune din oficiu sau la cererea persoanei îndreptățite, depusă personal sau prin împuternicit cu procură specială, la S.P.C.L.E.P. sau, după caz, la primăria unității administrativ - teritoriale care a înregistrat actul de naştere în urma adopţiei.

(2) În aceste cazuri, pe actul de naştere întocmit în urma adopţiei se înscrie textul corespunzător prevăzut în anexa nr.20, iar la rubrica „Certificate eliberate”, se înscrie textul „NU SE VA MAI ELIBERA NICIUN CERTIFICAT”.

(3) După operarea acestor menţiuni, S.P.C.L.E.P. ori, după caz, primăria unității administrativ - teritoriale care a înregistrat actul de naştere în urma adopţiei operează textul de desfacere, anulare, sau constatare a nulităţii adopţiei prevăzut în anexa nr. 20 și pe actul de naștere inițial, din Registrul de stare civilă exemplarul II, şi înscrie la rubrica „Certificate eliberate” textul „SE VA ELIBERA CERTIFICAT”; după efectuarea acestor operaţiuni, actul de naştere întocmit anterior adopţiei rămâne valabil.

(4) Dacă pe marginea actului de naştere întocmit în urma adopţiei există menţiune de căsătorie, se operează pe actul iniţial şi menţiunea de căsătorie și se procedează conform art.108.

(5) Mențiunea privind încetarea adopției se înscrie și pe actul de căsătorie, de naștere al soțului și de naștere al copiilor minori, iar pe actele de naștere ale copiilor majori numai dacă este înscrisă mențiunea de adopție.

**Secţiunea a 4-a
 Înscrierea regimului matrimonial, divorţului, anulării ori a încetării căsătoriei**

**Art.122 -**  (1) Înscrierea pe marginea actelor de căsătorie a regimului matrimonial ulterior înregistrării/transcrierii căsătoriei se face la cererea oricăruia dintre soţi, depusă personal sau prin împuternicit cu procură specială, și soluționată de oricare S.P.C.L.E.P. sau, după caz, primărie a unității administrativ - teritoriale, unde aceste servicii nu sunt constituite, în baza convenţiei matrimoniale încheiată prin înscris autentificat de notarul public român sau străin.

(2) Regimul matrimonial care îl înlocuieşte ori îl modifică pe cel existent se înscrie în actul de căsătorie ori de câte ori doresc soţii, însă numai după un an de la data încheierii căsătoriei.

(3) Cererea persoanei interesate însoţită de convenţia matrimonială încheiată în străinătate, în original, şi de traducerea în limba română legalizată, se transmite de către S.P.C.L.E.P. sau, după caz, de primăria competentă potrivit alin. (1) la S.P.C.J.E.P./D.G.E.P.M.B., pentru aprobarea înscrierii menţiunii.

(4) Menţiunea privind regimul matrimonial ales de soţi se înscrie, la cerere, atât pe marginea actelor de căsătorie întocmite, cât şi pe cele transcrise în registrele de stare civilă române, potrivit textului prevăzut în anexa nr. 20.

**Art.123 -**  (1) Înscrierea divorţului se face din oficiu, prin menţiune pe marginea actului de căsătorie și pe actele de naștere ale foștilor soți, în baza hotărârii judecătoreşti definitive comunicată de instanţa judecătorească ori a certificatului de divorţ eliberat de ofiţerul de stare civilă sau de notarul public; înscrierea divorţului se face şi la cererea oricăruia dintre foştii soţi, făcută personal sau prin împuternicit cu procură specială, care depune hotărârea judecătorească definitivă.

(2) Sentinţele judecătoreşti de desfacere a căsătoriei rămase definitive din perioada 1 martie 1948-7 octombrie 1966 şi neînscrise sau neînregistrate se înscriu, la cererea celor interesaţi, prin menţiune pe marginea actului de căsătorie.

(3) Sentinţele de divorţ rămase definitive în perioada 8 octombrie 1966-31 iulie 1974, dacă nu au fost înscrise pe actele de căsătorie, la cererea soţilor care au obţinut divorţul, în termen de două luni de la rămânerea lor definitivă, nu se vor lua în considerare, hotărârile rămânând fără efect.

(4) Ofițerul de stare civilă care primește o cerere pentru înscrierea menţiunii privind divorţul, însoțită de hotărârea judecătorească definitivă sau certificatul de divorţ eliberat de autoritățile române, procedează potrivit art.108.

**Art.124 -**  Declararea nulităţii ori anularea căsătoriei se înscrie prin menţiune pe actul de căsătorie şi pe cele de naştere ale foştilor soţi, în Registrul de stare civilă exemplarul II și Registrul de stare civilă exemplarul I, pe baza hotărârii judecătoreşti definitive, în condițiile prevăzute la art. 108.

**Art.125 -**  Încetarea căsătoriei prin decesul sau prin declararea judecătorească a morţii unuia dintre soţi se înscrie prin menţiune pe actul de căsătorie, pe actul de naștere al decedatului şi pe cel de naştere al soţului supravieţuitor, de către ofiţerul de stare civilă care a întocmit actul de deces; în acelaşi mod se înscriu şi menţiunile privind anularea unei hotărâri declarative de moarte ori de rectificare a datei morţii, în condițiile prevăzute la art. 108.

**Secţiunea a 5-a
Soluționarea și înscrierea schimbării numelui de familie şi/sau a prenumelui pe cale administrativă**

**Art.126 -**  (1) Cererea de schimbare a numelui de familie şi/sau a prenumelui se depune la S.P.C.L.E.P. sau, după caz, la primăria unităţii administrativ-teritoriale de la domiciliul solicitantului, personal sau prin împuternicit cu procură specială; în cazul cetăţeanului român cu domiciliul în străinătate, cererea se depune la S.P.C.L.E.P. sau, după caz, la primăria unităţii administrativ-teritoriale de la ultimul domiciliu avut în România, iar dacă nu a avut vreodată domiciliul în România, la D.S.C. - Sector 1.

(2) Pentru minor, cererea de schimbare a numelui de familie şi/sau a prenumelui se face, după caz, de părinţi sau, cu încuviinţarea instanţei de tutelă, de către tutore. Dacă părinţii nu se înţeleg cu privire la schimbarea numelui de familie şi/sau a prenumelui minorului, va hotărî instanţa de tutelă. Când cererea de schimbare a numelui minorului de familie şi/sau a prenumelui este făcută de către unul dintre părinţi, este necesar acordul celuilalt părinte, dat în forma autentică sau în faţa ofiţerului de stare civilă. Acordul nu este necesar în cazul în care celălalt părinte este declarat mort sau decăzut din exerciţiul drepturilor părinteşti sau căruia i s-a aplicat pedeapsa interzicerii drepturilor părintești, ori care beneficiază de consiliere judiciară, dacă acesta nu poate exercita autoritatea părintească, sau de tutelă specială și se află în imposibilitatea de a-şi manifesta voinţa din cauza lipsei discernământului.

(3) Minorul care a împlinit vârsta de 14 ani semnează cererea împreună cu părinţii săi; în cazul în care aceasta este semnată numai de unul dintre părinţi, celălalt părinte va da o declaraţie notarială autentificată sau în fața oricărui ofițer de stare civilă, care are obligația să o comunice la S.P.C.L.E.P/primăria competentă, din care să rezulte că este de acord cu schimbarea numelui minorului; dacă cererea se depune prin împuternicit cu procură specială, minorul își exprimă acordul privind schimbarea numelui său de familie şi/sau a prenumelui printr-o declaraţie notarială autentificată sau în cuprinsul procurii speciale.

(4) În cazul persoanei majore care beneficiază de tutelă specială și se află în imposibilitatea de a-şi manifesta voinţa din cauza lipsei discernământului cererea de schimbare a numelui de familie şi/sau a prenumelui se face de către tutore, cu încuviințarea instanței de tutelă; persoana care beneficiază de consiliere judiciară sau tutelă specială și nu se află în imposibilitatea de a-şi manifesta voinţa din cauza lipsei discernământului, face cerere asistată de ocrotitorul său legal.

(5) La primirea cererii de schimbare a numelui de familie şi/sau a prenumelui pe cale administrativă, ofiţerul de stare civilă competent verifică dacă au fost depuse toate actele prevăzute de Legea nr. 119/1996, republicată, cu modificările și completările ulterioare, şi dacă este exceptată de la publicare sau se solicită scutirea de la publicare a cererii în Monitorul Oficial al României, Partea a III-a.

(6) În cazul în care se solicită scutirea de la publicare a cererii potrivit art. 417 alin. (3) teza a II-a din Legea nr. 119/1996, republicată, cu modificările și completările ulterioare, S.P.C.J.E.P./D.G.E.P.M.B. emite dovada privind scutirea de la publicare a cererii în Monitorul Oficial al României, Partea a III-a.

(7) Când se constată că dosarul de schimbare a numelui de familie şi/sau a prenumelui este incomplet ori soluţionarea acestuia necesită aplicarea altei proceduri, precum şi în situaţia prevăzută la art. 418 din Legea nr. 119/1996, republicată, cu modificările și completările ulterioare, acesta nu se înaintează la S.P.C.J.E.P./D.G.E.P.M.B., comunicând în scris solicitantului motivele pentru care cererea nu poate fi admisă; în cazul în care dosarul de schimbare a numelui se transmite de către ofițerul de stare civilă S.P.C.J.E.P./D.G.E.P.M.B., acesta se restituie cu adresă cuprinzând indicaţiile corespunzătoare.

(8) Ofiţerul de stare civilă competent efectuează verificări privind persoana care solicită schimbarea numelui de familie şi/sau a prenumelui pe cale administrativă în S.I.I.E.A.S.C., R.N.E.P. și în evidențele informatice ale serviciului cazier judiciar, statistică şi evidenţe operative și, după caz, în evidențele D.G.P.; în cazul în care solicitantul are statut de apatrid, se solicită verificări în evidenţele Centrului de Cooperare Poliţienească Internaţională din cadrul I.G.P.R..

(9) Dacă cererea se încadrează în prevederile legale, în termen de până la 20 de zile de la data primirii acesteia, ofiţerul de stare civilă întocmește un referat care cuprinde date referitoare la statutul civil al persoanei, provenienţa numelui actual şi a celui solicitat, rezultatul verificărilor, precum şi propunerile asupra oportunităţii aprobării sau respingerii cererii, pe care îl trimite electronic S.P.C.J.E.P./D.G.E.P.M.B., împreună cu documentele depuse de solicitant.

(10) S.P.C.J.E.P./D.G.E.P.M.B, prin structura de stare civilă, verifică dacă sunt îndeplinite toate condiţiile prevăzute de lege şi, după analizarea temeiniciei cererii, precum şi a opoziţiilor făcute, propune preşedintelui consiliului judeţean, respectiv primarului general al municipiului Bucureşti, printr-un referat motivat, semnat de şeful serviciului/directorul executiv, emiterea dispoziţiei de admitere sau de respingere a cererii de schimbare a numelui. Dispoziția se emite în termen de maximum 30 de zile de la primirea dosarului de la ofițerul de stare civilă.

(11) Dosarele incomplete se restituie S.P.C.L.E.P. sau primăriei unităţii administrativ- teritoriale pentru completare, iar cele care nu fac obiectul schimbării numelui de familie şi/sau a prenumelui pe cale administrativă se restituie cu precizarea procedurii de urmat; după completarea dosarului, solicitantul va depune o altă cerere însoţită de toate documentele prevăzute de Legea nr. 119/1996, republicată, cu modificările şi completările ulterioare.

(12) După operaționalizarea S.I.I.E.A.S.C., pentru solicitanţii care au împlinit vârsta de 14 ani, se efectuează verificări în evidențele I.G.P.R. și D.G.P. pentru a se stabili dacă sunt îndeplinite condițiile prevăzute la art. 418 din Legea nr.119/1996, republicată, cu modificările și completările ulterioare.

**Art.127 -** (1) După emiterea dispoziţiei de schimbare a numelui de familie şi/sau a prenumelui, de către autoritatea care a încuviinţat schimbarea numelui de familie şi/sau prenumelui, S.P.C.L.E.P., respectiv primăria unităţii administrativ-teritoriale la care a fost înregistrată cererea notifică solicitantul în scris, care în termen de 90 de zile, socotite de la data notificării, trebuie să se prezinte în vederea înmânării dispoziției; în caz de neprezentare în termenul menționat, dispoziţia se transmite la S.P.C.J.E.P./D.G.E.P.M.B. pentru a fi restituită emitentului, fără a mai produce efecte.

(2) Un exemplar al dispoziţiei de schimbare a numelui de familie şi/sau a prenumelui în format fizic se transmite S.P.C.L.E.P., respectiv primăriei care a primit cererea pentru a fi înmânat persoanei; persoanei i se poate elibera concomitent atât exemplarul electronic al dispoziţiei, cât și cel în format fizic; în cazul emiterii în format electronic a dispoziţiei de schimbare a numelui de familie şi/sau a prenumelui, aceasta se semnează electronic de emitent, se aplică automat sigiliul S.I.I.E.A.S.C. și se generează un cod de verificare care îi confirmă autenticitatea.

(3) După primirea dispoziţiei de admitere a cererii de schimbare a numelui de familie şi/sau a prenumelui, persoanei i se solicită cereri individuale privind eliberarea certificatelor de stare civilă, potrivit schimbării numelui de familie şi/sau a prenumelui obţinute prin dispoziţie; certificatele de stare civilă anterior emise nu mai produc efecte juridice și se rețin în vederea distrugerii.

(4) Dovada de primire a dispoziţiei de admitere a cererii de schimbare a numelui de familie şi/sau a prenumelui se transmite la S.P.C.J.E.P./D.G.E.P.M B, după semnarea acesteia de către solicitant.

(5) Neprezentarea în vederea înmânării dispoziției, în termenul prevăzut la alin. (1), din motive imputabile solicitantului atrage revocarea dispoziției.

**Art.128 -**  (1) Ofiţerul de stare civilă competent înscrie mențiunile privind schimbarea numelui de familie și/sau a prenumelui pe actul de naştere și, după caz, de căsătorie, de naștere al celuilalt soț, de naştere ale copiilor minori, şi la cererea copiilor majori pe actele de naștere ale acestora, în Registrul de stare civilă exemplarul II, procedându-se potrivit art. 108.

(2) Mențiunile privind schimbarea numelui de familie al părintelui operează pe actele de naştere ale copiilor minori şi, la cererea copiilor majori, pe actele de naștere ale acestora, numai dacă această schimbare privește numele de familie purtat la nașterea copiilor.

**Art.129 -**  (1) Schimbarea numelui de familie, ca urmare a unei dispoziții administrative, are efect asupra numelui de familie de la naștere, după cum urmează:

a) pentru persoanele căsătorite care nu şi-au păstrat, în urma căsătoriei, numele de familie dobândit la naştere, dispoziţia emisă ca urmare a schimbării numelui de familie pe cale administrativă se înscrie pe marginea actului de naştere şi nu are efect asupra numelui de familie dobândit la naştere;

b) pentru persoanele căsătorite care şi-au păstrat, în urma căsătoriei, numele de familie dobândit la naştere, dispoziţia emisă ca urmare a schimbării numelui de familie pe cale administrativă se înscrie pe marginea actului de naştere şi are efect asupra numelui de familie dobândit la naştere;

 c) pentru persoanele divorţate care au revenit, în urma divorţului, la numele de familie dobândit la naştere, dispoziţia emisă ca urmare a schimbării numelui de familie pe cale administrativă se înscrie pe marginea actului de naştere şi are efect asupra numelui de familie dobândit la naştere;

 d) pentru persoanele divorţate care nu au revenit, în urma divorţului, la numele de familie dobândit la naştere, dispoziţia emisă ca urmare a schimbării numelui de familie pe cale administrativă se înscrie pe marginea actului de naştere şi nu are efect asupra numelui de familie dobândit la naştere;

e) pentru copiii minori și la cererea copiilor majori ai căror părinți și-au schimbat numele de familie, dispoziția emisă ca urmare a schimbării numelui de familie pe cale administrativă se înscrie pe marginea actelor de naștere ale acestora și are efect asupra numelui de familie al părinților înscris în actul de naștere numai dacă această schimbare privește numele de familie purtat la nașterea copiilor.

(2) Schimbarea prenumelui, ca urmare a unei dispoziții administrative, are efect asupra prenumelui din actul de naștere și din cel de căsătorie, după caz; pentru copiii minori și la cererea copiilor majori ai căror părinți și-au schimbat prenumele, dispoziția emisă ca urmare a schimbării prenumelui se înscrie pe marginea actelor de naștere ale acestora și are efect asupra prenumelui părinților înscris în actul de naștere numai dacă această schimbare privește prenumele purtat la nașterea copiilor.

(3) Pentru efectele deciziilor/dispozițiilor de schimbare a numelui de familie emise și înscrise în actele de stare civilă, se aplică dispozițiile legale în vigoare la data emiterii lor.

(4) Certificatul de stare civilă se eliberează cu noul nume de familie și/sau prenume cu respectarea dispozițiilor alin. (1); la cerere se pot elibera noile certificate de stare civilă și cu mențiunile referitoare la schimbarea de nume, înscrise în actele de stare civilă, prevăzute în anexa nr. 20.

(5) În situația în care schimbarea nu operează asupra numelui de familie de la naștere, certificatul de naștere se eliberează cu mențiunea privind schimbarea numelui de familie.

**Art.130 -**  (1) Deciziile de schimbare a numelui de familie şi/sau a prenumelui emise de Ministerul Justiţiei până la 31 decembrie 1950, precum şi sentinţele judecătoreşti prin care s-a încuviinţat redobândirea numelui, ce nu au fost înregistrate şi pentru care se solicită înscrierea, se trimit D.G.E.P., pentru avizarea înscrierii menţiunii.

(2) În cazul în care se solicită copii ale deciziilor de schimbare a numelui şi/sau a prenumelui emise până la data de 31 martie 2005, cererile se trimit D.G.E.P. pentru soluționare.

(3) În cazul în care se solicită copii de pe dispoziţia de schimbare a numelui şi/sau a prenumelui, emisă începând cu data de 1 aprilie 2005, cererile respective se soluționează de către S.P.C.J.E.P./ D.G.E.P.M.B..

**Secţiunea a 6-a**

**Înscrierea menţiunilor privind înregistrarea numelui de familie/prenumelui cu ortografierea/traducerea limbii materne**

**Art.131 -**  (1) Persoana cetăţean român sau fost cetăţean român la data înregistrării actului de stare civilă al cărei nume de familie sau prenume a fost înregistrat în actele de stare civilă tradus în altă limbă decât cea maternă ori cu ortografia altei limbi poate cere înscrierea, prin menţiune pe marginea acestor acte, a numelui de familie ori a prenumelui tradus sau cu ortografia limbii materne la rubricile privind titularul, precum şi la cele referitoare la părinţii săi, după caz.

(2) Cererea se depune personal sau prin împuternicit cu procură specială la S.P.C.L.E.P./ primăria unităţii administrativ-teritoriale care are în păstrare Registrul de stare civilă exemplarul I ori la S.P.C.L.E.P./primăria din localitatea de domiciliu, care o va trimite spre soluționare S.P.C.L.E.P./primăriei unităţii administrativ-teritoriale care are în păstrare Registrul de stare civilă exemplarul I.

(3) Ofițerul de stare civilă de la S.P.C.L.E.P. competent ori, după caz, de la primăria competentă să soluționeze cererea întocmește un referat, care se aprobă de către primarul unităţii administrativ-teritoriale care are în păstrare Registrul de stare civilă exemplarul I.

(4) Ofiţerul de stare civilă competent înscrie mențiunile privind înregistrarea numelui de familie/prenumelui cu ortografierea/traducerea limbii materne, în ceea ce privește numele de familie/prenumele titularului, pe actul acestuia de naştere, și după caz, de căsătorie, de naștere al celuilalt soț, de naştere ale copiilor minori, şi la cerere pe actele de naștere ale celor majori; mențiunile se înscriu în Registrul de stare civilă exemplarul II, procedându-se potrivit art. 108.

(5) Efectele aprobării cererii se extind asupra numelui de familie al copiilor minori şi asupra celuilalt soţ, dacă au nume de familie comun, numai dacă acesta din urmă îşi dă consimţământul în ambele situații.

(6) Mențiunile privind înregistrarea numelui de familie/prenumelui părintelui cu ortografierea/traducerea limbii materne operează pe actele de naştere ale copiilor minori şi, la cererea copiilor majori, pe actele de naștere ale acestora, numai dacă această schimbare privește numele de familie purtat la nașterea copiilor.

**Art.132 -**  (1) Pe baza aprobării referatului prevăzut la art. 131 alin. (3) se efectuează menţiune pe marginea actului de stare civilă şi se eliberează un nou certificat, iar cel eliberat anterior nu mai produce efecte juridice; la cerere se pot elibera noile certificate de stare civilă cu mențiunile privind înregistrarea în actele de stare civilă a numelui de familie/prenumelui cu ortografierea/traducerea limbii materne, potrivit textului prevăzut în anexa nr. 20.

(2) Dacă ofiţerul de stare civilă nu poate stabili cu certitudine traducerea sau ortografierea în limba maternă, acesta cere solicitantului să prezinte o traducere sau o ortografiere oficială, autentificată de notarul public.

**Secţiunea a 7-a
 Înscrierea menţiunilor privind acordarea sau pierderea cetăţeniei române**

**Art.133 -**  (1) Menţiunile privind acordarea, redobândirea, retragerea sau renunţarea la cetăţenia română, întocmite potrivit textelor prevăzute în anexa nr.20, se înscriu pe marginea actelor de stare civilă de către D.G.E.P.:

a) la solicitarea S.P.C.L.E.P. sau, după caz, a primăriei unităţii administrativ-teritoriale unde aceste servicii nu sunt constituite;

b) din oficiu, în baza documentelor primite de la misiunile diplomatice și oficiile consulare de carieră ale României, de la A.N.C. sau de la D.G.P.

(2) În cazul prevăzut la alin. (1) lit. a), cererea însoțită de documentele necesare în susținerea acesteia se depune de titular sau reprezentantul legal, personal ori prin împuternicit cu procură specială, la oricare S.P.C.L.E.P. sau, după caz, primărie din cadrul unităţii administrativ-teritoriale.

(3) După efectuarea mențiunii în Registrul de nașteri exemplarul II și, dacă este cazul, în Registrul de căsătorie exemplarul II, D.G.E.P. trimite mențiunea S.P.C.L.E.P. sau, după caz, primăriei unităţii administrativ-teritoriale care are în păstrare exemplarul I al Registrului de nașteri sau al Registrului de căsătorie, după caz.

(4) În situaţia în care pe marginea actului de stare civilă nu există informaţii privind pierderea cetăţeniei române, iar în urma verificărilor efectuate de D.G.E.P. la autoritatea competentă nu se identifică date referitoare la aceasta, se operează menţiunea de redobândire a cetăţeniei române.

(5) În situaţia în care pe marginea actului de stare civilă nu este înscrisă menţiunea privind schimbarea numelui, se operează textele de mențiuni prevăzute în anexa nr. 20.

**Art.134 -** (1) A.N.C. trimite D.G.E.P., următoarele informații:

a) datele persoanelor care au dobândit ori au redobândit cetăţenia română, în condiţiile prevăzute la art. 8-11 din Legea nr. 21/1991, republicată, cu modificările și completările ulterioare, la începutul lunii următoare celei în care persoanele în cauză au depus jurământul de credinţă;

b) lunar, datele persoanelor care au pierdut cetăţenia română, prin aprobarea cererii de renunţare la aceasta, în conformitate cu prevederile dispoziţiilor art. 31 alin. (7) din Legea nr. 21/1991 republicată, cu modificările și completările ulterioare;

c) de îndată ce se emite ordinul Președintelui A.N.C., datele persoanelor cărora li s-a retras cetățenia română.

(2) Pe baza datelor din registrele de stare civilă referitoare la cetăţenia română a titularului sau a părinţilor săi nu se eliberează certificate ori adeverinţe care să ateste cetăţenia.

**Secţiunea a 8-a
Înscrierea în registrele de stare civilă a menţiunilor primite din străinătate**

**Art.135 -**  (1) Cetăţeanul român este obligat ca, în termen de 6 luni de la înregistrarea în străinătate a modificărilor intervenite în statutul civil sau cu privire la nume ori ca urmare a rectificării actelor de stare civilă, produse în străinătate, precum şi cu privire la regimul matrimonial ales în faţa autorităţilor/instituţiilor străine competente să solicite înscrierea menţiunilor în registrele de stare civilă române.

(2) Cererile privind înscrierea modificărilor prevăzute la alin. (1) se aprobă după cum urmează:

a) de către D.G.E.P. pentru cererile cetățenilor români aflați în străinătate, depuse la misiunile diplomatice și oficiile consulare de carieră ale României;

b) de către S.P.C.J.E.P./D.G.E.P.M.B. pentru cererile depuse în țară și soluționate de către S.P.C.L.E.P sau, după caz, primăria unității administrativ teritorială competent/competentă.

(3) Este interzisă înscrierea menţiunilor primite din străinătate fără aprobarea D.G.E.P./S.P.C.J.E.P./D.G.E.P.M.B., cu excepţia hotărârilor străine ale căror efecte sunt recunoscute, potrivit legii, prin hotărâre pronunţată în România de instanţa competentă.

**Art.136 -**  (1) Pentru înscrierea de mențiuni în actele de stare civilă în baza unor documente/hotărâri străine, cererea se depune personal sau prin împuternicit cu procură specială, la oricare S.P.C.L.E.P. sau, după caz, primărie din cadrul unității administrativ **-** teritoriale unde nu funcționează S.P.C.L.E.P.

(2) Dispozițiile documentelor/hotărârilor străine, ale căror efecte au fost recunoscute de către instanța competentă din România, se înscriu prin mențiune în actele de stare civilă în baza următoarelor documente:

a) documentul străin/hotărârea străină și traducerea în limba română, legalizată, ambele în original;

b) hotătârea prin care s-au recunoscut pe teritoriul României efectele documentului străin/hotărârii străine, definitivă, în original;

c) declaraţii autentificate sau date în fața ofițerului de stare civilă care înregistrează cererea din partea soţilor, cetăţeni români, cu privire la numele de familie purtat după divorț, în situaţia în care în documentul străin/hotărârea străină nu se face referire la numele soţilor după divorț; numele de familie al celuilalt soţ, cetățean român, se poartă numai cu consimţământul acestuia consemnat prin declarație autentificată sau dată în fața ofițerului de stare civilă; în cazul în care nu se poate prezenta declarație din partea fostului soț, cetățean român, numele de familie se preia din documentele de identitate ale solicitantului emise ulterior divorțului;

d) documentul de identitate al solicitantului, în original, dacă se prezintă personal ori, după caz, documentul de identitate în original al persoanei împuternicite;

e) orice alte documente necesare înscrierii menţiunii.

(3) Pentru înscrierea în actele de stare civilă a dispozițiilor unor documente/hotărâri străine, cu excepția celor prevăzute la alin. (2), cererea va fi însoțită de următoarele documente:

a) documentul/hotărârea eliberat/eliberată de autoritățile străine, în original, traducerea acestuia în limba română legalizată, în original;

b) documentul de identitate al solicitantului, în original, dacă se prezintă personal ori, după caz, documentul de identitate în original al persoanei împuternicite;

c) declaraţii autentificate sau date în fața ofițerului de stare civilă care înregistrază cererea din partea soţilor, cetăţeni români, cu privire la numele de familie purtat după divorț, în situaţia în care în documentul străin/hotărârea străină nu se face referire la numele soţilor după divorț; numele de familie al celuilalt soţ, cetățean român, se poartă numai cu consimţământul acestuia consemnat prin declarație autentificată sau dată în fața ofițerului de stare civilă; în cazul în care nu se poate prezenta declarație din partea fostului soț, cetățean român, numele de familie se preia din documentele de identitate ale solicitantului emise ulterior divorțului;

d) orice alte documente necesare înscrierii menţiunii.

(4) Pentru înscrierea mențiunilor privind modificările intervenite în statutul civil sau cu privire la nume ori ca urmare a rectificării actelor de stare civilă, produse în străinătate, precum şi cu privire la regimul matrimonial ales în faţa autorităţilor/instituţiilor străine competente, ofițerul de stare civilă competent să soluționeze cererea efectuează verificări în registrele de stare civilă, în R.N.E.P., în S.I.I.E.A.S.C., precum și asupra documentelor aflate la dosar, și emite un referat pe care îl transmite S.P.C.J.E.P./.D.G.E.P.M.B., spre aprobare.

**Art.137 -**  (1) Cererea privind înscrierea mențiunii de căsătorie încheiată în străinătate şi de desfacere a acesteia prin divorţ ori încetare prin decesul unuia dintre soţi se soluționează de către S.P.C.L.E.P sau, după caz, primăria unității administrativ **-** teritoriale care are în păstrare actul de naștere exemplarul I al soțului care solicită înscrierea mențiunilor și este însoţită de certificatul/extrasul de căsătorie/extras multilingv al actului de căsătorie, sentinţa/certificatul de divorţ sau certificatul/extrasul de deces/extras multilingv al actului de deces, traducerea acestora în limba română legalizată, după caz, prezentate în original, precum şi orice alte documente necesare înscrierii menţiunii.

(2) În situaţia în care în certificatul/extrasul de căsătorie/extrasul multilingv al actului de căsătorie procurat din străinătate nu se face referire la numele de familie al soţilor după căsătorie acesta se preia din sentinţa/certificatul de divorţ dacă se constată că nu sunt diferențe între numele de familie din documentele prezentate; în caz contrar, se prezintă declaraţii autentificate de un notar public sau date în fața ofițerului de stare civilă din partea foştilor soţi, cetăţeni români, cu privire la numele de familie purtat după căsătorie; numele de familie al celuilalt soţ, cetățean român, se poartă numai cu consimţământul acestuia; în cazul în care nu se poate prezenta declarație din partea fostului soț, cetățean român, numele de familie se preia din documentele de identitate ale solicitantului emise ulterior divorțului.

(3) În cazul înscrierii mențiunii privind desfacerea căsătoriei, dacă din sentinţa/certificatul de divorţ nu reiese numele soţilor după divorţ, se prezintă declaraţii autentificate de un notar public sau date în fața ofițerului de stare civilă din partea foştilor soţi, cetăţeni români, cu privire la numele purtat după divorţ, dacă aceștia/sau numai unul dintre aceștia și-au/și-a schimbat numele de familie prin căsătorie; numele de familie al celuilalt soţ, cetățean român, se poartă numai cu consimţământul acestuia.

(4) În situaţia în care fostul/fosta soţ/soţie, cetăţean român, este în imposibilitate de a prezenta declaraţia cu privire la numele de familie pe care au convenit să-l poarte după divorţ, aspect care trebuie să fie menţionat în cererea solicitantului, textul de menţiune ce se înscrie în actele de naştere ale foștilor soți nu se completează la rubrica privind numele de familie al acestuia/acesteia.

(5) În situaţia prevăzută la alin. (4) numele de familie se completează în baza declaraţiei ulterioare a fostului/fostei soţ/soţie, cu respectarea dispoziţiilor alin. (3), conform textelor prevăzute în anexa nr. 20, în condițiile art. 135 alin. (2).

(6) În cazul înscrierii mențiunilor de căsătorie și încetare a acesteia prin deces, numele de familie după căsătorie al soţului supravieţuitor se înscrie în actul de naştere în baza declaraţiei acestuia, iar în cazul înscrierii menţiunilor pe marginea actului de naştere al soţului decedat, numele de familie după căsătorie al acestuia se preia din certificatul de deces.

(7) În cazul persoanelor decedate în statutul cărora au intervenit modificări cu privire la numele de familie şi/sau prenume, şi nu pot fi prezentate documente eliberate de autorităţile din străinătate care să justifice aceste modificări, în actele de stare civilă se înscrie mențiunea de deces conform textelor prevăzute în anexa nr. 20; dacă în certificatul de deces este precizată perioada şi nu data certă a decesului titularului, în actele de stare civilă se înscrie textul corespunzător prevăzut în anexa nr. 20.

(8) În cazul înscrierii mențiunii privind decesul unuia dintre soți se aplică dispozițiile alin. (6) și (7).

(9) În situațiile prevăzute la alin. (3) și (8), cererea se soluționează de către ofițerul de stare civilă care are în păstrare Registrul de căsătorie exemplarul I, în baza tuturor documentelor depuse și, după caz, transmise de ofițerul de stare civilă care le-a primit, cu respectarea dispozițiilor prevăzute la Secțiunea 1.

**Art.138 -**  (1) Schimbarea numelui de familie şi/sau a prenumelui intervenită în străinătate, privind persoanele ale căror acte de naştere şi de căsătorie sunt înregistrate în România, se înscrie prin menţiune pe marginea actelor de stare civilă.

(2) Cererea de înscriere a menţiunii se depune personal sau prin împuternicit cu procură specială, la oricare S.P.C.L.E.P. sau, după caz, primărie a unităţii administrativ-teritoriale unde nu funcționează S.P.C.L.E.P. și se soluționează de către ofițerul de stare civilă din cadrul S.P.C.L.E.P. sau, după caz, primăriei unităţii administrativ-teritoriale care are în păstrare:

1. actul de naștere exemplarul I, în cazul schimbării numelui de familie de la naștere și/sau a prenumelui;
2. actul de căsătorie exemplarul I, în cazul schimbării numelui de familie după căsătorie și a prenumelui;
3. actul de naștere sau de căsătorie exemplarul I în cazul schimbării numelui de familie după divorț.

(3) Cererea de înscriere a menţiunii este însoțită de următoarele documente:

a) documentul de schimbare a numelui de familie şi/sau a prenumelui, emis de autorităţile străine, în original;

b) traducerea documentului în limba română, legalizată , în original;

c) certificatul de naştere şi/sau de căsătorie al persoanei pentru care se solicită înscrierea menţiunii;

d) actul de identitate/paşaportul emis de autorităţile române sau, după caz, străine, al titularului actului pe marginea căruia urmează să se opereze menţiunea de schimbare a numelui de familie şi/sau a prenumelui, respectiv al persoanei împuternicite, după caz;

e) procura specială, după caz.

**Art.139 -**  (1) În cazul înscrierii mențiunilor de schimbare a numelui de familie și/sau a prenumelui, ca urmare a modificarilor intervenite în străinătate, se aplică dispozițiile art. 129 alin. (1).

(2) Prin excepție de la alin. (1), pentru persoanele căsătorite care nu şi-au păstrat în urma căsătoriei numele de familie dobândit la naştere sau care în urma divorțului nu au revenit la acesta, schimbarea are efect asupra numelui de familie dobândit la naştere dacă din documentele emise de autoritățile străine rezultă acest aspect.

**Art.140 -**  (1) Cererile privind înscrierea menţiunilor prevăzute la art. 44 din Legea nr.119/1996, republicată, cu modificările și completările ulterioare, depuse la misiunile diplomatice și oficiile consulare de carieră ale României, se aprobă și se înscriu prin mențiune în Registrul de stare civilă exemplarul II de către D.G.E.P., care transmite ofițerului de stare civilă mențiunea pentru înscrierea acesteia în Registrul de stare civilă exemplarul I aflat în păstrare, cu aplicarea dispozițiilor art. 136 alin. (3) și cu respectarea competenței stabilite prin prezenta secțiune.

(2) În cazul prevăzut la art.136 alin. (2), D.G.E.P. înscrie mențiunile corespunzătoare în Registrul de stare civilă exemplarul II și transmite ofițerului de stare civilă care are în păstrare Registrul de stare civilă exemplarul I, mențiunea potrivit textelor din anexa nr. 20.

(3) În situația prevăzută la alin. (1) și (2) misiunile diplomatice și oficiile consulare de carieră ale României trimit electronic D.G.E.P. cererea, însoţită de întreaga documentaţie, cu privire la înscrierea menţiunilor pe marginea actelor de stare civilă.

(4) Atunci când se primesc de la autoritățile din străinătate, prin intermediul misiunilor diplomatice și oficiilor consulare de carieră ale României, comunicări de menţiuni, acestea se aprobă și se înscriu în Registrul de stare civilă exemplarul II de către D.G.E.P., care transmite ofițerului de stare civilă competent potrivit prezentei secțiuni, mențiunea potrivit textelor din anexa nr. 20 pentru a fi înscrisă în Registrul de stare civilă exemplarul I.

(5) Dacă S.P.C.L.E.P. sau, după caz, primăria unității administrativ **-** teritoriale unde nu funcționează S.P.C.L.E.P., primește comunicări de menţiuni de la autoritățile din străinătate, acestea se înscriu cu aprobarea S.P.C.J.E.P./D.G.E.P.M.B., în baza documentelor transmise în original, dacă acestea sunt însoțite de traducere în limba română legalizată sau dacă se transmite extras multilingv al actului de stare civilă.

**Art.141 -**  (1) Cererile privind înscrierea menţiunilor primite din străinătate asupra actelor de stare civilă aflate în păstrare la serviciile judeţene ale Arhivelor Naţionale/Serviciul Municipiului Bucureşti al Arhivelor Naţionale se soluționează de către S.P.C.L.E.P. sau, după caz, primăria unității administrativ-teritoriale care a deținut anterior actul de stare civilă, cu respectarea celorlalte dispoziții prevăzute în prezenta secțiune.

(2) În cazul prevăzut la alin. (1), mențiunea se transmite electronic la serviciul judeţean al Arhivelor Naţionale/Serviciul Municipiului Bucureşti al Arhivelor Naţionale, pentru a se înscrie pe actul de stare civilă corespunzător.

**Capitolul VI**

**Reconstituirea şi întocmirea ulterioară a actelor de stare civilă**

**Art.142 -**  (1) În cazurile prevăzute la art. 52 lit. a) şi art. 53 din Legea nr. 119/1996, republicată, cu modificările şi completările ulterioare, cererea de reconstituire sau de întocmire ulterioară a unui act de stare civilă se soluționează de S.P.C.L.E.P. sau, după caz, de primăria unităţii administrativ-teritoriale competent/ă să întocmească actul.

(2) În cazul prevăzut la art. 52 lit. b) din Legea nr. 119/1996, republicată, cu modificările şi completările ulterioare, cererea de reconstituire a unui act de stare civilă se soluționează de S.P.C.L.E.P. sau, după caz, de primăria din cadrul unităţii administrativ-teritoriale de la locul de domiciliu al persoanei interesate.

**Art.143 -**  (1) Ofiţerul de stare civilă care are spre soluționare cererea o înregistrează şi o prezintă, împreună cu actele doveditoare depuse de solicitant, avizul conform al S.P.C.J.E.P./D.G.E.P.M.B. şi un referat motivat cuprinzând rezultatul verificărilor, primarului unităţii administrativ-teritoriale, care emite dispoziţia de admitere sau de respingere a cererii.

(2) În cazul în care cererea de reconstituire sau de întocmire ulterioară se depune la un alt S.P.C.L.E.P. sau, după caz, altă primărie decât cel/cea competent/ă să întocmească actul de stare civilă, aceasta împreună cu actele doveditoare depuse de solicitant se transmit electronic S.P.C.L.E.P. sau, după caz, primăriei competent/e, potrivit art. 54 alin. (13)din Legea nr. 119/1996, republicată, cu modificările şi completările ulterioare, în vederea desfășurării activităților prevăzute la alin. (1).

(3) Pentru punerea în aplicare a prevederilor alin. (2), ofiţerul de stare civilă care primește cererea efectuează verificări în S.I.I.E.A.S.C. și R.N.E.P. pentru identificarea actului de stare civilă; până la validarea tuturor actelor de stare civilă în S.I.I.E.A.S.C., se solicită verificări în registrele de stare civilă exemplarul I aflate în păstrarea S.P.C.L.E.P./primăriilor, respectiv în registrele de stare civilă exemplarul II aflate în păstrarea S.P.C.J.E.P./D.G.E.P.M.B., pe o perioadă de minimum 5 ani înainte şi după anul declarat de solicitant, inclusiv în registrele speciale sau cele care au fost întocmite la fostele sfaturi populare raionale, aflate în păstrarea primăriilor unităţilor administrativ-teritoriale care au fost reşedinţă de raion.

(4) În situaţia în care registrul de stare civilă se află în păstrarea serviciilor judeţene/serviciului municipiului Bucureşti ale/al Arhivelor Naţionale, se solicită acestora să efectueze verificări în arhivele pe care le deţin.

(5) Pe actele de stare civilă reconstituite sau întocmite ulterior se aplică textele de mențiune prevăzute în anexa nr. 20.

**Art.144 -**  (1) Dispoziția semnată de primar se comunică solicitantului în termen de 10 zile de la emitere; în caz de admitere, ofițerul de stare civilă procedează la întocmirea actului de stare civilă în Registrul de stare civilă exemplarul II și Registrul de stare civilă exemplarul I; dispoziția emisă în format electronic se semnează de emitent, se aplică automat sigiliul S.I.I.E.A.S.C. și se generează un cod de verificare care îi confirmă autenticitatea.

(2) Dacă solicitantul sau o altă persoană interesată contestă dispoziţia de respingere a cererii la instanţa judecătorească în a cărei rază teritorială îşi are sediul S.P.C.L.E.P. ori, după caz, primăria competent/ă, iar prin sentinţa definitivă se admite contestația, ofiţerul de stare civilă din cadrul S.P.C.L.E.P./primăriei unităţii administrativ-teritoriale primeşte sentinţa judecătorească, pe care o prezintă primarului în vederea emiterii dispoziţiei de admitere a cererii.

**Art. 145** **-** Dispozițiile prezentelor Norme metodologice referitoare la reconstituirea și întocmirea ulterioară a actelor de stare civilă se aplică în mod corespunzător și cetățenilor străini sau persoanelor fără cetățenie care își au domiciliul în România.

**Art.146 -** Odată cu operaționalizarea S.I.I.E.A.S.C., se procedează după cum urmează:

1. în cazul în care unul dintre exemplarele registrului de stare civilă este pierdut sau distrus în totalitate, acesta se întocmește după registrul existent, fie prin tipărirea exemplarului II electronic, fie prin preluarea și validarea în S.I.I.E.A.S.C. a imaginii și datelor asociate actelor de stare civilă din exemplarul I;

b) în situația în care se constată lipsa unui act de stare civilă din arhiva electronică digitizată, se preiau imaginea și datele asociate actelor de stare civilă de pe exemplarul I, și se arhivează electronic la registrul din care face parte actul de stare civilă respectiv;

c) dacă se constată lipsa unui act de stare civilă din Registrul de stare civilă exemplarul I, se reconstituie potrivit art. 143 ambele exemplare ale actelor de stare civilă; la actul exemplarul II din arhiva electronică digitizată se asociază mențiunea corespunzătoare din anexa nr. 20.

d) în cazul în care ambele exemplare ale actelor de stare civilă sunt pierdute sau distruse în totalitate, acestea se reconstituie potrivit art. 143, în baza documentelor depuse de solicitant și a verificărilor efectuate în vederea identificării persoanei.

**Capitolul VII
    Anularea, modificarea, completarea sau rectificarea actelor de stare civilă şi a menţiunilor asociate acestora**

**Art.147 -**  (1) Anularea, modificarea sau completarea actelor de stare civilă şi a menţiunilor asociate acestora se poate face numai în temeiul unei hotărâri judecătoreşti definitive.

(2) Rectificarea actelor de stare civilă şi a menţiunilor asociate acestora se face în temeiul dispoziţiei primarului unităţii administrativ-teritoriale care are în păstrare actul de stare civilă, din oficiu sau la cererea persoanei interesate, cu avizul conform al S.P.C.J.E.P./S.P.C.L.E.P. al sectoarelor muninipiului Bucureşti; în funcţie de rezultatul verificărilor, se emit dispoziţii de admitere sau de respingere.

**Art.148 -** (1) În cazul anulării, modificării sau al completării actelor de stare civilă şi a menţiunilor asociate acestora, sesizarea instanţei judecătoreşti se face de către persoana interesată, de S.P.C.J.E.P./D.G.E.P.M.B., S.P.C.L.E.P./primăria unității administrativ-teritoriale unde nu funcționează S.P.C.L.E.P., ori de către parchet; cererea se soluţionează de judecătoria în a cărei rază teritorială se află domiciliul sau sediul acestora, pe baza verificărilor efectuate de către ofițerul de stare civilă din cadrul S.P.C.L.E.P. sau, după caz, primăriei din cadrul unității administrativ **-** teritoriale unde nu fucționează S.P.C.L.E.P. care primește cererea ori de alte instituţii abilitate, precum şi a concluziilor procurorului.

(2) Cererile de anulare, modificare sau completare a actelor de stare civilă formulate de cetăţenii români cu domiciliul în străinătate şi de cetăţenii străini se soluționează de Judecătoria Sectorului 1 al Municipiului Bucureşti, iar competenţa efectuării verificărilor revine ofițerului de stare civilă din cadrul S.P.C.L.E.P./primăriei unde nu funcționează S.P.C.L.E.P., pe raza căruia/căreia aceştia şi-au ales domiciliul pentru citare.

(3) Actul de sesizare a instanţei judecătoreşti întocmit de autorităţile publice prevăzute la alin. (1) va fi însoţit de extras de pe actul în cauză, din Registrul de stare civilă exemplarul II, cu toate menţiunile asociate acestuia.

**Art.149 -**  (1) Anularea se poate cere dacă:

1. actul a fost înregistrat cu încălcarea competenței teritoriale;
2. faptul sau actul de stare civilă nu există;
3. nu s-au respectat prevederile legale la întocmirea actului de stare civilă;

d) mențiunea a fost înscrisă cu încălcarea dispozițiilor legale.

(2) Prin modificarea actelor de stare civilă se înţelege înscrierea unor menţiuni privitoare la statutul civil al titularului, aşa cum sunt descrise în Capitolul V.

(3) Se consideră modificare și situația în care, prin nerespectarea prevederilor legale la întocmirea actului de naștere, acesta a fost întocmit cu o altă filiație decât cea legală.

(4) Prin completarea actelor de stare civilă se înțelege operațiunea de adăugare a informațiilor lipsă din cuprinsul actelor de stare civilă şi al menţiunilor asociate acestora.

(5) Anularea, modificarea și completarea actelor de stare civilă şi a menţiunilor asociate acestora se face prin înscrierea, în rubrica „Menţiuni”, a textului corespondent prevăzut în anexa nr. 20.

**Art.150 -**  (1) Verificările ce se efectuează în cazul anulării, modificării ori al completării actelor de stare civilă sau/şi a menţiunilor asociate acestora trebuie să stabilească temeinicia cererii solicitantului; în acest scop, se verifică actul de stare civilă care face obiectul acţiunii, pentru a stabili dacă la întocmirea acestuia s-a comis o eroare şi în ce constă aceasta, precum şi celelalte acte de stare civilă ale titularului actului a cărui anulare, modificare ori completare se cere, şi, după caz, ale părinţilor săi, prezentate în motivarea cererii.

(2) În răspunsul prin care se comunică instanţei judecătoreşti rezultatul verificărilor se menţionează în ce constă eroarea sau omisiunea, datele reale ce urmează a fi reţinute în sentinţă ori procedura de urmat, în cazul în care cererea nu face obiectul anulării, modificării ori al completării actelor de stare civilă şi a menţiunilor înscrise pe acestea.

**Art.151 -**  (1) În cazul rectificării actelor de stare civilă şi a menţiunilor asociate acestora, cererea, însoțită de actele doveditoare, se depune la oricare S.P.C.L.E.P. sau, după caz, la oricare primărie din cadrul unităţii administrativ-teritoriale și se soluționează de către ofițerul de stare civilă din cadrul S.P.C.L.E.P. sau, după caz, primăriei unităţii administrativ-teritoriale unde nu funcționează S.P.C.L.E.P., care are în păstrare actul de stare civilă, în termen de 30 de zile de la primirea acesteia, prin emiterea dispoziţiei prevăzute la art. 147 alin. (2) care se comunică solicitantului, în termen de 10 zile de la data emiterii.

(2) Rectificarea din oficiu a actelor de stare civilă şi a menţiunilor asociate acestora, se face de către ofițerul de stare civilă care are în păstrare actul de stare civilă prin întocmirea unui referat de sesizare, în condițiile prevăzute la alin. (1).

(3) Ofiţerul de stare civilă competent să soluționeze cererea întocmește un referat motivat cuprinzând rezultatul verificărilor efectuate, pe care îl transmite S.P.C.J.E.P./S.P.C.L.E.P. al sectorului municipiului Bucureşti pentru obținerea avizului conform.

(4) După primirea avizului conform, ofiţerul de stare civilă trimite cererea/referatul de sesizare primarului împreună cu un referat motivat și, după caz, cu actele doveditoare depuse de solicitant, în vederea emiterii dispoziției de admitere/respingere a rectificării.

(5) La primirea dispoziţiei prin care s-a aprobat rectificarea actului, ofiţerul de stare civilă asociază mențiunile corespunzătoare pe actele de stare civilă și notifică solicitantul pe canalele stabilite de acesta, în vederea înmânării/transmiterii dispoziției pe bază de semnătură/electronic; în cazul rectificării actelor de stare civilă şi a menţiunilor asociate acestora, din oficiu, titularii aflați în viață sunt încunoștiințați asupra faptului că actul de stare civilă/mențiunea aferentă a fost rectificat/ă, pentru a intra în posesia dispoziției privind rectificarea, respectiv pentru a solicita un nou certificat de stare civilă; dispoziția emisă în format electronic se semnează de emitent, se aplică automat sigiliul S.I.I.E.A.S.C. și se generează un cod de verificare care îi confirmă autenticitatea.

(6) Dacă în urma rectificării se impune emiterea unui nou certificat de stare civilă, cel anterior emis nu mai produce efecte juridice.

(7) Rectificarea se face și în cazul actelor de stare civilă pe marginea cărora au fost asociate greșit menţiuni, în sensul suprimării acestora din respectivele acte de stare civilă.

(8) Actele de stare civilă întocmite ca urmare a transcrierii în registrele de stare civilă române a certificatelor, extraselor de stare civilă sau extraselor multilingve ale actelor de stare civilă eliberate de autoritățile străine se rectifică numai în următoarele situaţii:

a) când eroarea aparține autorităţilor locale străine care au întocmit iniţial actul şi persoana interesată prezintă documentul eliberat de autorităţile străine;

b) când eroarea este o consecință a neatenției ofiţerului de stare civilă care a transcris actul;

c) când eroarea este o consecință a prezentării unei traduceri neconforme.

(9) În cazurile prevăzute la alin. (8) lit. a), rectificarea actelor de stare civilă se face cu respectarea dispozițiilor art. 135 alin. (2) sau art. 136 alin. (2), după caz.

(10) În cazurile prevăzute la alin. (8) lit.) b) şi c) se aplică dispoziţiile alin. (1)-(5).

**Art.152 -**  (1) Rectificarea presupune îndreptarea unor erori din actul de stare civilă şi se face prin înscrierea la rubrica menţiuni a conţinutului rectificării, potrivit textului prevăzut în anexa nr. 20.

(2) Dispoziţia primarului unităţii administrativ-teritoriale poate fi contestată la judecătoria în a cărei rază teritorială îşi are sediul autoritatea emitentă, în condiţiile legii.

**Capitolul VIII
Atribuirea, înscrierea şi gestionarea C.N.P.**

**Art.153 -**  (1) La înregistrarea naşterii în registrele de stare civilă, persoanei fizice, cetăţean român, i se atribuie un C.N.P., astfel cum este definit la art. 6 alin. (2) din Ordonanţa de urgenţă a Guvernului nr. 97/2005, republicată, cu modificările şi completările ulterioare.

(2) C.N.P. este alcătuit din 13 cifre, structurate în trei părţi: semnificativă, secvenţială şi o cifră de control.

(3) Partea semnificativă este alcătuită din 7 cifre, care exprimă sexul, secolul şi data naşterii, sub forma SAALLZZ.

(4) S reprezintă sexul şi secolul în care s-a născut persoana şi poate fi:

a) 1 pentru persoanele de sex masculin născute între anii 1900-1999;

b) 2 pentru persoanele de sex feminin născute între anii 1900-1999;

c) 3 pentru persoanele de sex masculin născute între anii 1800-1899;

d) 4 pentru persoanele de sex feminin născute între anii 1800-1899;

e) 5 pentru persoanele de sex masculin născute între anii 2000-2099;

f) 6 pentru persoanele de sex feminin născute între anii 2000-2099.

(5) AALLZZ reprezintă data naşterii şi cuprinde ultimele două cifre ale anului naşterii (AA), luna naşterii, cu valori între 01 şi 12 (LL), şi ziua naşterii, cu valori între 01 şi 28, 29, 30 sau 31, după caz (ZZ).

(6) Partea secvenţială este formată din 5 cifre sub forma JJNNN, cu următoarea semnificaţie:

a) JJ reprezintă secvenţa atribuită judeţului sau sectorului în care s-a născut persoana ori în care avea domiciliul sau reşedinţa în momentul acordării C.N.P.; după operaționalizarea SI.I.E.A.S.C. secvența JJ este unică la nivel național și se generează automat.

b) NNN reprezintă un număr de secvenţă, între 001 şi 999, repartizat pe puncte de atribuire, prin care se diferenţiază persoanele de acelaşi sex, născute în acelaşi loc şi cu aceeaşi dată de naştere, în format an, lună, zi.

(7) Cifra de control (C) este atribuită de calculator şi permite depistarea eventualelor erori de înlocuire sau inversare a cifrelor din componenţa C.N.P.

(8) Un nou C.N.P. se atribuie aceleiaşi persoane în una dintre următoarele situaţii:

a) actul de naştere a fost rectificat, fiind modificate datele care intră în structura C.N.P.;

b) rubrica din actul de naştere în care se înscrie C.N.P. a fost completată eronat;

c) C.N.P. a fost atribuit greşit;

d) solicitantul şi-a schimbat sexul;

e) există neconcordanţe privind C.N.P.

(9) Atribuirea C.N.P. se face pe baza datelor înregistrate în actul de naştere referitoare la sex şi la data naşterii; în actele de stare civilă întocmite pentru cetăţeni străini, care posedă permise de şedere pe teritoriul României sau deţin documente eliberate de către autorităţile străine, nu se preiau C.N.P. atribuite de I.G.I. sau numerele de identificare din documentele străine.

(10) La întocmirea unui nou act de naştere, ca urmare a adopţiei cu efecte depline, se preia C.N.P. atribuit anterior.

(11) În cazul în care nu se cunoaşte ziua de naştere a unei persoane, se acordă C.N.P cu prima zi din luna corespunzătoare naşterii, iar când nu se cunoaşte decât anul de naştere, se acordă C.N.P cu prima zi din anul nașterii de către D.G.E.P.; data nașterii din actul de stare civilă se completează ulterior în baza unei hotărâri judecătorești definitive.

**Art.154 -** (1) Modificarea C.N.P. atribuit sau înscris greşit în actele de stare civilă se face, la cererea persoanei în cauză sau a reprezentantului legal al acesteia, de către ofiţerul de stare civilă unde s-a depus solicitarea ori din oficiu.

(2) În cazul în care se constată că un C.N.P. este identic cu cel al altei persoane sau unei persoane i s-au atribuit două C.N.P., se păstrează C.N.P. cu datele persoanei căreia i s-a eliberat mai întâi paşaport, permis de conducere, respectiv carte de identitate, iar pentru cealaltă persoană, S.P.C.L.E.P./primăria din cadrul unității administrativ-teritoriale unde nu funcționează S.P.C.L.E.P., care a primit cererea/s-a sesizat din oficiu, atribuie un alt C.N.P..

(3) C.N.P. atribuit sau înscris greşit în actele de stare civilă se modifică numai cu avizul şefului S.P.C.J.E.P./D.G.E.P.M.B., în baza referatului de constatare a erorii, întocmit de ofiţerul de stare civilă; la rubrica „Menţiuni” din actul de stare civilă se înscrie textul prevăzut în anexa nr. 20.

(4) Odată ce a fost atribuit unei persoane, C.N.P. rămâne al acesteia, neputând fi atribuit ulterior alteia, nici după decesul primei persoane.

**Art.155 -**  (1) C.N.P. sunt generate prin proceduri automate din S.I.I.EA.S.C., sunt administrate de către D.G.E.P. și se atribuie electronic de către D.G.E.P., S.P.C.J.E.P., D.G.E.P.M.B., S.P.C.L.E.P./primăria unității administrativ-teritoriale unde nu funcționează S.P.C.L.E.P., precum şi de către M.A.E. - DCons.

(2) În caz de forță majoră sau în cazul unor disfuncționalități de ordin tehnic care face imposibilă înregistrarea în sistem informatic a actelor de stare civilă exemplarul II se generează liste de C.N.P. de către D.G.E.P. și se distribuie la momentul identificării forței majore sau disfuncționalității de ordin tehnic, în vederea completării actelor de stare civilă exemplarul I.

(3) Listele emise anterior operaționalizării S.I.I.E.A.S.C., de către D.G.E.P., se arhivează la nivelul S.P.C.L.E.P./primăriei unității administrativ-teritoriale căruia/căreia i-au fost distribuite şi se păstrează timp de 100 de ani, luându-se măsuri de conservare a acestora.

**Art.156 -** (1) Persoanelor fizice, cetățeni români, li se atribuie C.N.P. numai dacă s-au născut vii, chiar dacă la data înregistrării naşterii nu se mai aflau în viaţă.

(2) În cazuri speciale privind valorificarea unor drepturi, pentru persoanele care au pierdut cetăţenia română sau sunt decedate și cărora nu le-a fost atribuit C.N.P., acesta se atribuie numai cu avizul şefului S.P.C.J.E.P./D.G.E.P.M.B. în baza referatului întocmit de către ofiţerul de stare civilă de la S.P.C.L.E.P. sau primăria unității administrativ-teritoriale unde s-a depus solicitarea persoanelor îndreptăţite.

(3) D.G.E.P. atribuie C.N.P. pentru persoanele ale căror certificate/extrase de naștere/extrase multilingve ale actelor de naștere nu pot fi transcrise în registrele de stare civile române, întrucât nu poate fi determinată filiația față de părinți, potrivit legii române; persoanele sunt înregistrate în S.I.I.E.A.S.C. și S.N.I.E.P. fără a se întocmi act de naștere.

**Art.157 -** (1) Cetăţenii români cărora nu le-a fost atribuit C.N.P. la înregistrarea naşterii sau la transcrierea certificatului/extrasului de naştere/extrasului multilingv al actului de naștere eliberat de autoritățile străine depun cerere de atribuire C.N.P., personal sau prin împuternicit cu procură specială, la oricare S.P.C.L.E.P./primărie din cadrul unității administrativ-teritoriale unde nu funcționează S.P.C.L.E.P., indiferent de locul naşterii sau al ultimului domiciliu avut în ţară.

(2) Cetăţenii români aflaţi în străinătate cărora nu le-a fost atribuit C.N.P. la înregistrarea naşterii sau transcrierea certificatului/extrasului de naştere/extrasului multilingv al actului de naștere eliberat de autoritățile străine pot depune cererea de atribuire a C.N.P. la misiunea diplomatică sau oficiul consular de carieră a/al României acreditată/acreditat să exercite funcții consulare în statul de reşedinţă, care o va înainta spre soluţionare D.G.E.P.; cererea trebuie să fie însoţită de documentul care dovedeşte cetăţenia română.

(3) Obligaţia legitimării şi clarificării statutului juridic în raport cu statul român al solicitantului revine ofițerului de stare civilă/personalului cu atribuții de stare civilă care primeşte cererea.

**Capitolul IX
    Eliberarea certificatelor de stare civilă, a extraselor multilingve ale actelor de stare civilă și a formularelor standard multilingve**

**Secţiunea 1**

**Eliberarea certificatelor de stare civilă**

**Art.158 -** (1) Certificatele de stare civilă se eliberează în format fizic și electronic în baza actelor de stare civilă din Registrul de stare civilă exemplarul II, de către oricare S.P.C.L.E.P. sau, după caz, primărie a unităţii administrativ-teritoriale unde nu funcționează S.P.C.L.E.P., misiune diplomatică sau oficiu consular de carieră a/al României în străinătate, iar de către D.G.E.P. și S.P.C.J.E.P./D.G.E.P.M.B. numai în situațiile prevăzute la art. 10 alin. (6) și (7) din Legea nr. 119/1996, republicată, cu modificările și completările ulterioare; forma și conținutul certificatelor de stare civilă în format fizic sunt prevăzute în anexele nr. 1 **-** 3 și cele în format electronic sunt prevăzute în anexele nr. 4 **-** 6; certificatele de stare civilă electronice se semnează electronic de emitent, se aplică automat sigiliul S.I.I.E.A.S.C. și se generează un cod de verificare care îi confirmă autenticitatea.

(2) La cerere, se pot elibera certificate de stare civilă care să asigure, pe versoul acestora, traducerea în una dintre limbile oficiale ale Uniunii Europene, cu excepția celor în care este emis certificatul; textul mențiunilor înscrise pe certificatele de stare civilă nu se traduce.

(3) Certificatele de stare civilă se eliberează, la cerere, persoanelor prevăzute la art. 10 alin. (1) tezele I și II din Legea nr. 119/1996, republicată, cu modificările și completările ulterioare, pe baza înregistrărilor şi a menţiunilor înscrise în registrele de stare civilă, inclusiv din registrele întocmite de parohii, din cele deţinute de primării şi de Arhivele Naţionale, cu respectarea prevederilor art. 36.

(4) Înregistrarea cererilor privind eliberarea certificatelor de stare civilă se face în Registrul local de intrare-ieşire definit la art. 16 lit. d).

(5) Cetăţenilor români cu domiciliul în România li se eliberează certificatul de stare civilă în baza actului de identitate, aflat în termen de valabilitate; dacă actul de identitate este expirat, eliberarea certificatului de stare civilă se face astfel:

a) în baza verificărilor efectuate de ofițerul de stare civilă în S.N.I.E.P.; în situaţia în care fizionomia solicitantului nu corespunde cu imaginea asociată datelor de identitate din R.N.E.P., se indică acestuia să solicite mai întâi eliberarea unui act de identitate;

b) odată cu solicitarea actului de identitate, în condițiile prevăzute la art. 57 din Normele metodologice de aplicare unitară a dispoziţiilor Ordonanţei de urgenţă a Guvernului nr. 97/2005 privind evidenţa, domiciliul, reşedinţa şi actele de identitate ale cetăţenilor români, precum şi pentru stabilirea formei şi conţinutului actelor de identitate, ale dovezii de reşedinţă şi ale cărţii de imobil, aprobate prin Hotărârea Guvernului nr. 295/2021.

(6) Cetăţenilor români cu domiciliul în străinătate ale căror acte de stare civilă sunt înregistrate în România li se eliberează certificate pe baza paşaportului; dacă paşaportul românesc este expirat, ofițerul de stare civilă efectuează verificări pentru a stabili datele cu care cetăţeanul român este înscris în S.N.I.E.P. și în evidențele D.G.P. și procedează potrivit alin. (5), iar eliberarea certificatului de stare civilă se face în baza acestor verificări şi a paşaportului expirat sau a titlului de călătorie, după caz.

(7) Cetățenilor români cu reședința în străinătate care se adresează misiunilor diplomatice sau oficiilor consulare ale României li se eliberează certificate pe baza pașaportului sau a titlului de călătorie, după caz.

(8) Cetăţenii români domiciliați în străinătate ale căror acte de stare civilă sunt înregistrate în România li se eliberează certificate pe baza documentului valabil eliberat de autorităţile străine și a verificărilor efectuate de ofițerul de stare civilă pentru a stabili datele cu care cetăţeanul român este înscris în S.N.I.E.P., S.I.I.E.A.S.C. și evidențele D.G.P., după caz, dacă:

1. paşaportul românesc este pierdut/furat/deteriorat;
2. nu au avut niciodată act de identitate sau paşaport românesc.

(9) Cetăţenilor străini ale căror acte de stare civilă sunt înregistrate în România li se eliberează certificate pe baza paşaportului sau, pentru cetăţenii Uniunii Europene, Spaţiului Economic European şi Confederaţiei Elveţiene, pe baza actului de identitate.

(10) Minorii care au împlinit vârsta de 14 ani și au act de identitate, solicită şi primesc certificatul de naştere în nume propriu sau prin împuternicit cu procură specială ori prin împuternicire avocațială, iar cei care nu au avut niciodată act de identitate solicită eliberarea certificatului de naştere în nume propriu, asistaţi de unul dintre părinţi, tutore sau, după caz, de reprezentantul legal, care semnează cererea.

(11) Prin excepție de la alin. (1), în cazul persoanelor majore a căror naştere a fost înregistrată tardiv ca urmare a punerii în aplicare a hotărârii judecătoreşti definitive, certificatul de naştere se eliberează la solicitarea titularului prin cerere adresată ofițerului de stare civilă din cadrul S.P.C.L.E.P./primăriei unității administrativ-teritoriale care a efectuat verificările în dosarul privind înregistrarea tardivă a naşterii.

(12) Prin excepție de la alin. (1), pentru persoanele majore a căror naştere a fost înregistrată tardiv în baza aprobării primarului şi a avizului conform al S.P.C.J.E.P./D.G.E.P.M.B, certificatul de naştere se eliberează la solicitarea titularului prin cerere adresată ofițerului de stare civilă din cadrul S.P.C.L.E.P./primăriei unității administrativ-teritoriale care a înregistrat nașterea.

(13) În situaţia în care, la depunerea cererilor de eliberare a certificatelor, se stabileşte că au intervenit modificări la numele de familie şi/sau prenumele titularului actului, cetăţean român sau persoană fără cetăţenie cu domiciliul în România, acestea se soluţionează după înscrierea menţiunilor corespunzătoare.

(14) Cetăţenilor străini, cetăţenilor Uniunii Europene, Spaţiului Economic European şi Confederaţiei Elveţiene sau persoanelor fără cetăţenie care se află pe teritoriul României, ale căror acte de stare civilă au fost întocmite în registrele române, li se eliberează certificate de stare civilă în aceleaşi condiţii ca şi cetăţenilor români.

(15) Dacă titularul actului, cetăţean străin sau cetățean al Uniunii Europene, Spaţiului Economic European ori Confederaţiei Elveţiene, şi-a schimbat numele de familie şi/sau prenumele în străinătate, iar această menţiune nu este înscrisă pe marginea actului, la cerere se prezintă actul de identitate sau paşaportul, după caz, precum şi traducerea în limba română a documentului legalizată, din care să rezulte schimbarea de nume.

(16) Pentru persoanele reținute, arestate preventiv ori care execută o pedeapsă privativă de libertate/o măsură educativă privativă de libertate, cererea de eliberare a certificatelor de stare civilă se soluționează de către S.P.C.L.E.P./primăria unității administrativ-teritoriale pe raza căruia/căreia se află locul de deținere; cererea se transmite prin administraţia locului de deținere care certifică şi identitatea solicitantului; pentru persoanele arestate la domiciliu cererea de eliberare a certificatelor de stare civilă se depune prin împuternicit.

(17) Atunci când cererea de eliberare a certificatului de stare civilă a fost depusă la oricare S.P.C.L.E.P./primărie a unității administrativ-teritoriale din România sau aceasta a fost transmisă electronic, în portalul extern al S.I.I.E.A.S.C., prin mijloace de autentificare, la S.P.C.L.E.P./primăria unității administrativ **-** teritoriale care a întocmit actul de stare civilă, certificatul de stare civilă, tipizat, se livrează la adresa din România, indicată în cerere.

(18) Dacă cererea de eliberare a certificatului de stare civilă s-a depus sau s-a transmis electronic la misiunea diplomatică/oficiul consular de carieră a/al României, certificatul de stare civilă, tipizat, se poate livra în străinătate, prin servicii de curierat, la adresă indicată în cerere.

(19) În cazul în care titularul nu poate fi găsit la adresa menționată în cerere, certificatul de stare civilă se va ridica de la S.P.C.L.E.P./primăria unității administrativ-teritoriale sau de la misiunea diplomatică/oficiul consular de carieră a/al României unde s-a depus ori s-a transmis electronic cererea.

(20) Cheltuielile de expediţie a certificatului de stare civilă sunt suportate de către persoanele prevăzute la art. 10 alin. (1) teza I din Legea nr. 119/1996, republicată, cu modificările și completările ulterioare.

(21) În cazul în care cererea a fost transmisă prin poșta electronică, iar identificarea persoanelor prevăzute la art. 10 alin. (1) teza I din Legea nr. 119/1996, republicată, cu modificările și completările ulterioare, nu s-a făcut prin mijloace de autentificare electronice, pentru ridicarea certificatului de stare civilă acestea se prezintă la S.P.C.L.E.P./primăria către care s-a transmis cererea.

(22) La rubrica „Menţiuni” din certificatul de stare civilă se înscrie cetățenia titularului actului, cetățean străin sau cetățean al Uniunii Europene, Spaţiului Economic European ori Confederaţiei Elveţiene, conform textului prevăzut la anexa nr. 20.

(23) Fiecare certificat de stare civilă este înseriat; seria este formată din 3 litere şi 7 cifre, se atribuie din S.I.I.E.A.S.C. şi se tipărește pe hârtia specială în partea dreaptă de jos a filei.

**Art.159** - (1) Cererile cetăţenilor străini și ale cetățeanilor Uniunii Europene, Spaţiului Economic European și Confederaţiei Elveţiene privind eliberarea certificatelor de stare civilă, în format fizic, ale căror acte sau fapte de stare civilă s-au produs şi s-au înregistrat în România, adresate misiunilor diplomatice și oficiilor consulare ale statelor de cetățenie acreditate în România, se soluţionează de către S.P.C.L.E.P. sau, după caz, de primăria unităţii administrativ-teritoriale care a întocmit actul de stare civilă, în conformitate cu prevederile art. 10 alin. (10) şi (11) din Legea nr. 119/1996, republicată, modificările şi completările ulterioare, prin D.G.E.P.

(2) La primirea solicitării de la D.G.E.P., ofiţerul de stare civilă identifică actul, completează certificatul de stare civilă şi îl expediază prin intermediul serviciilor poștale cu respectarea dispoziţiilor Hotărârii Guvernului nr. 1.349/2002 privind colectarea, transportul, distribuirea şi protecţia, pe teritoriul României, a corespondenţei clasificate, cu modificările şi completările ulterioare.

**Art.160 -** (1) Certificatele de stare civilă se completează în limba română, ţinând seama atât de datele care rezultă din cuprinsul actului din Registrul de stare civilă exemplarul II, cât şi de modificările ce decurg din menţiunile înscrise ulterior întocmirii acestuia.

(2) La completarea certificatelor de stare civilă se respectă următoarele reguli:

a) dacă în actul de stare civilă nu este completată rubrica referitoare la numele de familie sau prenumele unuia ori ale ambilor părinţi, nu se completează nici rubricile corespunzătoare din certificatul de stare civilă;

b) rubricile din certificatul de stare civilă care nu se completează se barează cu o linie orizontală;

c) dacă naşterea s-a produs în străinătate, la rubrica „Localitatea” se înscrie localitatea unde s-a născut, iar rubrica „Judeţul” se înlocuiește cu denumirea actuală a ţării; în acelaşi mod se procedează şi în cazul rubricilor „Locul încheierii căsătoriei” şi „Locul decesului”;

d) în cazul actelor transcrise, înregistrate tardiv, reconstituite sau întocmite ulterior, la rubrica „Menţiuni” se înscrie, după caz, una dintre sintagmele: „ACT TRANSCRIS”, „ACT ÎNREGISTRAT TARDIV”, „ACT RECONSTITUIT” ori „ACT ÎNTOCMIT ULTERIOR”;

e) rubricile referitoare la locul naşterii, locul încheierii căsătoriei şi la locul decesului din certificatele de stare civilă se completează cu denumirea actuală, potrivit organizării administrativ-teritoriale a României; astfel se procedează şi pentru completarea rubricilor referitoare la judeţ; în cazul municipiului Bucureşti, la rubrica „comuna/orașul/municipiul” se înscrie „sectorul”, iar cuvântul „judeţ” se înlocuiește cu „Municipiul București”; completarea tuturor rubricilor din actele şi certificatele de stare civilă se face cu respectarea întocmai a regulilor gramaticale stabilite de Academia Română; la rubrica privind emitentul se înscrie denumirea actuală;

f) certificatele de stare civilă se semnează olograf sau electronic de ofițerul de stare civilă, în funcție de forma fizică sau electronică a acestora, aplicându-se, sigiliul stării civile, potrivit modelului prevăzut în anexa nr. 22, respectiv sigiliul generat de S.I.I.E.A.S.C.;

g) rubricile privind numele de familie, prenumele, denumirea localităţii, judeţul sau ţara, sexul se completează cu majuscule, de tipar şi diacritice, după caz;

h) completarea certificatelor cu diacritice atunci când acestea nu se regăsesc în actul transcris, se face la cererea scrisă a solicitantului, cu efectuarea menţiunilor corespunzătoare pe marginea actului de stare civilă conform textului prevăzut la anexa nr. 20, urmând ca pe viitor să se elibereze certificate de stare civilă numai astfel;

i) la completarea rubricilor referitoare la numele de familie și prenume se foloseşte litera „â” sau „î”, după dorinţa solicitantului, în baza cererii scrise a acestuia, cu efectuarea menţiunii pe marginea actului de stare civilă conform textului prevăzut la anexa nr. 20, urmând ca pe viitor să se elibereze certificat de stare civilă numai astfel;

j) rubricile din cuprinsul certificatelor de stare civilă privind numele de familie și prenumele titularului și ale părinților se completează folosindu-se cratima; pentru actele de stare civilă întocmite în perioada 02.02.2011-18.05.2012, precum şi pentru actele transcrise, certificatele de stare civilă se completează cu cratimă la cererea scrisă a persoanei îndreptăţite cu efectuarea menţiunilor corespunzătoare pe marginea actului de stare civilă conform textului prevăzut la anexa nr. 20, urmând ca pe viitor să se elibereze certificate de stare civilă numai astfel.

(3) Pentru stabilirea exactă a numelui copiilor recunoscuţi şi apoi legitimaţi prin căsătoria ulterioară a părinţilor, se va ţine seama de următoarele:

a) cei recunoscuţi până la 10 iulie 1943 şi nelegitimaţi prin căsătoria ulterioară a părinţilor poartă numele de familie al mamei, iar dacă au fost legitimaţi poartă numele de familie al tatălui;

b) cei recunoscuţi sau legitimaţi între 10 iulie 1943-31 ianuarie 1954 poartă numele de familie al celor care i-au recunoscut sau i-au legitimat;

c) cei recunoscuţi în localităţile din Ardealul de Nord până la 6 martie 1945, dacă nu au fost şi legitimaţi prin căsătorie, poartă numele de familie al mamei, iar dacă au fost legitimaţi, poartă numele de familie al tatălui.

**Art.161 -** Seria şi numărul certificatului, precum şi data eliberării acestuia se înscriu, în actele de stare civilă, la rubrica „CERTIFICATE ELIBERATE”.

**Art.162 -** (1) Certificatele de stare civilă se eliberează la întocmirea actului de stare civilă persoanelor îndreptățite/reprezentanților legali/titularilor potrivit legii sau, ulterior, la cerere.

(2) În situația certificatelor de stare civilă eliberate la cerere, acestea se tipăresc în prezența solicitantului sau se emit electronic odată cu depunerea cererii, ori ulterior, dacă sunt necesare verificări, într-un termen de până la 30 de zile.

(3) Persoanele îndreptățite să primească certificate de stare civilă pot deține în același timp atât certificat de stare civilă electronic, cât și în format fizic.

(4) La cerere se pot elibera certificate cu menţiunile înscrise în actele de stare civilă, cu excepția mențiunilor referitoare la adopție; certificatele de stare civilă eliberate anterior nu mai produc efecte juridice.

**Art.163 -** (1) În caz de pierdere, furt, plastifiere, reținere de către autoritățile străine, deteriorare sau distrugere a certificatului de stare civilă, persoanei îndreptăţite i se eliberează, la cerere, un nou certificat.

(2) Cererea pentru eliberarea noului certificat trebuie să cuprindă, în mod amănunţit, împrejurările în care acesta a fost pierdut, furat, deteriorat sau distrus.

**Art.164 -** Atât la primirea cererii, cât şi la eliberarea certificatului de stare civilă, ofiţerul de stare civilă este obligat să verifice identitatea persoanei care l-a solicitat, pe baza actului de identitate sau a verificărilor efectuate în S.I.I.E.A.S.C. sau R.N.E.P. ori, după caz, a documentului prevăzut la art. 64 alin. (4)-(7) însoțit, după caz, de documentul prevăzut la art. 158 alin. (15); dacă cererea se depune potrivit art. 158 alin. (5) lit. b), verificarea identității se face de către personalul cu atribuții de evidență a persoanelor.

**Art.165 -** (1) Certificatele de stare civilă greşite sau deteriorate la completare se anulează prin înscrierea, cu majuscule, a textului „ANULAT”.

(2) Certificatele de stare civilă prezentate cu modificări, ştersături, adăugări sau neconcordanţe cu privire la datele înscrise se reţin de către ofiţerul de stare civilă din cadrul S.P.C.L.E.P./primăriei unităţii administrativ-teritoriale sau de lucrătorii de evidență a persoanelor din cadrul S.P.C.L.E.P. şi se anulează prin tocare ireversibilă.

(3) De la data reținerii, certificatele de stare civilă sunt considerate nule.

(4) Despre anularea prin tocare ireversibilă a certificatelor de stare civilă se face mențiune în S.I.I.E.A.S.C.

**Art.166 -** (1) Certificatul de naştere se eliberează titularului actului sau reprezentantului legal, personal sau prin împuternicit cu procură specială ori împuternicire avocațială.

(2) Eliberarea unui nou certificat de naștere în format fizic sau electronic îl anulează pe cel similar, emis anterior.

(3) Dacă un copil este născut viu şi a decedat până la data înregistrării naşterii, la cererea părinţilor, se eliberează certificatul de naştere, cu menţiunea „DECEDAT”, sau numai certificatul de deces.

**Art.167 -** (1) Certificatul de căsătorie se poate elibera unuia dintre soţi sau, la cerere, ambilor soţi ori reprezentanților legali ai acestora, personal sau prin împuternicit cu procură specială ori împuternicire avocațială; eliberarea unui nou certificat de căsătorie în format fizic sau electronic îl anulează pe cel similar, emis anterior, deținut de soțul care solicită certificatul.

(2) Pentru soţul supravieţuitor sau în caz de divorţ, se pot elibera certificate de căsătorie, doar cu menţiunile corespunzătoare.

(3) În cazul actelor de căsătorie în cuprinsul cărora nu se regăseşte rubrica privind „numele de familie al soţilor după căsătorie”, la eliberarea certificatelor se solicită declaraţie dată în faţa ofiţerului de stare civilă sau a notarului din partea ambilor soţi, cetățeni români, cu privire la numele de familie ce se înscrie în certificat; în actul de căsătorie se operează textul de mențiune prevăzut în anexa nr. 20.

**Art.168 -** (1) Certificatul de deces se eliberează membrilor familiei sau altor persoane îndreptăţite, personal sau prin împuternicit cu procură specială sau împuternicire avocațială, ori, cu aprobarea primarului unităţii administrativ-teritoriale care a înregistrat decesul, persoanelor care justifică un interes legitim.

(2) Pentru valorificarea unor drepturi, prin excepţie de la alin. (1), membrilor de familie li se pot elibera concomitent sau succesiv certificate de deces.

(3) Este interzisă înscrierea prin menţiune a cauzei decesului în certificatul de deces.

**Art.169 -** În cazuri deosebite, precum persoane grav bolnave, netransportabile, internate în unităţi sanitare și centre de servicii sociale, se eliberează certificate de naştere sau de căsătorie şi altor persoane, cu aprobarea primarului în baza documentelor justificative prezentate de solicitant.

**Art.170 -** Cererile pentru procurarea de certificate/extrase de stare civilă/extrase multilingve ale actelor de stare civilă emise de autoritățile străine se soluţionează prin intermediul M.A.E. - DCons; în cazuri deosebite, când nu există persoane interesate în procurarea documentului, certificatul/extrasul de stare civilă/extrasul multilingv al actului de stare civilă se obţine prin intermediul D.G.E.P.

**Secţiunea a 2-a**

**Eliberarea extraselor multilingve ale actelor de stare civilă**

**Art.171 -** (1) Extrasele multilingve ale actelor de stare civilă se eliberează în aplicarea prevederilor Convenţiei nr. 16 a Comisiei Internaţionale de Stare Civilă referitoare la eliberarea extraselor multilingve ale actelor de stare civilă, semnată la Viena la 8 septembrie 1976, denumită în continuare Convenţia nr. 16, din Registrul de stare civilă exemplarul II, în baza actelor de stare civilă, de către oricare S.P.C.L.E.P. sau, după caz, primărie a unităţii administrativ-teritoriale unde nu funcționează S.P.C.L.E.P. ori misiune diplomatică sau oficiu consular de carieră a/al României, iar de către D.G.E.P. și S.P.C.J.E.P./D.G.E.P.M.B. numai în situațiile prevăzute la art. 4 alin. (51) și art. 10 alin. (6) din Legea nr. 119/1996, republicată, cu modificările și completările ulterioare.

(2) Extrasele multilingve ale actelor de stare civilă îndeplinesc condiţiile necesare pentru a putea fi recunoscute de către statele părţi la Convenţia nr. 16 și sunt recunoscute de către autorităţile şi instituţiile publice române ca având aceeaşi valoare juridică ca şi certificatele/extrasele de stare civilă emise de statele părţi la Convenţia nr. 16.

**Art.172 -** (1) Extrasele multilingve ale actelor de stare civilă privind naşterea, căsătoria sau decesul, eliberate de autorităţile române, sunt documente cu aceeaşi putere doveditoare ca şi certificatele de stare civilă şi se folosesc de către titulari şi persoanele îndreptăţite în faţa autorităţilor străine din statele părţi la Convenţia nr. 16.

(2) Extrasele multilingve ale actelor de stare civilă eliberate de autorităţile române pot fi folosite de către cetăţenii români aflaţi în străinătate, inclusiv în faţa misiunilor diplomatice şi oficiilor consulare de carieră ale României, cu excepţia situaţiei când necesitatea prezentării certificatului de stare civilă în original în faţa acestor autorităţi este prevăzută în mod expres prin dispoziţiile legale în vigoare.

(3) Forma şi conţinutul extraselor multilingve ale actelor de stare civilă eliberate de autorităţile române în format fizic sunt prevăzute în anexele nr. 7-9, iar cele în format electronic sunt prevăzute în anexele nr. 10-12; extrasele multilingve electronice se semnează electronic de emitent, se aplică automat sigiliul S.I.I.E.A.S.C. și se generează un cod de verificare care îi confirmă autenticitatea.

**Art.173 -** Extrasele multilingve ale actelor de stare civilă eliberate în condiţiile Convenţiei nr. 16 de către autorităţile competente ale statelor părţi la această convenţie, altele decât România, sunt recunoscute de către autorităţile şi instituţiile publice române fără traducere, legalizare sau altă formalitate echivalentă şi se utilizează în aceleaşi condiţii ca şi certificatele de stare civilă.

**Art.174 -** (1) Extrasele multilingve ale actelor de stare civilă se eliberează în condițiile prevăzute la art. 158 alin. (3)-(18) și alin. (21), art. 159 și art. 161 din prezenta metodologie.

(2) La cerere, solicitanţilor li se eliberează concomitent mai multe extrase multilingve completate în baza aceluiaşi act de stare civilă.

(3) Fiecare extras multilingv al actului de stare civilă este înseriat; seria este formată din 3 litere şi 7 cifre, se atribuie din S.I.I.E.A.S.C. şi se tipărește pe hârtia specială în partea stângă sus a filei.

**Art.175 -** Extrasele multilingve ale actelor de stare civilă se completează în limba română, cu majuscule, de tipar, ţinând seama atât de datele care rezultă din cuprinsul actului din registrul de stare civilă, cât şi de modificările intervenite potrivit menţiunilor înscrise ulterior întocmirii acestuia.

**Art.176 -** La completarea extraselor multilingve se respectă următoarele reguli:

a) denumirea oricărei localităţi menţionate într-un extras multilingv se completează cu denumirea actuală potrivit organizării administrativ-teritoriale a României; localitatea este urmată de denumirea statului unde aceasta este situată, atunci când statul este altul decât România;

b) în cazul în care o rubrică din actul de stare civilă nu este completată, rubrica corespunzătoare din extrasul multilingv al actului de stare civilă se barează cu o linie orizontală, înainte de a fi semnat extrasul;

c) în cazul în care o rubrică din actul de stare civilă este completată, rubrica corespunzătoare din extrasul multilingv al actului de stare civilă se completează cu menţiunile respective, iar spaţiul rămas liber se barează cu o linie orizontală, înainte de a fi semnat extrasul;

d) rubrica „ALTE MENŢIUNI CU PRIVIRE LA ACT” din cuprinsul extraselor multilingve ale actelor de stare civilă privind naşterea şi căsătoria, ce conţine simboluri care să indice căsătoria, divorţul, anularea căsătoriei, decesul titularului actului de naştere, precum şi decesul soţului sau al soţiei, se completează utilizându-se exclusiv următoarele simboluri: Mar = căsătorie, Div = divorţ, A = anulare, D = deces, Dm = decesul soţului, Df = decesul soţiei, Né/Née = născut/născută, CM = contract matrimonial, SC = separaţie de corp;

e) simbolurile Mar, Div, A, D, Dm şi Df sunt urmate de data şi locul producerii evenimentului; simbolul Mar este urmat, în plus, de numele de familie şi prenumele soţului/soţiei; simbolul Né/Née este urmat de numele de familie purtat la naştere şi simbolul CM este urmat de regimul matrimonial ales;

f) extrasele multilingve ale actelor de stare civilă conţin data eliberării lor, semnătura olografă sau electronică a ofiţerului de stare civilă, precum şi sigiliul stării civile, potrivit modelului prevăzut în anexa nr. 22, respectiv sigiliul generat automat de S.I.I.E.A.S.C.;

g) în cuprinsul extrasului multilingv al actului de stare civilă, datele sunt înscrise cu cifre arabe, indicând succesiv ziua, luna şi anul; ziua şi luna sunt indicate prin două cifre, iar anul prin 4 cifre; primele 9 zile ale lunii şi primele 9 luni ale anului sunt indicate prin cifre de la 01 la 09;

h) pentru a indica sexul sunt utilizate exclusiv simbolurile M = masculin, respectiv F = feminin.

**Art.177 -** În vederea valorificării drepturilor și intereselor cetățenilor români în străinătate, din oficiu sau la cererea organismelor/instituțiilor din străinătate adresate misiunilor diplomatice sau oficiilor consulare acreditate în România sau misiunilor diplomatice ori oficiilor consulare de carieră ale României în străinătate, D.G.E.P. emite și transmite extrase multilingve ale actelor de stare civilă ale cetățenilor români.

**Art.178 -** Dispozițiile art. 165 din prezentele Norme metodologice se aplică în mod corespunzător.

**Art.179 -** Adăugarea unor rubrici sau simboluri în cuprinsul extraselor multilingve ale actelor de stare civilă eliberate de instituţiile prevăzute la art. 171 alin. (1), altele decât cele cuprinse în modelele stabilite în anexele nr. 7-12, este supusă acordului prealabil al Adunării Generale a Comisiei Internaţionale de Stare Civilă.

**Secţiunea a 3-a**

**Eliberarea formularelor standard multilingve**

**Art.180 -** (1) În aplicarea Capitolului IV - Simplificarea altor formalități privind traducerile și formularele standard multilingve din Regulamentul (UE) nr. 2016/1191, ofițerii de stare civilă emit formulare standard multilingve, care însoțesc certificatele de stare civilă și adeverinţa cu privire la statutul civil.

(2) Formularele standard multilingve sunt instrumente ajutătoare pentru traducere și se prezintă numai împreună cu documentele oficiale, originale, pe care le însoțesc, neavând valoare juridică autonomă.

(3) Documentele de stare civilă emise de autorităţile străine în conformitate cu dreptul intern, care sunt însoţite de formulare standard multilingve, sunt acceptate fără traducere, legalizare sau altă formalitate echivalentă.

(4) Dacă documentele de stare civilă prevăzute la alin. (3) conțin mențiuni, acestea vor face obiectul unei traduceri separate, diferită de formularul standard multilingv, efectuată de către traducători autorizați prin grija solicitantului.

**Art.181 -** (1) Formularele standard multilingve se eliberează, la cerere, numai persoanelor îndreptăţite să primească certificatele de stare civilă/adeverinţa cu privire la statutul civil la care se anexează formularele standard multilingve; este posibilă eliberarea concomitentă a mai multor formulare standard multilingve pentru un singur certificat de stare civilă sau adeverinţă cu privire la statutul civil, în funcție de solicitarea persoanei interesate.

(2) Formularele standard multilingve se eliberează de către ofițerii de stare civilă din cadrul oricărui/oricărei S.P.C.L.E.P. sau primării a unității administrativ – teritoriale unde nu funcționează S.P.C.L.E.P., precum și de către ofițerii de stare civilă din cadrul misiunilor diplomatice și oficiilor consulare de carieră ale României.

(3) Formularele standard multilingve pot fi eliberate fie în același timp cu emiterea certificatului de stare civilă/adeverinţa cu privire la statutul civil la care se atașează, fie ulterior, pentru certificatele/adeverințele emise la o dată anterioară, de către ofițerul de stare civilă din cadrul oricărui/oricărei S.P.C.L.E.P. sau primării a unității administrativ – teritoriale unde nu funcționează S.P.C.L.E.P. ori de către misiunile diplomatice sau de oficiile consulare de carieră ale României.

(4) Ofițerul de stare civilă care primește solicitarea efectuează verificări în S.I.I.E.A.S.C sau, după caz, la S.P.C.L.E.P/primăria care are în păstrare actul de stare civilă în baza căruia a fost emis certificatul de stare civilă/adeverinţa cu privire la statutul civil prezentat/ă de către solicitant; la solicitarea formularului standard multilingv se prezintă, obligatoriu, certificatul de stare civilă/ adeverinţa cu privire la statutul civil în original.

(5) În cererea de eliberare a unui formular standard multilingv, solicitantul trebuie să menționeze statul membru în care vor fi folosite certificatul de stare civilă/adeverinţa cu privire la statutul civil și formularul standard multilingv, precum și formatul bilingv în care acesta/aceasta va fi eliberat/ă.

**Art.182 -** (1) În formularul standard multilingv se completează numai câmpurile corespunzătoare care conțin informațiile ce se regăsesc în certificatul de stare civilă/ adeverinţa cu privire la statutul civil prezentate în original, iar celelalte câmpuri se barează cu o linie orizontală.

(2) Completarea câmpurilor din formularele standard multilingve se efectuează cu respectarea semnificației rubricilor acestora.

(3) După completarea electronică a formularului standard multilingv, acesta se tipăreşte, se semnează olograf de către ofițerul de stare civilă și se aplică sigiliul stării civile prevăzut în anexa nr. 22 pe fiecare pagină; în cazul emiterii în format electronic a formularului standard multilingv, acesta se semnează electronic de emitent, se aplică automat sigiliul S.I.I.E.A.S.C.și se generează un cod de verificare care îi confirmă autenticitatea.

**Art.183 -** (1) În situația primirii de către S.P.C.L.E.P./primăria unității administrativ-teritoriale unde nu funcționează S.P.C.L.E.P./misiunile diplomatice/oficiile consulare de carieră ale României în străinătate a unor formulare standard multilingve emise de autorități din alte state membre, ofițerul de stare civilă:

a) poate solicita, dacă acest lucru este necesar în scopul prelucrării respectivului document oficial, ca persoana să furnizeze o traducere autentică sau o transliterare a conținutului formularului standard multilingv în limba română, dacă rubricile formularului standard multilingv sunt completate cu caractere din alfabetul chirilic sau grecesc;

b) poate hotărî refuzarea acceptării și procesării documentului de stare civilă dacă informațiile incluse în formularul standard multilingv nu sunt suficiente în scopul prelucrării respectivului document oficial sau dacă formularul standard multilingv nu conține elementele esențiale ale documentului oficial original, cum ar fi eventuale mențiuni.

(2) În cazul în care se prezintă un document oficial și formularul standard multilingv aferent, emise de o autoritate dintr-un stat membru al Uniunii Europene asupra cărora există o îndoială întemeiată cu privire la autenticitatea acestora, ofițerul de stare civilă transmite D.G.E.P. documentele în cauză pentru a fi verificate prin intermediul Sistemului de Informare al Pieţei Interne.

**Capitolul X
Constatarea desfacerii căsătoriei prin acordul soţilor de către ofiţerul de stare civilă

Secţiunea 1
 Dispoziţii generale**

**Art.184 -** (1) Ofiţerul de stare civilă constată desfacerea căsătoriei, prin divorţ pe cale administrativă, dacă soţii sunt de acord cu divorţul şi dacă împreună nu au copii minori, născuţi din căsătorie, din afara căsătoriei sau adoptaţi.

(2) Procedura divorţului este aceeaşi atât în cazul căsătoriei încheiate în ţară, cât şi în cazul căsătoriei încheiate în străinătate şi înregistrată în registrele de stare civilă române prin transcrierea certificatului/extrasului de căsătorie/extrasului multilingv al actului de căsătorie eliberat de autorităţile străine, dacă ultima locuință comună a soților a fost în România.

**Art.185 -** Înregistrarea cererilor privind constatarea desfacerii căsătoriei prin acordul soţilor de către ofiţerul de stare civilă se face în Registrul local de intrare-ieşire definit la art. 16 lit. d).

**Secţiunea a 2-a
    Înregistrarea cererii de divorţ pe cale administrativă**

**Art.186 -** (1) Cererea de divorţ pe cale administrativă se face în scris, se depune şi se semnează personal de către ambii soţi, în faţa ofiţerului de stare civilă de la S.P.C.L.E.P. sau, după caz, de la primăria care are în păstrare actul de căsătorie sau pe raza căruia/căreia se află ultima locuinţă comună a soţilor.

(2) În cererea de divorţ fiecare dintre soţi declară pe propria răspundere că:

a) este de acord cu desfacerea căsătoriei;

b) nu are copii minori, născuţi din căsătorie, din afara căsătoriei sau adoptaţi împreună cu celălalt soț;

c) nu beneficiază de consiliere judiciară sau tutelă specială;

d) nu a mai solicitat altor autorităţi desfacerea căsătoriei.

(3) În cererea de divorţ soţii declară pe propria răspundere:

a) adresa ultimei locuinţe comune;

b) numele pe care fiecare dintre aceştia urmează să îl poarte după desfacerea căsătoriei.

**Art.187 -** (1) La depunerea cererii de divorţ, ofiţerul de stare civilă solicită soţilor următoarele documente:

a) certificatele de naştere şi căsătorie ale soţilor, în original, doar în situația prevăzută la art. 33 alin. (7);

b) documentele cu care se face dovada identităţii, în original, în cazurile prevăzute la alin. (7) și (8);

c) dovada achitării taxei pentru îndeplinirea procedurii de divorţ pe cale administrativă.

(2) În cazurile în care soțul/soția nu poate prezenta certificatul de naștere și/sau de căsătorie, și actele de stare civilă în baza cărora acestea au fost eliberate nu sunt identificate în S.I.I.E.A.S.C., declară, în scris, motivul neprezentării; ofițerul de stare civilă extinde verificările în vederea identificării actelor de stare civilă indicate.

(3) În cazul cetăţenilor străini și al cetățenilor statelor membre ale Uniunii Europene, Spaţiului Economic European şi ai Confederaţiei Elveţiene, certificatele de naştere trebuie să îndeplinească cerinţele de legalizare prevăzute la art. 34.

(4) În cazul persoanelor care nu cunosc limba română, depunerea cererii de divorţ şi declaraţia de stăruinţă se fac în prezenţa unui interpret şi traducător autorizat, iar în cazul persoanelor cu handicap auditiv sau surdocecitate, a unui interpret autorizat al limbajului mimico-gestual ori al limbajului specific persoanelor cu surdocecitate, încheindu-se în acest sens un proces-verbal.

(5) Ofițerul de stare civilă confruntă datele din documentele prezentate conform alin. (1) şi, după caz, alin. (2), cu datele înscrise în cererea de divorţ.

(6) Valabilitatea documentelor cu care se face dovada identităţii solicitanţilor se verifică de către ofiţerul de stare civilă atât la momentul depunerii cererii, cât şi la data eliberării certificatului de divorţ.

(7) Documentele cu care se face dovada identității se solicită în situația în care din verificările efectuate în R.N.E.P. persoanele în cauză nu sunt identificate.

(8) Dacă în urma verificărilor efectuate în R.N.E.P. persoanele sunt identificate însă nu au ataşată fotografia ori aceasta nu corespunde cu fizionomia, se solicită prezentarea în original a documentelor cu care se face dovada identității.

**Art.188 -** Dovada identităţii se face de către soţi cu unul din documentele prevăzute la art. 64 alin.(4)-(7).

**Art.189 -**Ofiţerul de stare civilă înregistrează cererea de divorţ în Registrul local de intrare–ieșire, definit la art. 16 lit. d), în ziua în care a fost primită, şi acordă soţilor un termen de 30 de zile calendaristice, calculate de la data depunerii cererii, pentru eventuala retragere a acesteia.

**Secţiunea a 3-a
    Procedura divorţului pe cale administrativă şi eliberarea certificatelor de divorţ**

**Art.190 -** (1) La expirarea termenului prevăzut la art. 189, ofiţerul de stare civilă verifică dacă soţii stăruie să divorţeze şi dacă, în acest sens, consimţământul lor este liber şi neviciat, solicitând soţilor o declaraţie.

(2) În situaţia în care ambii soţi sau numai unul dintre aceştia înţeleg/înţelege să renunţe la divorţ, completează o declaraţie, în acest sens.

**Art.191 -** (1) De la data expirării termenului prevăzut la art. 189, declarația de stăruință se poate depune de către soţi, împreună, în termen de până la 30 de zile calendaristice, în caz contrar dosarul de divorţ se clasează.

(2) Dosarul de divorţ se clasează și în următoarele cazuri:

 a) dacă ambii soţi sau numai unul dintre aceştia înţeleg/înţelege să renunţe la divorţ, potrivit art. 190 alin. (2);

b) dacă, înainte de finalizarea procedurii de divorţ, unul dintre soţi beneficiază de consiliere judiciară sau tutelă specială;

c) dacă, înainte de finalizarea procedurii de divorţ, intervine naşterea unui copil;

d) dacă, înainte de finalizarea procedurii de divorţ, unul dintre soţi a decedat, căsătoria încetând prin deces.

(3) Clasarea dosarului de divorț în condiţiile alin. (1) sau (2) se face prin întocmirea unui referat.

**Art.192 -** (1) Dacă sunt întrunite condiţiile prevăzute la art. 186 alin. (2) şi alin. (3) lit. b) şi la art. 190 alin. (1), ofiţerul de stare civilă constată desfacerea căsătoriei prin acordul soţilor, alocă de îndată număr certificatului de divorţ din Registrul unic al certificatelor de divorţ, emite certificatul de divorţ în format fizic, potrivit modelului prevăzut în anexa nr. 16, sau electronic, potrivit modelului prevăzut în anexa nr. 17, și reține certificatul de căsătorie emis de autoritățile române în vederea anulării.

(2) Data certificatului de divorţ corespunde celei la care se alocă numărul certificatului de divorţ din Registrul unic al certificatelor de divorţ şi constituie data la care este desfăcută căsătoria.

(3) Evidenţa certificatelor de divorţ eliberate se ţine în Registrul unic al certificatelor de divorț definit la art. 16 lit. g).

(4) Dacă după eliberarea certificatului de divorţ se constată că aceeaşi căsătorie a fost desfăcută anterior, potrivit legii, ofiţerul de stare civilă sesizează, din oficiu, instanţa competentă în vederea anulării acestuia.

**Art.193 -** (1)  Certificatul de divorţ în format fizic se tipărește după cel electronic emis la dosarul de divorţ, în 2 exemplare originale, care se înmânează părţilor pe bază de semnătură în registrul de evidenţă a certificatelor de divorţ.

(2)  La solicitarea foștilor soți se pot elibera acestora certificate electronice de divorț, care se semnează electronic de emitent, se aplică automat sigiliul S.I.I.E.A.S.C. și se generează un cod de verificare care îi confirmă autenticitatea.

**Art.194 -** Pe certificatul de divorţ nu se înscriu menţiuni cu privire la motivele divorţului sau culpa soţilor.

**Art.195 -** (1) În caz de pierdere, distrugere sau furt a certificatului de divorţ, ofiţerul de stare civilă eliberează o copie, conformă cu originalul aflat în arhiva electronică, în baza cererii formulate de către unul dintre foştii soţi, personal sau prin împuternicit cu procură specială și înregistrată în Registrul local de intrare-ieşire definit la art. 16 lit. d).

(2) Pe copia certificatului de divorţ se înscrie în partea superioară dreaptă menţiunea „Copie conformă cu originalul/ofiţer de stare civilă”, se semnează şi se aplică sigiliul stării civile, potrivit modelului prevăzut în anexa nr. 22, respectiv sigiliul generat automat de S.I.I.E.A.S.C., în cazul solicitării certificatului electronic.

(3) În situația dosarelor de divorț constituite înainte de operaționalizarea S.I.I.E.A.S.C., copia certificatului de divorț se eliberează în condițiile alin. (1) și (2) după originalul aflat în arhiva fizică, de către S.P.C.L.E.P. sau, după caz, primăria unităţii administrativ-teritoriale care are în păstrare dosarul de divorţ; în acest caz certificatul de divorţ nu se eliberează electronic.

**Secţiunea a 4-a
Procedura respingerii cererii de divorţ pe cale administrativă**

**Art.196 -** În situaţia în care se constată că nu sunt întrunite condiţiile prevăzute de Legea nr. 287/2009, republicată, cu modificările şi completările ulterioare, pentru desfacerea căsătoriei prin acordul părţilor, ofiţerul de stare civilă întocmeşte un referat care se aprobă de către primar, prin care propune respingerea cererii de divorţ şi întocmirea unui răspuns către solicitanți.

**Secţiunea a 5-a
Rectificarea certificatului de divorț**

**Art.197** - (1) Rectificarea certificatului de divorț se poate face de către ofiţerul de stare civilă de la unitatea administrativ-teritorială care are în păstrare dosarul de divorț, din oficiu sau la cererea scrisă a unuia dintre foştii soţi, depusă personal ori prin împuternicit cu procură specială.

(2) Ofiţerul de stare civilă întocmeşte un referat de constatare a erorii, care se aprobă de primarul unităţii administrativ-teritoriale care are în păstrare dosarul de divorţ.

(3) După rectificare, se eliberează certificatul de divorţ corespunzător, iar pe cel greşit completat se înscrie în partea superioară dreaptă menţiunea „ANULAT” și se restituie solicitantului.

(4) Data eliberării certificatului de divorţ corespunde celei la care acesta se eliberează urmare a rectificării.

**Capitolul XI**

**Valorificarea datelor cu caracter personal, a informaţiilor din actele de stare civilă şi a documentelor care stau la baza înregistrărilor de stare civilă**

**Secţiunea 1**

**Dispoziții generale**

**Art.198 -** Datele cu caracter personal ale persoanelor fizice, rezultate din activităţile specifice stării civile, sunt prelucrate în conformitate cu prevederile Regulamentului (UE) 2016/679 al Parlamentului European şi al Consiliului din 27 aprilie 2016 şi ale celorlalte acte normative aplicabile domeniului protecţiei datelor, atât de către entităţile cu atribuţii în domeniul stării civile, cât şi de către beneficiarii legali ai acestor date.

**Art.199 -** Datele cu caracter personal menţionate la art. 198 pot fi valorificate prin următoarele modalităţi:

a) prin eliberarea certificatelor de stare civilă, a extraselor multilingve ale actelor de stare civilă, a extraselor pentru uz oficial de pe actele de stare civilă, a extraselor de stare civilă pentru uz extern, precum și prin formularele standard multilingve;

b) prin accesarea şi prin consultarea datelor şi a informaţiilor din S.I.I.E.A.S.C.;

c) prin furnizarea, verificarea sau prin validarea unor date cu caracter personal;

d) prin transmiterea documentelor care stau la baza înregistrărilor de stare civilă sau a copiilor acestora.

**Secţiunea a 2-a**

**Acordarea accesului la S.I.I.E.A.S.C.**

**Art.200 -** (1) Atribuirea conturilor de utilizator, în vederea acordării accesului la S.I.I.E.A.S.C., se realizează de către D.G.E.P., prin intermediul S.P.C.J.E.P./D.G.E.P.M.B ulterior instruirii de utilizare a aplicației S.I.I.E.A.S.C., în baza solicitării scrise a autorităţii publice din care face parte persoana căreia i se atribuie contul, cu precizarea rolului pe care îl deţine utilizatorul şi atribuţiile pe care acesta le exercită.

(2) Crearea conturilor pentru utilizatorii care au roluri în fluxurile de verificare, de întocmire, de actualizare sau de validare a actelor de stare civilă se efectuează pentru persoanele prevăzute la Capitolul II.

(3) Atribuirea conturilor de utilizator pentru autorităţile publice care nu au atribuţii de actualizare a informaţiilor de stare civilă, în scopul consultării datelor şi a informaţiilor de stare civilă, se realizează în baza unor protocoale de cooperare încheiate între D.G.E.P., în calitate de administrator al S.I.I.E.A.S.C., şi autorităţile publice respective, cu respectarea prevederilor art. 9 alin. (2).

**Secţiunea a 3-a**

**Verificarea, validarea sau furnizarea datelor cu caracter personal din evidenţele de stare civilă**

**Art.201 -** (1) Verificarea, validarea sau furnizarea datelor cu caracter personal din evidenţele de stare civilă se realizează, în baza unor solicitări scrise, de către:

a) D.G.E.P. sau de structurile sale teritoriale subordonate;

b) S.P.C.J.E.P., D.G.E.P.M.B. și de S.P.C.L.E.P. sau de primăriile unităților administrativ- teritoriale unde nu sunt constituite S.P.C.L.E.P..

(2) Solicitările de verificare, validare sau furnizare a datelor cu caracter personal primite în ţară de la entităţi din alte state sunt soluţionate numai de către D.G.E.P., iar corespondenţa se realizează prin intermediul misiunilor diplomatice și al oficiilor consulare de carieră ale României sau prin misiunile diplomatice și oficiile consulare ale statelor solicitante acreditate în România, în vederea asigurării protecţiei datelor cu caracter personal.

(3) Verificarea, validarea sau furnizarea datelor cu caracter personal la solicitarea entităţilor din alte state se poate realiza şi prin mecanisme de cooperare agreate cu misinile diplomatice și oficiile consulare ale statelor de origine ale solicitanţilor acreditate în România, cu aplicarea măsurilor adecvate de protecţie a datelor, precum şi prin mecanisme de cooperare prevăzute de acte normative emise de instituţiile Uniunii Europene.

(4) Misiunile diplomatice şi oficiile consulare de carieră ale României sunt competente să soluţioneze cererile primite de la autorităţile publice străine sau de la persoanele fizice şi juridice din statul acreditar, pentru categoriile de informații puse la dispoziție acestora, prin intermediul S.I.I.E.A.S.C.

(5) Verificarea îndeplinirii condiţiilor de legalitate pentru prelucrarea acestor date revine autorităţii publice care a primit cererea de verificare, de validare sau de furnizare a datelor.

(6) În cazul identificării necesității interconectării S.I.I.E.A.S.C. cu alte sisteme ale autorităţilor şi instituţiilor publice ori ale entităților private abilitate de lege, în scopul verificării, validării ori furnizării de date cu caracter personal din S.I.I.E.A.S.C., D.G.E.P. încheie protocoale de colaborare, cu respectarea prevederilor art.9 alin.(2).

**Secţiunea a 4-a**

**Transmiterea înscrisurilor care au stat la baza întocmirii actelor de stare civilă**

**Art.202** – (1)Înscrisurile care au stat la baza întocmirii actelor de stare civilă, pot fi transmise, în copie, de către ofițerii de stare civilă care le au în păstrare sau le-au creat următoarelor autorităţi publice, la cererea scrisă şi motivată a acestora, emisă în exercitarea atribuţiilor legale:

a) instituţiilor cu competenţe în domeniul evidenţei persoanelor şi al stării civile: D.G.E.P., S.P.C.L.E.P., S.P.C.J.E.P./D.G.E.P.M.B., a oficiilor de stare civilă din cadrul primăriilor unităților administrativ-teritoriale unde nu funcționează S.P.C.L.E.P.;

b) D.G.P., a serviciilor publice comunitare de pașapoarte;

c) instanţelor judecătoreşti, conform normelor specifice procedurii penale sau procedurii civile;

d) organelor de urmărire penală, conform normelor specifice procedurii penale;

e) unităţilor din cadrul I.G.P.R.;

f) M.A.E.-DCons, în situațiile prevăzute la art. 69 alin. (6) din Legea nr. 119/1996 republicată, cu modificările și completările ulterioare.

(2) Înscrisurile care au stat la baza întocmirii actelor de stare civilă pot fi transmise, în copie, de către ofițerii de stare civilă care le au în păstrare sau care le-au creat persoanelor prevăzute la art. 69 alin. (31) din Legea nr. 119/1996 republicată, cu modificărileși completările ulterioare.

**Secţiunea a 5-a**

**Eliberarea extraselor pentru uz oficial de pe actele de stare civilă**

**Art.203 -** (1) Extrasele pentru uz oficial se eliberează din Registrul de stare civilă exemplarul II, la cererea scrisă adresată D.G.E.P., S.P.C.J.E.P./D.G.E.P.M.B. sau oricărui S.P.C.L.E.P. ori, după caz, primărie din cadrul unității administrativ-teritoriale unde nu funcționează S.P.C.L.E.P., următoarelor autorităţi și instituții publice:

a) D.G.P., serviciilor publice comunitare de pașapoarte;

b) instanţelor judecătoreşti, conform normelor specifice procedurii penale sau procedurii civile;

c) organelor de urmărire penală, conform normelor specifice procedurii penale;

d) unităţilor din cadrul I.G.P.R.;

e) A.N.C.;

f) instituțiilor cu atribuții în protecția copilului;

g) altor autorități și instituții publice, cu aprobarea primarului unităţii administrativ-teritoriale sau al sectoarelor municipiului Bucureşti ori, după caz, a şefului S.P.C.L.E.P./directorului D.G.E.P.M.B. care are în păstrare actul, precum şi a directorului general al D.G.E.P..

(2) Extrasele pentru uz oficial se pot elibera autorităților și instituțiilor publice prevăzute la alin. (1) și în baza unor protocoale încheiate între acestea și D.G.E.P.

(3) La cererea expresă, extrasele pentru uz oficial pot fi însoțite, după caz, de copii ale înscrisurilor care au stat la baza întocmirii actelor de stare civilă, în condiţiile stabilite la art. 202.

(4) În cazuri punctuale, temeinic justificate, extrase pentru uz oficial de pe actele de stare civilă, solicitate în cadrul unor acțiuni de interes public sau pentru îndeplinirea atribuțiilor prevăzute de lege, se eliberează la cererea notarilor publici, a Camerei Notarilor Publici, a Uniunii Naţionale a Notarilor Publici din România şi a executorilor judecătoreşti.

(5) Extrasele pentru uz oficial se pot emite din S.I.I.E.A.S.C. semnate electronic de către emitent.

(6) Dispozițiile alin.(1) - (5) sunt aplicabile și în cazul solicitărilor adresate structurilor Arhivelor Naţionale, pentru actele aflate în păstrarea acestora.